
Vlada Republike Slovenije je na seji 18. avgusta 2021 sprejela Načrt ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji 2021–2025 in ga poslala komisiji državnega zbora za narodni skupnosti. Pristojnim ministrstvom in vladnim službam, navedenim kot nosilci ukrepov, je naročila, naj ukrepe izvedejo v predvidenih rokih.
 
Za pripravo navedenega načrta ukrepov je vlada leta 2020 ustanovila Delovno skupino vlade za pripravo Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji in za spremljanje njegovega izvajanja (v nadaljnjem besedilu: delovna skupina vlade). S tem je upoštevala predlog Komisije za narodni skupnosti Državnega zbora Republike Slovenije, ki je na seji 28. novembra 2019 pod 2. točko dnevnega reda obravnavala Poročilo o izvedbi Načrta ukrepov Vlade Republike Slovenije za izvajanje predpisov na področju dvojezičnosti 2015–2018 za leto 2018. V okviru sklepov, ki jih je sprejela, je Vladi Republike Slovenije med drugim predlagala, naj imenuje delovno skupino pod vodstvom Urada Vlade Republike Slovenije za narodnosti. Skupina naj bi pripravila predlog načrta ukrepov Vlade Republike Slovenije glede položaja italijanske in madžarske narodne skupnosti v Republiki Sloveniji. V okviru tega naj bi ustrezno pozornost namenila tudi uresničevanju pravic obeh narodnih skupnosti na področju dvojezičnosti.

Glede na to, da so predstavniki narodnih skupnosti na podlagi Načrta ukrepov Vlade Republike Slovenije za izvajanje predpisov na področju dvojezičnosti 2015–2018 zaznali napredek pri uresničevanju pravic narodnih skupnosti v praksi, so bili nekateri od ukrepov tega načrta uvrščeni v Načrt ukrepov Vlade Republike Slovenije za izvrševanje predpisov na področju uresničevanja pravic italijanske in madžarske narodne skupnosti v Republiki Sloveniji za obdobje 2021–2025. Hkrati je bil načrt dopolnjen z naborom novih ukrepov. Načrt ukrepov vlade tako obsega skupno 46 različnih ukrepov za uresničevanje pravic italijanske in madžarske narodne skupnosti. Med temi ukrepi jih je nekaj zasnovanih kot trajne naloge in se izvajajo vsako leto. Osredotočajo se na dejavnosti, kot so nadzori, organiziranje tečajev in delavnic, prevajalske storitve, zagotavljanje storitev na raznih portalih, sofinanciranje dvojezičnih programov in medijskih vsebin ter podpora delovanju različnih zavodov in organizacij. Poleg tega obstajajo projektno in letno usmerjeni ukrepi, kot so nadgradnja in aktualizacija spletnih jezikovnih portalov, dvig jezikovnih kompetenc pedagoških delavcev, spodbujanje gospodarske osnove. 

Člani delovne skupine vlade so predstavniki Ministrstva za javno upravo, Ministrstva za pravosodje, Ministrstva za kulturo, Ministrstva za vzgojo in izobraževanje, Ministrstva za kohezijo in regionalni razvoj, Urada Vlade Republike Slovenije za narodnosti ter predstavnica Ministrstva za finance, ki se je delovni skupini vlade priključila marca 2026. Pri delu delovne skupine vlade sodelujeta tudi predstavnika italijanske in madžarske narodne skupnosti.

Delovna skupina vlade spremlja izvajanje načrta ukrepov vlade in pripravlja letna poročila o njegovi izvedbi. Poročila pripravlja na podlagi poročil pristojnih resorjev, ki so kot nosilci ukrepov odgovorni za njihovo izvedbo. Delovna skupina vlade je pripravila poročila za leto 2021, 2022, 2023 in leto 2024. Poročilo o izvedbi načrta ukrepov vlade za leto 2021 je Vlada Republike Slovenije sprejela na seji 1. decembra 2022, za leto 2022 na seji 14. decembra 2023, za leto 2023 na seji 10. aprila 2025 in za leto 2024 na seji 12. marca 2026. Vsa štiri poročila je poslala v seznanitev Komisiji za narodni skupnosti Državnega zbora Republike Slovenije. 

Tudi poročilo za leto 2025 je delovna skupina vlade pripravila na podlagi poročil pristojnih resorjev in ob sodelovanju predstavnikov italijanske in madžarske narodne skupnosti. Pripravo poročila je koordiniral Urad Vlade Republike Slovenije za narodnosti, ki zagotavlja administrativno-tehnično podporo za delo delovne skupine vlade. 

Ukrep:
Izvedba nadzorov na podlagi prejetih pobud in prijav

Obrazložitev:
Spremljanje izvajanja dvojezičnosti v okviru nadzorov, izvedenih na podlagi prejetih pobud in prijav o morebitnih nepravilnostih; notranji nadzor nad izvajanjem določb ZJU (17. člen), ZSPJS
(28. člen), ZUP (62. člen), Uredbe o upravnem poslovanju (5. člen).

Nosilec:	MJU, Inšpektorat za javni sektor.

Rok za izvedbo:	trajna naloga.

Potrebna sredstva: 	letno v okviru proračunskih sredstev.

Finančni vir:	finančni načrt MJU. 



Ministrstvo za javno upravo

Ministrstvo je poročalo, da sta v okviru Inšpektorata za javni sektor v letu 2025 delovali Upravna inšpekcija in Inšpekcija za sistem javnih uslužbencev in plačni sistem.

Upravna inšpekcija izvaja nadzor nad izvajanjem določb Zakona o splošnem upravnem postopku (ZUP) in Uredbe o upravnem poslovanju, pri čemer pri vsakem nadzoru pazi na spoštovanje pravil upravnega postopka in upravnega poslovanja, ki se nanašajo na poslovanje v jeziku narodne skupnosti. V letu 2025 ni zaznala nepravilnosti glede poslovanja v jeziku narodne skupnosti.

Inšpekcija za sistem javnih uslužbencev in plačni sistem izvaja nadzor nad izvajanjem Zakona o javnih uslužbencih in Zakona o skupnih temeljih sistema plač v javnem sektorju ter v tem delu nadzira tudi pravilnost sistemizacij delovnih mest z vidika zagotavljanja dvojezičnega poslovanja in dodatka za dvojezičnost. V letu 2025 ni zaznala nepravilnosti na tem področju. 



Ukrep:
Proučitev pravilnosti sistemizacij, zasedbe delovnih mest in izplačevanje dodatka za dvojezičnost
 
Obrazložitev: 	
Proučitev pravilnosti aktov o sistemizaciji delovnih mest v organih, pravilne zasedbe delovnih mest ter določitev in izplačevanje dodatka za dvojezičnost, upoštevaje 17. člen ZJU in 28. člen ZSPJS. Za pripravo in pregled sistemizacij delovnih mest v organu so odgovorni predstojniki organov oziroma poslovodni ali drugi pristojni organ subjekta javnega sektorja. Predstojnik je tudi tisti, ki mora presoditi, ali javni uslužbenec izpolnjuje pogoje za zadevno delovno mesto, na katerem se zahteva znanje jezika narodne skupnosti. Samo predstojnik oziroma poslovodni organ lahko glede na vsebino nalog tudi oceni, kakšna raven znanja jezika narodne skupnosti je za opravljanje nalog na posameznem delovnem mestu potrebna, v nadaljevanju pa se glede na zahtevano raven znanja jezika narodne skupnosti določi tudi višina dodatka za dvojezičnost. 

Nosilec:	 				 			vsi organi javne uprave.

Rok za izvedbo:	 				trajna naloga.

Potrebna sredstva:			letno v okviru proračunskih sredstev.

Finančni vir:		finančni načrt posameznega organa javne uprave.



Ministrstvo za javno upravo

Ministrstvo je pojasnilo, da je izvedba tega ukrepa v pristojnosti vsakega predstojnika organa javne uprave.

Ministrstvo za javno upravo je pristojno za sistemsko urejanje in vzpostavljanje zakonodajnih pogojev, ki omogočajo ustrezno delovanje organov in javnih uslužbencev na območjih, kjer je uradni jezik poleg slovenščine tudi jezik narodne skupnosti. Ti pogoji so opredeljeni v Zakonu o javnih uslužbencih in v Zakonu o sistemu plač v javnem sektorju, ki upoštevata ustavne določbe (11., 61. in 62. člen Ustave Republike Slovenije). Ministrstvo v okviru svojih pristojnosti neprekinjeno izvaja dejavnosti, usmerjene v zagotavljanje teh pogojev.

V odgovorih različnim deležnikom je ministrstvo v letu 2025 podalo usmeritve glede uresničevanja pravic narodnih skupnosti z vidika dvojezičnega poslovanja in pojasnila o pravilnem izvajanju poslovanja v jeziku narodne skupnosti, o ustreznem določanju znanja jezika kot posebnem pogoju za zasedbo delovnega mesta ter o določanju dodatka za dvojezičnost. Novi plačni zakon, ki se uporablja od 1. januarja 2025, ni posegel v pogoje za upravičenost do dodatka za dvojezičnost niti ni spremenil njegove višine.

Z namenom večje preglednosti in olajšanega izvajanja predpisov v praksi je na portalu GOV.SI objavljeno gradivo z naslovom »Normativna ureditev dvojezičnega poslovanja«. S tem dokumentom ministrstvo poudarja pomen pravilnega in doslednega izvajanja zakonodaje na področju dvojezičnega poslovanja ter hkrati nudi podporo delodajalcem oziroma predstojnikom pri uresničevanju teh zahtev v praksi.

Inšpekcija za sistem javnih uslužbencev in plačni sistem izvaja nadzor nad izvajanjem Zakona o javnih uslužbencih in Zakona o skupnih temeljih sistema plač v javnem sektorju ter v tem delu nadzira tudi pravilnost sistemizacij delovnih mest, zasedbe delovnih mest in izplačevanje dodatka za dvojezičnost. V letu 2025 ni zaznala nepravilnosti s tega področja.

Tudi Služba za upravne enote spremlja delo upravnih enot na področju zagotavljanja dvojezičnega poslovanja. Od upravnih enot Piran, Lendava, Murska Sobota, Koper in Izola je pridobila pojasnila o njihovih aktivnostih pri posameznem ukrepu v letu 2025:

Upravna enota Murska Sobota
UE Murska Sobota je imela v letu 2025 sistemizirano in za nedoločen čas zasedeno strokovno-tehnično delovno mesto prevajalca (do 30. septembra 2025 prevajalec VII/1, od 1. oktobra 2025 prevajalec VII/2 (II)). Uslužbenka, ki zaseda to mesto, dodatka za dvojezičnost ne prejema.

V letu 2025 so dodatek za dvojezičnost prejemali trije javni uslužbenci. Ena uslužbenka, uradnica, je prejemala dodatek v višini 6 % osnovne plače in dva uslužbenca – uslužbenka na uradniškem delovnem mestu ter uslužbenec na strokovno- tehničnem delovnem mestu – v višini 3 % osnovne plače.

Izplačani dodatki v letu 2025: PP 5100 plače; konto 4000; podkonto 400004, so znašali: 2.209,37 evra (bruto I) oziroma 2.575,19 evra (bruto II).

Upravna enota Lendava
Na dan 31. december 2025 je bilo na UE Lendava 23 sistemiziranih delovnih mest, na katerih se izplačuje dodatek za dvojezičnost; 13 uslužbencev (osem uradnikov in pet strokovno-tehničnih uslužbencev) prejema 6-odstotni dodatek za dvojezičnost. UE Lendava ima sistemizirano in za nedoločen čas zasedeno delovno mesto prevajalec VII/2 (II), uslužbenka pa dodatka za dvojezičnost ne prejema. Izplačani dodatki v letu 2025: PP 5076 plače; konto 4000; podkonto 400004, so znašali: 21.776,78 evra (bruto I) oziroma 25.373,34 evra (bruto II).

Upravna enota Koper
Na dan 31. december 2025 je imela UE Koper zaposlenih 62 javnih uslužbencev, od tega je prejemalo dodatek za znanje italijanščine 60 uslužbencev: 52 uradnikov v višini 6 %, načelnica v višini 4 %, en uradnik v višini 3 % in šest strokovno-tehničnih uslužbencev v višini 6 %. Izplačani dodatki v letu 2025: PP 4976 plače, konto 4000, podkonto 400004, so znašali: 56.147,29 evra (bruto I) oziroma 65.273,61 evra (bruto II).

Upravna enota Piran
Na dan 31. december 2025 je bilo na UE Piran od 29 zaposlenih 24 uradnikov in pet strokovno-tehničnih javnih uslužbencev. Dodatek za dvojezičnost je lani prejemalo: uradniki: 23 jih je prejemalo dodatek v višini 6 % in en uradnik dodatek v višini 4 %; strokovno-tehnični uslužbenci: pet jih je prejemalo dodatek v višini 6 %. Izplačani dodatki v letu 2025: PP 5115 plače, konto 4000, podkonto 400004, so znašali: 33.067,37 evra (bruto I) oziroma 38.428,88 evra (bruto II).

Upravna enota Izola
Na dan 31. december 2025 je bilo na UE Izola sistemiziranih 33 delovnih mest, od tega 23 uradniških in deset strokovno-tehničnih. Na navedeni datum je bilo zasedenih 30 delovnih mest: 21 uradniških, devet strokovno-tehničnih. Vsi zaposleni izpolnjujejo pogoje za zasedbo le-teh. Dodatek za dvojezičnost v višini 3 % je prejemalo deset uslužbencev, v višini 4 % en uslužbenec, v višini 6 % pa 18 uslužbencev. Bruto znesek izplačanih dodatkov v letu 2025: PP 4947 plače, konto 4000, podkonto 400004: 31.326,46 evra (bruto I) oziroma 36.444,41 evra (bruto II).

Ministrstvo za finance

Ministrstvo je poročalo, da ima Finančna uprava Republike Slovenije (v nadaljnjem besedilu: FURS) na obeh finančnih uradih, ki delujeta na območju, kjer živijo pripadniki narodnih skupnosti, v aktu o notranji organizaciji in sistemizaciji delovnih mest na vseh delovnih mestih, kjer je to zaradi izvajanja nalog potrebno, določeno kot pogoj za zasedbo delovnega mesta tudi osnovno oziroma višjo raven znanja jezika narodne skupnosti. Ob vsaki spremembi sistemizacije posebno pozornost namenijo tudi določanju tega pogoja. Skladno z določitvijo pogoja so ta delovna mesta tudi zasedena in se uslužbencem izplačuje dodatek v ustrezni višini. Tudi v letu 2025 so te aktivnosti izvajali na enak način.

Ministrstvo za gospodarstvo, turizem in šport 

Ministrstvo je poročalo, da je imel Tržni inšpektorat Republike Slovenije (v nadaljnjem besedilu: TIRS) v letu 2025 sistemiziranih in zasedenih pet delovnih mest, ki kot pogoj za zasedbo zahtevajo znanje jezika narodne skupnosti, in sicer: 
· v območni enoti Koper-Postojna eno delovno mesto, ki kot pogoj za zasedbo zahteva osnovno znanje jezika narodne skupnosti, ter tri delovna mesta, ki kot pogoj zahtevajo višjo raven znanja jezika narodne skupnosti, na tem območju torej italijanskega jezika; 
· v območni enoti Murska Sobota eno delovno mesto, ki kot pogoj zahteva višjo raven znanja jezika narodne skupnosti, na tem območju torej madžarskega jezika.

Ministrstvo za infrastrukturo

Ministrstvo je pojasnilo, da ima Uprava Republike Slovenije za pomorstvo (v nadaljnjem besedilu: URSP) kot organ ministrstva sedež v Kopru ter izvaja svoje naloge tudi na območju, kjer v pretežnem delu živi italijanska narodna skupnost. V skladu s 17. členom Zakona o javnih uslužbencih (Uradni list RS, št. 32/25, ZJU-1) ima URSP v aktu o sistemizaciji delovnih mest opredeljena delovna mesta, kjer je kot posebni pogoj za zasedbo posameznega delovnega mesta določeno znanje italijanskega jezika. Kot posebni pogoj za zasedbo delovnega mesta je znanje italijanščine določeno pri vseh delovnih mestih, kjer se posluje s strankami oziroma drugimi osebami. V odvisnosti od zahtevane stopnje znanja jezika narodne skupnosti ter uporabe tega jezika pri opravljanju dela delovnega mesta je določen dodatek za dvojezičnost v višini 3, 4 ali 6 % od osnovne plače. Dodatek za dvojezičnost je opredeljen v 42. členu Zakona o skupnih temeljih sistema plač v javnem sektorju (Uradni list RS, št. 95/24, ZSTSPJS).

Na URSP je bilo na dan 31. december 2025 zaposlenih 63 javnih uslužbencev: 45 zaposlenih je prejemalo dodatek v višini 6 %, en zaposleni je prejemal dodatek v višini 4 %, 13 javnih uslužbencev pa je prejemalo dodatek v višini 3 %. Glede na vse večjo večopravilnost javnih uslužbencev se ocenjuje, da je popolnitev teh delovnih mest še ustrezna.

URSP je v letu 2025 izplačala javnim uslužbencem dodatek za dvojezičnost v višini 68.896,58 evra (bruto). Sredstva so bila zagotovljena na PP 303910 plače, 2432-16-0002 – podpora – varnost in nadzor vodnega prometa.

Ministrstvo za pravosodje

Ministrstvo je poročalo, da ena zaposlena javna uslužbenka prejema dodatek za dvojezičnost, in sicer v višini bruto zneska v višini 1.081,26 evra, ki se izplačuje iz PP 180028 plače.

V Zavodu za prestajanje kazni zapora Koper, ki je edini zavod v Upravi Republike Slovenije za izvrševanje kazenskih sankcij (v nadaljnjem besedilu: URSIKS), ki je na dvojezičnem območju, je bilo na dan 31. december 2025 zaposlenih 95 javnih uslužbencev, od tega jih 70 (skladno s sistemizacijo delovnih mest v ZPKZ Koper) prejema dodatek za dvojezičnost. Javni uslužbenci prejemajo dodatek za dvojezičnost v višini 3 % osnovne plače na delovnih mestih, kjer je določena osnovna raven znanja italijanskega jezika, in 6 % osnovne plače na delovnih mestih, kjer je določena višja raven znanja italijanskega jezika. Sredstva so zagotovljena na PP 602810 plače, 4000 plače in dodatki, podkontu 400004 drugi dodatki. URSIKS je v letu 2025 izplačala javnim uslužbencem dodatek za dvojezičnost v višini 60.864,09 evra (bruto).

Ministrstvo za kmetijstvo, gozdarstvo in prehrano

Ministrstvo je poročalo, da v okviru ministrstva na področju narodnih skupnosti delujeta dva organa v sestavi, in sicer Inšpektorat Republike Slovenije za kmetijstvo, gozdarstvo, lovstvo in ribištvo (v nadaljnjem besedilu: IRSKGLR) in Uprava Republike Slovenije za varno hrano, veterinarstvo in varstvo rastlin (v nadaljnjem besedilu: UVHVVR). 

IRSKGLR ima v aktu o notranji organizaciji in sistemizaciji delovnih mest v Inšpektoratu Republike Slovenije za kmetijstvo, gozdarstvo, lovstvo in ribištvo pri delovnih mestih na območju madžarske in italijanske narodne skupnosti v Republiki Sloveniji (Območna enota Koper, Izpostava Lendava) določen pogoj znanja jezika narodne skupnosti, zaposleni na teh delovnih mestih izpolnjujejo pogoj znanja jezika narodne skupnosti in prejemajo dodatek za dvojezičnost.
Podatki UVHVVR:

Madžarski jezik

UVHVVR ima sistemizirana tri delovna mesta s pogojem znanja jezika madžarske narodne skupnosti. Sistemizirana delovna mesta pokrivajo področja dela: uradni veterinar, fitosanitarni inšpektor in inšpektor za hrano. Zaposlitev je realizirana le na delovnem mestu uradni veterinar, ker na preostalih delovnih mestih ni kandidatov ali zaposlenih, ki bi izpolnjevali formalne pogoje za zasedbo delovnega mesta (dokazilo o znanju jezika). 

Italijanski jezik

Na UVHVVR uporabo italijanščine na območju avtohtone italijanske narodne skupnosti zagotavljajo javni uslužbenci z znanjem italijanščine. Na UVHVVR je sistemiziranih 27 delovnih mest s pogojem znanja italijanščine, in sicer 16 v Območnem uradu Koper, sedem v kontrolnem središču Luke Koper in štirje na mejni veterinarski postaji Koper. Zasedenih je 22 delovnih mest, od tega 15 javnih uslužbencev prejema dodatek za dvojezičnost na osnovni ravni (3 %) in sedem javnih uslužbencev na višji ravni (6 %). Strošek dodatka za dvojezičnost v letu 2025 je bil 24.071,57 evra, dodatek je bil izplačan s proračunske postavke 130043 plače, 2337-13-0010 podporne aktivnosti za izvajanje dejavnosti.
V letu 2025 na UVHVVR ni bilo postopkov, vodenih v jezikih narodnih skupnosti.

Ministrstvo za notranje zadeve

Ministrstvo je v poročilu pojasnilo, da Zakon o organiziranosti in delu v policiji (v nadaljnjem besedilu: ZODPol) v prvem odstavku 80. člena določa, da je na območjih občin, v katerih živita italijanska ali madžarska narodna skupnost, poslovanje policije dvojezično ter da delovna mesta, kjer je v skladu z Zakonom o javnih uslužbencih (v nadaljnjem besedilu: ZJU) potrebno znanje jezika narodnih skupnosti[footnoteRef:1] in raven znanja jezika narodnih skupnosti, ob predhodnem soglasju narodnih skupnosti, določi minister za notranje zadeve.[footnoteRef:2] V drugem odstavku pa 80. člen ZODPol določa, da za navedena delovna mesta Policija zagotavlja usposabljanje za pridobitev znanja jezika narodnih skupnosti.  [1:  17. člen ZJU-1 določa, da se za delovna mesta javnih uslužbencev, ki morajo na podlagi zakona kot uradni jezik uporabljati tudi jezik narodne skupnosti, kot pogoj določi tudi znanje tega jezika.]  [2:  Drugi odstavek 88. člena ZJU-1 določa, da se za uradniška delovna mesta v organih, ki morajo po zakonu uporabljati kot uradni jezik tudi jezik narodne skupnosti, kot pogoj določi tudi znanje tega jezika. V skladu s četrtim odstavkom tega člena se merila za določanje pogojev za delovna mesta za organe državne uprave, druge državne organe, pravosodne organe in uprave lokalnih skupnosti določijo v aktih iz drugega in tretjega odstavka 87. člena tega zakona (uredba oziroma splošni akt delodajalca)] 


Zaradi opravljanja nalog na narodnostno mešanih območjih policijskih uprav Koper in Murska Sobota, kjer je uradni jezik tudi italijanski ali madžarski jezik, se na določenih delovnih mestih zahteva znanje jezika narodne skupnosti. V Policiji je zaradi opravljanja nalog na narodnostno mešanih območjih sistemiziranih 376[footnoteRef:3] delovnih mest, za zasedbo katerih se kot pogoj zahteva znanje jezika narodne skupnosti. Od tega jih je 333 sistemiziranih v Policijski upravi Koper, 43 pa v Policijski upravi Murska Sobota. Trenutno je zasedenih 241[footnoteRef:4] delovnih mest, od tega 210 v PU Koper (66 – 3-odstotni dodatek, 144 – 6-odstotni dodatek) in 31 v PU Murska Sobota (8 – 3-odstotni dodatek, 23 – 6-odstotni dodatek). [3:  Podatki o sistemiziranih delovnih mestih na dan 31. december 2025.]  [4:  Podatki o zasedenosti delovnih mest na dan 31. december 2025.] 


Policija je organ v sestavi Ministrstva za notranje zadeve (v nadaljnjem besedilu: MNZ). Sistemizacijo delovnih mest v Policiji določi minister za notranje zadeve na predlog generalnega direktorja policije kot predstojnika organa v sestavi. K sistemizaciji je treba pridobiti soglasje Vlade Republike Slovenije. Kadar gre za manjše spremembe sistemizacije, soglasje Vlade Republike Slovenije ni potrebno. 

Pristojna strokovna služba MNZ pregleda vse predloge generalnega direktorja policije za spremembo sistemizacije delovnih mest v Policiji oziroma akta, ki ureja notranjo organizacijo, sistemizacijo, delovna mesta in nazive v Policiji (v nadaljnjem besedilu: predlog sprememb akta), in jih nato pošlje v potrditev ministru za notranje zadeve. Ker se za spremembo sistemizacije delovnih mest, kjer je v skladu z ZJU-1 potrebno znanje jezika narodnih skupnosti, zahteva soglasje narodnih skupnosti, le-tega zagotovi Služba generalnega direktorja policije že v postopku priprave predloga sprememb akta. 

V letu 2025 je bil akt, ki ureja notranjo organizacijo, sistemizacijo, delovna mesta in nazive v Policiji, spremenjen štirikrat. V nobeni od sprememb se število izvajalcev na delovnih mestih z dodatkom za dvojezičnost ni zmanjšalo, zato se soglasje narodnih skupnosti ni zahtevalo. V letu 2025 je skupno število sistemiziranih delovnih mest v primerjavi z letom 2024 ostalo isto.

Popolnjevanje prostih delovnih mest, na katerih se kot pogoj zahteva znanje jezika narodne skupnosti, poteka prek notranjih seznanitev ter postopkov za zasedbo prostega delovnega mesta, kandidati za zasedbo pa morajo poleg drugih pogojev dokazati tudi znanje jezika narodne skupnosti. Izpolnjevanje pogoja (osnovne oziroma višje) ravni znanja jezika narodne skupnosti preverja strokovna služba MNZ.

Dodatek za dvojezičnost določa 42. člen Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT), v skladu s katerim ta dodatek pripada javnim uslužbencem, ki delajo na območjih občin, v katerih živita italijanska ali madžarska narodna skupnost, kjer je italijanski ali madžarski jezik tudi uradni jezik, če je znanje jezika narodne skupnosti pogoj za opravljanje dela oziroma funkcije. Višina tega dodatka za javne uslužbence znaša od 3 % do 6 % osnovne plače, določi pa jo predstojnik (na podlagi zahtevane stopnje znanja jezika narodne skupnosti in dejanske uporabe tega jezika pri opravljanju dela). 

Z aktom, ki ureja notranjo organizacijo, sistemizacijo, delovna mesta in nazive v Policiji, je določeno, da dodatek za dvojezičnost pripada uslužbencem Policije, če je znanje jezika narodne skupnosti pogoj za izvajanje nalog in če z veljavno listino izkažejo znanje jezika narodne skupnosti. Uslužbenec Policije, ki z veljavno listino izkaže znanje jezika narodne skupnosti, je upravičen do dodatka za dvojezičnost v višini:
· 3 % osnovne plače uslužbenca Policije za osnovno raven znanja jezika narodne skupnosti in
· 6 % osnovne plače uslužbenca Policije za višjo raven znanja jezika narodne skupnosti,
pri čemer je v aktu določno zapisano, kaj se šteje za osnovno raven znanja jezika narodne skupnosti in kaj za višjo raven znanja jezika narodne skupnosti.

Iz navedenega torej izhaja, da se v sistemizaciji delovnih mest v Policiji za vsako posamezno delovno mesto določi, ali se zahteva znanje jezika narodne skupnosti in na kateri ravni ter ali se uslužbencu Policije, ki to delovno mesto zaseda, prizna dodatek za dvojezičnost. Le-ta uslužbencu pripada in se mu tudi izplača, če so za to (kumulativno) izpolnjeni vsi pogoji, to je, da gre za območje, kjer živi narodna skupnost, da je uslužbenec Policije razporejen na delovno mesto, za zasedbo katerega se zahteva bodisi osnovna bodisi višja raven znanja jezika narodne skupnosti, ter da uslužbenec Policije dejansko izkaže zahtevano raven znanja jezika narodne skupnosti.

Stroški dodatkov za dvojezičnost za leto 2025 so znašali skupno 236.950,10 evra. Dodatek za dvojezičnost se je izplačeval:
· 167.459,10 evra iz PP 5569, 1714-17-0008, in
· 69.490,96 evra iz PP 5471, 1714-17-0008.

[bookmark: _Hlk168921233]Ministrstvo je poročalo, da je Policija podala pobudo za ureditev sistemizacije delovnih mest z dodatki za dvojezičnost, saj trenutna ureditev otežuje aktivno in učinkovito politiko zaposlovanja oziroma kadrovanja na območju narodne skupnosti. Predlagana je bila rešitev, da se sistemizacija delovnih mest na območju narodne skupnosti uredi tako, da se v delovna mesta sistemizira dodatek za dvojezičnost po sistemu 0 % / 3 % / 6 %. Na opisani način se omogočita kadrovanje in zasedba delovnih mest glede na znanje jezika narodne skupnosti s strani kandidatov za zasedbo delovnih mest. Po trenutni ureditvi na primer na delovno mesto s 6 % dodatka za dvojezičnost ni mogoče zaposliti kandidata, ki ima vse ustrezne strokovne kompetence, nima pa aktivnega znanja jezika narodne skupnosti, četudi kandidata z aktivnim znanjem jezika narodne skupnosti ni. In obratno, na delovna mesta brez sistemiziranega dodatka za dvojezičnost ne kandidirajo kandidati, ki dodatek za dvojezičnost že imajo, saj bi bili v nasprotnem oškodovani.

Ministrstvo za obrambo

Ministrstvo je poročalo, da so v notranjeorganizacijskih enotah, ki delujejo na narodnostno mešanih območjih in pri svojem poslovanju zagotavljajo uporabo jezika italijanske oziroma madžarske narodne skupnosti, v aktu o notranji organizaciji in sistemizaciji delovnih mest ministrstva z organi v sestavi sistemizirana delovna mesta z določenimi posebnimi pogoji za zasedbo delovnih mest za delo na dvojezičnih območjih. Javnim uslužbencem, ki delajo na območjih, v katerih živi italijanska ali madžarska narodna skupnost, kjer je italijanski ali madžarski jezik tudi uradni jezik, in če je znanje jezika narodne skupnosti pogoj za opravljanje dela, izplačujejo dodatek za dvojezičnost. 

V okviru Direktorata za obrambne zadeve sta v Upravi za obrambo Postojna (s pisarno v Kopru in Novi Gorici) sistemizirani dve delovni mesti s pogojem znanja jezika narodne skupnosti (italijanski jezik), in sicer delovno mesto s pogojem višje ravni znanja jezika narodne skupnosti in dodatkom v višini 6 % za višjo raven znanja jezika ter delovno mesto s pogojem osnovne ravni znanja jezika narodne skupnosti in dodatkom v višini 3 % za osnovno raven znanja jezika, ki sta obe zasedeni. V Upravi za obrambo Maribor (s pisarno v Lendavi) so sistemizirana tri delovna mesta s pogojem znanja jezika narodne skupnosti (madžarski jezik), in sicer delovno mesto s pogojem višje ravni znanja jezika narodne skupnosti in dodatkom v višini 6 % za višjo raven znanja jezika ter dve delovni mesti s pogojem osnovne ravni znanja jezika narodne skupnosti in dodatkom 3 % za osnovno raven znanja jezika, ki so vsa zasedena.

V letu 2025 je bilo v Upravi Republike Slovenije za zaščito in reševanje (v nadaljnjem besedilu: URSZR) sistemiziranih pet delovnih mest, na katerih je naveden pogoj višja raven znanja jezika narodne skupnosti, od katerih so bila tri delovna mesta zasedena, ter sistemiziranih 15 delovnih mest, na katerih je naveden pogoj osnovna raven znanja jezika narodne skupnosti, od katerih je bilo zasedenih 14 delovnih mest. V letu 2025 je bil uveden (en) kadrovski postopek za popolnitev prostega delovnega mesta s pogojem osnovna raven znanja jezika narodne skupnosti, in sicer v Regijskem centru za obveščanje Koper. 

V Inšpektoratu Republike Slovenije za varstvo pred naravnimi in drugimi nesrečami sta bila v letu 2025 na sistemiziranih delovnih mestih, na katerih je naveden pogoj osnovna raven znanja jezika narodne skupnosti, zaposlena dva javna uslužbenca.


Ministrstvo za naravne vire in prostor

Ministrstvo je poročalo, da nima sistemiziranih delovnih mest z izplačilom dodatka za dvojezičnost.

V Geodetski upravi Republike Slovenije je bilo v letu 2025 za dodatke za dvojezičnost namenjenih (plača 12/24–11/25) oziroma izplačanih dodatkov za dvojezičnost v skupni višini 14.274,49 evra (bruto I) oziroma 16.715.49 evra (bruto II). Geodetska uprava Republike Slovenije redno zagotavlja zadostno število uslužbencev z znanjem italijanskega in madžarskega jezika v območnih enotah, kjer je zahtevana dvojezičnost. Sistemizacija delovnih mest se sproti preverja in usklajuje glede na razpoložljive javne uslužbence, ki izpolnjujejo pogoje za dvojezičnost ter so potrebni na teh dveh območjih, da lahko nudi enakovreden uporabniški servis tudi pripadnikom italijanske in madžarske narodne skupnosti. 

Direkcija Republike Slovenije za vode na območjih, kjer živita avtohtona italijanska oziroma madžarska narodna skupnost, trenutno nima sistemiziranih delovnih mest, ki bi kot pogoj za zaposlitev vključevala obvezno znanje italijanskega ali madžarskega jezika. Zato skladno z določbami 42. člena Zakona o skupnih temeljih sistema plač v javnem sektorju (ZSTSPJS) in ustaljeno sodno prakso dodatek za dvojezičnost ni obračunan. Direkcija se zaveda svojih obveznosti, ki izhajajo iz 64. člena URS, in proaktivno spremlja potrebe po dvojezičnem poslovanju pri izvajanju svojih nalog. Če bo analiza delovnih procesov in komunikacije s strankami pokazala utemeljeno potrebo po znanju jezika narodne skupnosti za učinkovito opravljanje nalog na posameznem delovnem mestu, bo direkcija nemudoma spremenila akt o sistemizaciji. V skladu s spremenjeno sistemizacijo bo za takšno delovno mesto kot obvezni pogoj določila znanje ustreznega jezika in s tem zagotovila polno uveljavitev pravic narodnih skupnosti, vključno z izplačilom dodatka za dvojezičnost.

Inšpektorat za naravne vire in prostor ugotavlja, da ima ustrezno urejene pogoje in izplačuje dodatek za italijanski jezik na nekaj delovnih mestih.

V Zavodu za varstvo narave Republike Slovenije so v letu 2025 na Območni enoti Piran izplačevali dodatek za dvojezičnost, in sicer sodelavkama, zaposlenima na delovnem mestu visoki naravovarstveni svetnik (šifra DM 1017141) in strokovni sodelavec Vll/l (šifra DM 1097046). V 29. členu Pravilnika o notranji organizaciji in sistemizaciji delovnih mest v Zavodu Republike Slovenije za varstvo narave št. 8-VI-1/3-0-19 z dne 9. 1. 2019, s spremembami, je določeno: »Delavcem, ki opravljajo delo na območjih občin, v katerih živita italijanska ali madžarska narodna skupnost, kjer je italijanski ali madžarski jezik tudi uradni jezik, če je znanje jezika narodne skupnosti pogoj za opravljanje dela, se skladno s predpisi, ki urejajo sistem plač v javnem sektorju, lahko na osnovi zahtevane stopnje znanja jezika narodne skupnosti ter dejanske uporabe tega jezika pri opravljanju dela določi dodatek za dvojezičnost, in sicer v višini od 3 % do 6 % osnovne plače.« Skladno z določbami Zakona o delovnih razmerjih (Uradni list RS, št. 21/13 in nasl.) imajo vsi delavci, zaposleni v zavodu, v pogodbe o zaposlitvi vključeno določbo, da delavcu pripada pod pogoji in v višini, določeni s predpisi, ki urejajo dodatke v javnem sektorju, dodatek za dvojezičnost, in sicer v skladu z določili zakona, ki ureja sistem plač v javnem sektorju, ter Pravilnika o notranji organizaciji in sistemizaciji delovnih mest oziroma drugimi veljavnimi predpisi.








Ukrep:
Strokovni nadzor skladnosti občinskih splošnih aktov s področno zakonodajo sistema lokalne samouprave

Obrazložitev:
V skladu z 88.a členom ZLS ministrstva na svojem področju izvajajo nadzorstvo nad zakonitostjo splošnih in posamičnih aktov. MJU, Direktorat za lokalno samoupravo, nevladne organizacije in politični sistem, Sektor za lokalno samoupravo, bo redno izvajalo nadzor nad skladnostjo splošnih občinskih aktov v skladu z 39. členom ZLS.

Nosilec:		MJU, Direktorat za lokalno samoupravo, nevladne organizacije in politični sistem, Sektor za lokalno samoupravo.

Rok za izvedbo:	trajna naloga.

Potrebna sredstva:	redna sredstva.

Finančni vir:	finančni načrt MJU.



Ministrstvo za javno upravo

[bookmark: _Hlk168984507]Ministrstvo je poročalo, da Ustava Republike Slovenije zavezuje občinske organe k izvajanju pozitivne diskriminacije predstavnikov italijanske in madžarske narodne skupnosti. Dosledna raba dvojezičnosti v vsakdanjem življenju je zato ključnega pomena za uresničevanje posebnih pravic obeh skupnosti. Sobivanje jezikov na istem območju pa ni le zakonska obveza, temveč tudi bogastvo in prednost tako za večinsko prebivalstvo kot za pripadnike narodnih skupnosti. Ministrstvo v okviru strokovnega svetovanja občinam pri uveljavljanju normativne ureditve dvojezičnega poslovanja od leta 2015 vsako leto organizira strokovni posvet za občine v sodelovanju z avtohtono italijansko oziroma madžarsko narodno skupnostjo glede izvajanja dvojezičnosti pri pripravi in sprejemanju predpisov na lokalni ravni v okviru ukrepov za izvajanje predpisov na področju dvojezičnosti, s čimer prispeva k zmanjšanju razkoraka med normativno ureditvijo in praktičnim izvajanjem dvojezičnosti, kar zadeva delovanje občinskih organov, objavo predpisov in drugo. Posvet ponuja prostor dialoga in iskanja jasnih rešitev za dosledno uresničevanje manjšinskih pravic v praksi.

V letu 2025 je bil izveden deseti strokovni posvet, gostiteljica dogodka je bila Mestna občina Koper. Razprave so bile namenjene predstavitvi evropskega projekta CrossTerm. Predstavniki Urada za dvojezičnost Obalne samoupravne skupnosti italijanske narodnosti so predstavili cilje, vsebino in učinke projekta, ki obravnava pomemben skupni izziv programskega območja – nizko učinkovitost skupnega upravljanja jezikovne raznolikosti v javni upravi na čezmejnem območju. Projekt CrossTerm se zato osredotoča na iskanje bolj usklajenih in učinkovitih rešitev za upravljanje te dragocene, a kompleksne jezikovne krajine. Predsednik Komisije za toponomastiko Mestne občine Koper je na posvetu predstavil postopke priprave in postavitve novih obvestilnih tabel z zgodovinskimi imeni trgov in ulic iz preteklih stoletij, zapisanih v italijanskem jeziku oziroma beneškem narečju. V središču Kopra so pod uradne dvojezične napise nameščene dodatne table z nekdanjimi poimenovanji ulic, trgov in nabrežij. Udeleženci posveta so bili seznanjeni s postopki izdelave in postavitve novih obvestilnih tabel z zgodovinskimi imeni trgov in ulic iz preteklih stoletij. Del programa je osvetlil pomen ter izzive vidne in slišne dvojezičnosti v dvojezičnih občinah. 

Dodatna finančna sredstva za izvedbo ukrepa niso bila potrebna. Sredstva so bila zagotovljena v okviru sredstev finančnega načrta za izvajanje rednega dela. 

Ukrep:
Izvedba tečajev jezikov narodnih skupnosti

Obrazložitev: 
Izvajanje tečajev italijanskega in madžarskega jezika za potrebe javnih uslužbencev, zaposlenih v organih javne uprave na območju občin, v katerih živi italijanska ali madžarska narodna skupnost. Organi, ki delujejo na narodnostno mešanih območjih, za svoje zaposlene periodično organizirajo tečaje jezika narodne skupnosti, tako tečaje pogovornega jezika kakor tudi tečaje s poudarkom na strokovnem področju. Poleg tega upravni organi na obeh narodnostno mešanih območjih ugotavljajo potrebe po tečajih obeh jezikov in jih sporočijo MJU – Upravni akademiji, ki organizira tečaje italijanskega oziroma madžarskega jezika tako, da izvede izbor izvajalcev med ponudniki tečajev, ki jih predlagajo organi na narodnostno mešanih območjih, ki tudi zagotovijo udeležbo in financiranje (tečaji se izvajajo na podlagi kotizacij).

Nosilec:		organi, ki delujejo na obeh narodnostno mešanih območjih, 
	MJU, Upravna akademija. 

Rok za izvedbo:	trajna naloga.

Potrebna sredstva:	letno v okviru proračunskih sredstev.

Finančni vir:	finančni načrt posameznega organa.



Ministrstvo za javno upravo

Po podatkih ministrstva leta 2025 na MJU v Direktoratu za kakovost, katerega del je Upravna akademija, ni bilo izvedenih tečajev italijanskega ali madžarskega jezika za zaposlene javne uslužbence na dvojezičnih območjih, saj od upravnih organov na narodnostno mešanih območjih niso prejeli informacij o potrebah po organizaciji navedenih tečajev.

Dodatna finančna sredstva za izvedbo ukrepa na Upravni akademiji sicer niso potrebna, saj so sredstva zagotovljena v okviru finančnega načrta za izvajanje rednega dela. 

Tudi Služba za upravne enote spremlja delo upravnih enot na področju zagotavljanja dvojezičnega poslovanja. Od upravnih enot Piran, Lendava, Murska Sobota, Koper in Izola je pridobila pojasnila o njihovih aktivnostih pri posameznem ukrepu v letu 2025:

Upravna enota Murska Sobota
UE Murska Sobota je v letu 2025 uslužbencem omogočila udeležbo na osnovnem tečaju madžarskega jezika. Tečaj poteka tudi v letu 2026 pod vodstvom prevajalke na UE. Sredstva za ta namen niso bila porabljena, saj je šlo za redno dejavnost.

Upravna enota Lendava
Zaradi bistveno povečanega obsega dela in uvajanja novih sodelavcev se javni uslužbenci UE Lendava v letu 2025 niso udeležili nobenega jezikovnega tečaja oziroma usposabljanja. 

Upravna enota Koper
V letu 2025 UE Koper ni organizirala tečaja oziroma zaposlene ni napotila na usposabljanja za uporabo jezika italijanske narodne skupnosti, zato v ta namen ni bilo porabljenih sredstev.


Upravna enota Piran
UE Piran v letu 2025 ni izvedla nobenega usposabljanja za uporabo jezika italijanske narodne skupnosti, zato v ta namen ni bilo porabljenih sredstev.

Upravna enota Izola
V letu 2025 za zaposlene ni bilo izvedenih izobraževanj s področja jezika narodne skupnosti, zato v ta namen ni bilo porabljenih sredstev.

Ministrstvo za finance

Ministrstvo je poročalo, da so v okviru projekta davčno opismenjevanje mladih v študijskem letu 2025/2026 načrtovana tri predavanja v šolah z italijanskim učnim jezikom v italijanščini. Izvedena so bila ob koncu šolskega leta, torej spomladi 2026. Za šole na področju madžarske narodne manjšine FURS izvaja projekt davčnega opismenjevanja mladih, le da programa v madžarskem jeziku za zdaj ne izvajajo, saj za ta način še nimajo ustrezno usposobljenega predavatelja, otroci pa prejmejo, če želijo, zloženko s kratkim povzetkom vsebine predavanja v madžarskem jeziku.

Ministrstvo za gospodarstvo, turizem in šport

Po podatkih ministrstva TIRS v letu 2025 na tečaj jezika narodnih skupnosti ni napotil nobenega zaposlenega niti se za to ni pokazala potreba. Zaposleni, ki jezik narodnih skupnosti na območnih enotah, kjer s temi skupnostmi prihajajo v stik, obvladajo, pokrijejo vse potrebe, ki jih ima organ na tem področju. Glede na to, da ti zaposleni jezik narodnih skupnosti uporabljajo tudi v svojem zasebnem življenju, se že dosežena raven znanja stalno vzdržuje.

Ministrstvo za infrastrukturo

Ministrstvo je poročalo, da URSP v letu 2025 ni organizirala oziroma izvedla nobenega tečaja italijanskega jezika. 

Ministrstvo za kulturo

Ministrstvo je poročalo, da v letu 2025 v zvezi s tem ukrepom ni izvajalo nobenih dejavnosti.

Ministrstvo za kmetijstvo, gozdarstvo in prehrano

Ministrstvo je poročalo, da se je v letu 2025 eden od zaposlenih v IRSKGLR (Območna enota Koper) udeležil tečaja italijanskega jezika na Univerzi na Primorskem (tečaj B1 plus).
Porabljena sredstva: 220,00 evra, PP 452410 (materialni stroški), 2336-24-0002 (uradni nadzor na področju IRSKGLR 2025–2028).

Ministrstvo za notranje zadeve

Ministrstvo je poročalo, da za izvajanje tečaja italijanskega jezika za policiste, ki prihajajo v stik z italijansko narodno skupnostjo, uporablja notranje izvajalce, zaposlene v Policijski akademiji. V letu 2025 je bil izveden 80-urni tečaj italijanskega jezika za pet zaposlenih v PU KP. Tečaj madžarskega jezika v letu 2025 ni bil izveden zaradi neizraženega interesa zaposlenih v PU Murska Sobota.

Ministrstvo za obrambo

Ministrstvo je poročalo, da se tečajev italijanskega in madžarskega jezika v letu 2025 ni udeležil nihče od zaposlenih. Stroškov s tem v zvezi niso imeli. 
Ministrstvo za naravne vire in prostor

Ker Ministrstvo za naravne vire in prostor nima sistemiziranih delovnih mest z dodatkom za dvojezičnost, se tovrstni tečaji niso izvajali. Prav tako teh tečajev niso izvajali Geodetska uprava Republike Slovenije, Direkcija Republike Slovenije za vode in Inšpektorat za naravne vire in prostor. Direkcija Republike Slovenije za vode pojasnjuje, da tečajev italijanščine oziroma madžarščine ni izvajala oziroma se jih zaposleni na direkciji niso udeležili, uslužbenci namreč tovrstnih potreb niso izrazili. Za opravljanje nalog, ki jih trenutno izvajajo zaposleni na direkciji na območju občin, v katerih živi italijanska ali madžarska narodna skupnost, se ne zahteva znanje jezikov narodnih skupnosti (kljub temu pa imajo zaposlene, ki tekoče govorijo italijanski oziroma madžarski jezik).

Ministrstvo za pravosodje

Ministrstvo je poročalo, da v letu 2025 ni bilo izvedenih tečajev italijanskega jezika za zaposlene. Če bi se pokazala potreba, bi jih lahko izvedli v dogovoru z ljudsko univerzo.



Ukrep:
Prevajanje obrazcev v jezik narodne skupnosti

Obrazložitev:
Prevajanje oziroma zagotavljanje vseh obrazcev (predpisani – priloga predpisom, nepredpisani – pomoč uporabnikom upravnih storitev) v slovensko-italijanski in slovensko-madžarski različici je naloga posameznega resornega ministrstva.

Nosilec:	resorna ministrstva.

Rok izvedbe:	trajna naloga.

Potrebna sredstva:	letno v okviru proračunskih sredstev.

Finančni vir:	finančni načrt posameznega resornega ministrstva.



Ministrstvo za javno upravo

Ministrstvo je poročalo, da so upravne enote, ki delujejo na dvojezičnem območju, podale informacijo, koliko obrazcev je bilo v letu 2025 prevedenih v italijanski oziroma madžarski jezik (posebej za obrazce, ki so predpisani, ter obrazce, ki so v pomoč uporabnikom upravnih storitev):

Upravna enota Murska Sobota
V letu 2025 prevodov obrazcev v madžarski jezik ni bilo in posledično tudi sredstev za ta namen niso potrebovali. V letu 2025 ni bilo potreb po prevodu upravnih aktov in raznih dopisov v jezik madžarske narodne skupnosti. Posledično ni bilo predmetnih stroškov. 

Upravna enota Lendava
V letu 2025 noben obrazec ni bil preveden v madžarski jezik, tako da v tem letu ni bilo predmetnih stroškov. V letu 2025 je bilo prevedenih 56 dokumentov (vabila, zapisniki, odločbe) v raznih upravnih zadevah, o katerih je odločala UE Lendava. 


Upravna enota Koper
V letu 2025 niso prevedli nobenega obrazca kot pomoč uporabnikom storitev. V letu 2025 so prevedli 13 raznih dopisov: odločba, sklep, seznanitev, plačilni nalog. 

Upravna enota Piran
V letu 2025 niso prevedli nobenega obrazca. Število predpisanih in nepredpisanih obrazcev na UE Piran: predpisani in prevedeni obrazci v italijanskem jeziku: 24; nepredpisani, ki so v pomoč uporabnikom: 63. V letu 2025 ni bilo prevedenih upravnih aktov in dopisov v jezik narodne skupnosti.

Upravna enota Izola
UE Izola v letu 2025 ni izvedla prevodov obrazcev vlog. Skupno število predpisanih obrazcev vlog je bilo 105, od tega 24 tudi v italijanščini. Skupno število nepredpisanih obrazcev vlog je bilo 85, od tega 63 tudi v italijanščini. V letu 2025 ni bilo prevodov upravnih aktov v italijanski jezik. 

Ministrstvo za finance
 
Ministrstvo je poročalo, da FURS zagotavlja prevode obrazcev, ki so namenjeni fizičnim osebam, v jezika narodnih skupnosti. Prevodi obrazcev so objavljeni na spletnem portalu FURS eDavki poleg obrazcev v slovenščini. Vsebina in oblika obrazcev se občasno spreminjata. Zlasti obliki daje FURS veliko pozornost, ker želi, da bi bilo izpolnjevanje obrazcev kar najbolj razumljivo in preprosto. Prenovljeni obrazci se v slovenščini takoj objavijo na spletu, dvojezični obrazci pa so zaradi zagotavljanja prevodov objavljeni s časovnim zamikom. V slovenskem jeziku je fizičnim osebam na voljo 177 obrazcev. V italijanskem jeziku je trenutno na voljo 154 obrazcev (87 % prevedenih), v madžarskem jeziku pa je na voljo 155 obrazcev (88 % prevedenih). Drugi obrazci narodnih skupnosti so v postopku prevajanja ali oblikovanja. Objavljeni bodo takoj, ko bo to mogoče. V letu 2025 je FURS za izvedbo aktivnosti prevajanja obrazcev v italijanski jezik porabili 79,61 evra z DDV, za prevajanje obrazcev v madžarski jezik pa 0,00 evra. 

Ministrstvo za gospodarstvo, turizem in šport

Po navedbah ministrstva je na spletni strani TIRS za prijavitelje poleg obrazca v slovenskem jeziku dostopen tudi obrazec v italijanskem in madžarskem jeziku. Drugih obrazcev TIRS nima objavljenih.

Ministrstvo za infrastrukturo

Ministrstvo je poročalo, da so predpisani obrazci, ki so priloga predpisom, prevedeni in objavljeni na spletnem portalu eUprava. Prevedenih in objavljenih je sedem takšnih obrazcev:
· Vloga za pristop k preizkusu znanja za upravljanje čolna,
· Zapisnik o preizkusu znanja za upravljanje čolna,
· Vloga za pristop k izpitu za voditelja čolna,
· Zapisnik o izpitu za voditelja čolna,
· Vloga za pristop k izpitu VHF GMDSS, 
· Zapisnik o VHF GMDSS izpitu,
· Vloga za pridobitev pooblastila o nazivu mornar motorist.

V jezik narodne skupnosti – italijanščine je prevedenih tudi deset obrazcev, ki so v pomoč uporabnikom upravnih storitev:
· 	Vloga za izdajo pooblastila o nazivu v krovni službi (STCW), 
· 	Vloga za izdajo pooblastila o nazivu v strojni službi (STCW),
· 	Vloga za izdajo potrdila (STCW),
· 	Vloga za izdajo posebnega pooblastila (STCW),
· 	Vloga za zamenjavo potrdila o usposobljenosti za upravljanje s čolnom,
· 	Vloga za izdajo potrdila o usposobljenosti za voditelja čolna na podlagi priznanja,
· 	Vloga za izdajo potrdila VHF GMDSS na podlagi priznanja,
· 	Vloga za naznanitev pogrešitve in izdaja dvojnika, 
· 	Vloga za izdajo pomorske knjižice,
· 	Vloga za naznanitev pogrešitve pomorske knjižice. 

V jezik narodnostne skupnosti sta prevedena tudi dva obrazca zapisnikov Pomorske inšpekcije:
· 	Zapisnik Pomorske inšpekcije o opravljenem postopku,
· 	Zapisnik Pomorske inšpekcije o nesreči pri delu. 

V letu 2025 v jezik narodne skupnosti – italijanščino ni bil preveden noben obrazec.
 
URSP strankam zagotavlja izvajanje izpitov v italijanskem jeziku, in sicer izpitov za upravljanje čolna in strokovnih izpitov pomorščakov. URSP uresničuje pravico narodne skupnosti do opravljanja izpitov v italijanščini v upravnih postopkih, pri podajanju splošnih informacij, izpolnjevanju obrazcev in tudi pravico do ustne komunikacije med postopkom ter pravico v postopkih nadzora nad varnostjo prometa na morju in drugo.

Ministrstvo za pravosodje 

[bookmark: _Hlk168993068]Ministrstvo je poročalo, da je v skladu z navedenim ukrepom pripadnikom italijanske narodne skupnosti zagotovilo hišne rede, dnevne rede, seznanitev z njihovimi pravicami in obveznostmi ter osebni načrt, ki se sprejme med prestajanjem kazni zapora, v jeziku italijanske narodne skupnosti (osebni načrt se običajno prevede ustno, v pisni obliki se prevede v primeru izrecne želje po pisnem prevodu). Ministrstvo je pojasnilo, da v letu 2025 ni bilo prevodov obrazcev v italijanski jezik.

Ministrstvo za vzgojo in izobraževanje

Po poročanju ministrstva v letu 2025 ni bilo novih prevodov obrazcev in listin ne za potrebe osnovnega ne za potrebe srednjega šolstva, saj se prevajajo ob njihovem sprejetju/uveljavitvi oziroma spremembah. Tako ministrstvo v letu 2025 za prevode ni potrebovalo finančnih sredstev.

Za področje osnovnega šolstva so na voljo predpisani obrazci v treh jezikovnih različicah (slovenska, slovensko-italijanska in slovensko-madžarska), in sicer: obrazci javnih listin: sedem v slovenskem jeziku, sedem v slovensko-italijanski različici, sedem v slovensko-madžarski različici; obrazec Prijava na šolsko prehrano: eden v slovenskem jeziku, eden v slovensko-italijanski različici in eden v slovensko-madžarski različici; obrazec Soglasje v procesu svetovanja oziroma nudenja pomoči: eden v slovenskem jeziku, eden v slovensko-italijanski različici in eden v slovensko-madžarski različici.

Druga šolska dokumentacija, ki je v pomoč osnovnim šolam, obsega 18 dokumentov v slovenskem jeziku, 13 dokumentov v slovensko-italijanski različici, 13 dokumentov v slovensko-madžarski različici.

Na področju srednjega šolstva so v italijanščini in madžarščini dostopni: vsa spričevala: letno spričevalo, spričevala o ZI, PM in SM, spričevalo o ZI s pohvalo, spričevali o PM in SM s pohvalo – skupno sedem spričeval; obvestilo o uspehu, obvestilo o uspehu pri izpitu v izrednem izobraževanju, obvestilo o uspehu pri ZI, obvestilo o uspehu pri PM in SM – skupno pet obvestil; prilogi k spričevalu ZI in PM – skupno dve prilogi; izpisi iz evidenc za letno spričevalo ali obvestilo o uspehu, izpisi iz evidenc za obvestilo o uspehu o zaključku izobraževanja, izpisi iz evidenc za spričevalo o zaključku izobraževanja – skupno trije izpisi.
Prav tako so v italijanščini in madžarščini dostopni obrazci za prijavo k izpitu (dva obrazca), za opravljanje splošne mature (devet obrazcev) in za opravljanje poklicne mature (štirje obrazci).

Ministrstvo za kmetijstvo, gozdarstvo in prehrano 

Ministrstvo je poročalo, da je obrazce dalo prevesti v letu 2017 in se tako odzvalo na odziv komisije državnega zbora za narodni skupnosti z dne 6. decembra 2016.
Na IRSKGLR nimajo predpisanih obrazcev. 

Ministrstvo za notranje zadeve

Ministrstvo je poročalo, da je bil 26. septembra 2025 v Uradnem listu RS, št. 73/25, objavljen Pravilnik o spremembah in dopolnitvah Pravilnika o izvrševanju Zakona o osebni izkaznici, ki je začel veljati 2. oktobra 2025 in s katerim je bila izvedena sprememba dveh že obstoječih obrazcev dvojezičnih osebnih izkaznic. S to spremembo, ki je odgovorila tudi na vprašanja poslancev poslanske skupine italijanske in madžarske narodne skupnosti, so vsi predtiskani dokumenti, zapisani v jeziku avtohtone narodne skupnosti, popolnoma poenotni z besedili dokumentov, zapisanimi v slovenskem jeziku. Spremenjeni obrazci dvojezičnih osebnih izkaznic se izdajajo od 1. januarja 2026.

V letu 2025 je Služba za prevajanje MNZ opravila prevod petih obrazcev v italijanski in madžarski jezik. Gre za obrazce, ki spadajo v skupino predpisanih obrazcev (obrazci na podlagi zakonov, pravilnikov itd.). Sicer pa je v obeh jezikih narodnih skupnosti na voljo 57 različnih obrazcev, od tega je 41 obrazcev predpisanih. V letu 2025 je bil opravljen tudi prevod dveh zloženk v italijanski jezik za prijavo prebivališča po selitvi.

[bookmark: _Hlk169080068]Ministrstvo za obrambo

Ministrstvo je poročalo, da so bile v letu 2025 v Direktoratu za obrambne zadeve od uradnih obrazcev, ki so bili dvojezično prevedeni, natisnjene le vojaške knjižice, in sicer 200 v italijanskem jeziku ter 200 v madžarskem jeziku. Tako so imeli v letu 2025 na ministrstvu 1607 vojaških knjižic v italijanskem jeziku in 647 v madžarskem jeziku. V Upravi Republike Slovenije za zaščito in reševanje so za potrebe izpostave Koper v letu 2025 prevedli in natisnili sedem zgibank v italijanski jezik: Tudi baterije lahko zagorijo; Poletni meseci ne prinašajo le sonca, temveč tudi neurja; Bolje pripravljen kot poplavljen; Evakuacija iz stanovanja; Požar v naravnem okolju – Kaj storiti, da do njega ne pride; Na pomoč! Požar! Kaj lahko storiš, da do njega ne pride; Voda! Kaj storiti, da nesreče ne bo. 

Znesek sredstev, ki so jih v letu 2025 porabili za prevajanje, oblikovanje in tisk zgoraj navedenih zgibank, je znašal 4.282,33 evra, pri čemer ministrstvo pojasnjuje, da gre v tem primeru za zgibanke, ki dajejo napotke za ravnanje prebivalcev ob posameznih nesrečah, ne pa za obrazce s področja varstva pred naravnimi in drugimi nesrečami. Še vedno ostaja neizveden prevod obrazcev s področja varstva pred naravnimi in drugimi nesrečami, ki jih določa Pravilnik o evidenci, razporejanju in pozivanju pripadnikov Civilne zaščite ter drugih sil za zaščito, reševanje in pomoč (Uradni list RS, št. 40/09). Prevod obrazcev je vezan na sprejetje novega pravilnika, ki bo določil nove obrazce. Zagotovljene imajo dvojezične žige in table organa pri vhodu v stavbe ter dvojezična obvestila za stranke (delovni čas, uradne ure, omejitve glede upravnega območja, knjiga pritožb).

Ministrstvo za naravne vire in prostor

Ministrstvo za naravne vire in prostor v letu 2025 ni naročilo prevoda obrazcev v jezik narodne skupnosti. 
Geodetska uprava Republike Slovenije poroča, da v letu 2025 ni bilo prevedenih obrazcev (niti predpisanih niti obrazcev v pomoč uporabnikom storitev) v italijanski oziroma madžarski jezik. Od devetih obrazcev, ki so na voljo v slovenskem jeziku, so trije na razpolago tudi v italijanskem jeziku in nobeden v madžarskem jeziku. Obrazci se sproti prevajajo, na željo stranke. V veliko primerih javni uslužbenci na dvojezičnih območjih svetujejo stranki v italijanskem in madžarskem jeziku ter ji pomagajo izpolniti obrazce v slovenskem jeziku.

Direkcija Republike Slovenije za vode sporoča, da obrazci, ki so bili izdani za območja in na območjih, kjer živita italijanska in madžarska narodna skupnost in kjer sta posledično uradna jezika poleg slovenščine tudi italijanščina ali madžarščina, niso bili prevedeni v uradne jezike narodnih skupnosti, ker do zdaj ni prejela prošnje za njihov prevod; direkcija bo predmetne obrazce, s katerimi posluje, prevedla tudi v uradne jezike narodnih skupnosti, ki so priznane v Sloveniji.

Inšpektorat za naravne vire in prostor poroča, da v letu 2025 ni naročil prevoda obrazcev, saj posebnih obrazcev, razen tistih, ki so objavljeni na straneh Ministrstva za javno upravo, ne uporablja. Inšpektorat je za namen prevodov odločb iz slovenskega jezika v italijanski jezik porabil znesek 593,76 evra, PP 231383, št. ukrepa 2564-23-0002.



Ukrep:
Zagotavljanje e-storitev na portalu eUprava

Obrazložitev:
Upravljavci portala eUprava zagotavljajo zanesljivo in varno delovanje portala in prevod osnovnih statičnih vsebin o portalu ter skupnih funkcionalnosti (na primer oglasna deska, javni vpogledi, osebni vpogled). Pristojni organi (njihovi uredniki) pripravijo sproti osvežene vsebine in storitve s pripadajočimi obrazci, poskrbijo za njihov prevod in jih objavijo na portalu eUprava. 

Nosilec:		MDP in pristojni organi.

Rok za izvedbo:	trajna naloga.

Potrebna sredstva:	v načrtu prenove portala eUprava so predvidena finančna sredstva za vzpostavitev tehničnih možnosti za večjezičnost portala ter izvedbo prevoda statičnih osnovnih vsebin in skupnih funkcionalnosti v jezika avtohtonih narodnih skupnosti.

Finančni vir:	finančni načrt MDP.



Ministrstvo za digitalno preobrazbo 

Ministrstvo je pojasnilo, da je sporočanje glede obrazcev na portalu eUprave v pristojnosti resornih ministrstev, zato je treba zagotoviti sprotno objavljanje novih obrazcev in obenem zagotavljanje prevodov za potrebe poslovanja na dvojezičnem območju. Upravne enote zato naslavljajo prošnjo na vsa resorna ministrstva, da ob spremembi predpisov zagotovijo tudi prevode predpisanih obrazcev in aktivnosti ter jih objavijo na eUpravi.

Ministrstvo je poročalo, da je bilo v letu 2025 prevedeno le tisto, kar se je spremenilo zaradi spremembe vsebine; priprava večjezičnih storitev je v pristojnosti lastnikov storitev, torej institucij. Kot običajno, je bilo na področju dvojezičnosti nekaj novih in občasnih ter nekaj ukinjenih vlog.
Italijanščina
Pripravljene so bile nove elektronske vloge v italijanskem jeziku:
1. Vloga za izdajo izpiska iz matičnega registra o smrti/Estratto dell’atto di morte,
2. Vloga za izdajo izpiska iz matičnega registra o rojstvu/Estratto dell’atto di nascita, 
3. Vloga za izdajo potrdila iz matičnega registra/Certificati del registro di stato civile,
4. Vloga za izdajo izpiska iz matičnega registra o sklenjeni zakonski zvezi/Domanda di
rilascio di estratto dell’atto di matrimonio,
5. Vloga za izdajo potrdila o prebivališčih/Domanda di rilascio del certificato di residenza,
6. Vloga za vpis otroka v vrtec (Mestna občina Koper)/Domanda di iscrizione del
bambino (Comune di Capodistria),
7. Prijava javne prireditve oz. shoda/Policija Registrazione di evento pubblico ovverodi
manifestazione pubblica.

Madžarščina
Pripravljene so bile nove elektronske vloge v madžarskem jeziku:
1. Vloga za izdajo izpiska iz matičnega registra o sklenjeni zakonski zvezi/Házassági
anyakönyvi kivonat iránti kérelem,
2. Vloga za izdajo potrdila iz matičnega registra/Anyakönyvi igazolás kibocsátása iránti
Kérelem,
3. Vloga za izdajo izpiska iz matičnega registra o smrti/Halotti anyakönyvi kivonat,
4. Prijava javne prireditve oz. shoda/Policija Nyilvános rendezvény, ill. gyűlés
Bejelentése,
5. Vloga za izdajo izpiska iz matičnega registra o rojstvu/Születési anyakönyvi kivonat
kiállítása iránt kérelem.

Poleg samih obrazcev vlog ministrstva se prevajajo tudi statični deli strani eUprava in sistemska obvestila. V lanskem letu na portalu eUprava ni prišlo do finančnih posledic iz tega naslova.

Ministrstvo za gospodarstvo, turizem in šport

Ministrstvo je poročalo, da na portalu eUprava še ni vzpostavljenega področja inšpekcij v italijanskem in madžarskem jeziku, zato njihovi uredniki obrazcev v teh jezikih še ne morejo umestiti na ta portal. Vezano na informacijo glede števila obrazcev, ki so prevedeni v jezik narodne skupnosti, je ministrstvo pojasnilo, da imajo preveden en obrazec v italijanski jezik in en obrazec v madžarski jezik. Skupno število obrazcev, ki so na voljo v slovenskem jeziku, je prav tako eden.

Ministrstvo za infrastrukturo

Ministrstvo je poročalo, da ima URSP na portalu eUprava s svojega področja delovanja objavljene informacije o najpogostejših storitvah URSP v italijanskem jeziku in obrazce v italijanskem jeziku. 

Z namenom posodobitev vsebin portala eUprava v jeziku narodne skupnosti – italijanščini sta bili v letu 2025 objavljeni nova vsebina in vloga za pridobitev potrdila za voditelja čolna v italijanskem jeziku (prevod je usklajen z vsebino in vlogo za pridobitev potrdila v slovenskem jeziku).

Ministrstvo za kmetijstvo, gozdarstvo in prehrano

Ministrstvo je poročalo, da je na portalu eUprava možna oddaja anonimne prijave kršitve IRSKGLR, ki pa je le v slovenskem jeziku. MDP, ki je nosilec ukrepa, bodo predlagali, da na portalu doda možnost oddaje prijave tudi v italijanskem in madžarskem jeziku.


Ministrstvo za obrambo

Ministrstvo je poročalo, da so v pripravi tudi prevodi spletnih strani na portalu GOV.SI za podstrani ministrstva in obrazcev v italijanski in madžarski jezik. 

Ministrstvo za naravne vire in prostor

Ministrstvo in organi v sestavi v letu 2025 niso namenjali sredstev ali izvajali aktivnosti v okviru tega ukrepa.

Ministrstvo za finance

Ministrstvo je poročalo, da je na portalu eUprava na voljo 12 vsebinskih sklopov, med katerimi je tudi rubrika Davki (eUprava – Davki). Rubrika Davki ima 12 podrubrik (na primer: Davčna številka, Dohodnina, Trošarine) in vse predstavljene davčne vsebine so prevedene v italijanski in madžarski jezik. Za vsebine in njihove prevode so odgovorni nosilci storitev, torej pristojni organi in institucije.



Ukrep:
Zagotavljanje e-storitev na portalu SPOT

Obrazložitev:
Upravljavci portala SPOT zagotavljajo zanesljivo in varno delovanje portala. Po prenovi storitvenega dela portala, ki je bila v prvi fazi zaključena v začetku leta 2025, se prenova nadaljuje še z vidika prenove posameznih e-storitev in postopkov. Tehnično je zagotovljena možnost za vzpostavitev večjezičnosti tako na informativnem kot postopkovnem delu portala. Pristojni organi (njihovi uredniki) pripravijo vsebine in storitve s pripadajočimi e-vlogami, poskrbijo za prevode in jih pošljejo urednikom na MDP, ki jih objavijo na portalu SPOT.  

Nosilec:	MDP.

Rok za izvedbo:	trajna naloga.

Potrebna sredstva:	v načrtu prenove portala SPOT so predvidena finančna sredstva za vzpostavitev tehničnih možnosti za večjezičnost tako informativnega kot postopkovnega dela portala SPOT.

Finančni vir:	finančni načrt MDP.



Ministrstvo za digitalno preobrazbo  

Ministrstvo je poročalo, da sta bili v začetku leta 2025 na portalu SPOT vzpostavljeni madžarska in italijanska različica portala SPOT, v tako imenovanem informativnem delu portala SPOT. Spremembe vsebine v tem delu so bile posodobljene tudi na italijanski in madžarski različici. Drugih aktivnostih na portalu SPOT v letu 2025 v zvezi s tem ni bilo izvedenih. Lani ni bilo finančnih posledic iz tega naslova.





Ukrep:
Zagotavljanje storitve SI-PASS za spletno prijavo in e-podpis

Obrazložitev:
Upravljavci storitve SIPASS zagotavljajo zanesljivo in varno delovanje storitve. V okviru nadgradenj in izboljšav bo zagotovljena možnost večjezičnosti tako na področju spletne prijave kot na področju e-podpisa.

Nosilec: 	MDP.

Rok za izvedbo:	trajna naloga.

Potrebna sredstva: 	v načrtu prenove storitve SI-PASS so predvidena finančna sredstva za nadgradnje in izboljšave storitve, kar vključuje tudi podporo za	večjezičnost.

Finančni vir:	finančni načrt MDP.



Ministrstvo za digitalno preobrazbo 

Ministrstvo je poročalo, da je bila v letu 2025 pripravljena prenovljena mobilna aplikacija eOsebna, ki prinaša dve pomembni novosti:
· možnost uporabe virtualne osebne izkaznice, tako da ob prijavi v e-storitve ni več potrebno prislanjanje osebne izkaznice, temveč zadošča že potrditev prijave z uporabo biometričnih podatkov (prstni odtis ali slika obraza) na mobilnem telefonu, 
· možnost naročanja kode PUK za ponastavitev kode PIN elektronske osebne izkaznice, tako da v ta namen ni več potreben obisk upravne enote, saj identifikacijo imetnika izvede poštni uslužbenec ob dostavi ovojnice s kodo PUK.

Mobilna aplikacija že od vzpostavitve leta 2022 podpira tudi večjezičnost, zato so bila leta 2025 ob njeni prenovi posodobljena tudi besedila uporabniškega vmesnika v italijanskem in madžarskem jeziku. 
Strošek zagotovitve prevodov je bil približno 1.000,00 evra (FOP 1545-23-100005).



Ukrep:
Proučitev možnosti umestitve funkcionarjev samoupravnih narodnih skupnosti v plačni sistem (ZSPJS)

Obrazložitev: 
Predsednik sveta narodne skupnosti je funkcionar v pomenu ZSNS in statuta narodne skupnosti. Upoštevaje 3. točko 2. člena ZSPJS pa hkrati nima tudi statusa funkcionarja v pomenu tega zakona, saj ni izvoljen ali imenovan na način, kot je določen z zadevnim zakonom. MJU v zadnjem času prejema številne predloge povišanja plač različnih skupin zaposlenih, ki opozarjajo predvsem na porušena razmerja med posameznimi skupinami znotraj plačnega sistema kot posledico višjih uvrstitev delovnih mest javnih uslužbencev v letih 2017 in 2018 na podlagi stavkovnih sporazumov in dogovora s sindikati javnega sektorja. MJU bo kot skrbnik sistema plač v javnem sektorju skupaj z drugimi prejetimi predlogi ob pripravi sprememb ZSPJS proučilo tudi možnost umestitve funkcionarjev samoupravnih narodnih skupnosti v plačni sistem (ZSPJS).

Nosilec: 	MJU.

Rok za izvedbo:	2021–2025.

Potrebna sredstva: 	letno v okviru proračunskih sredstev.

Finančni vir:	finančni načrt MJU.



Ministrstvo za javno upravo 

Ministrstvo je poročalo, da se je 1. januarja 2025 začel uporabljati novi Zakon o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT), s katerim je bila v prilogo 2 dodana nova funkcija in uvrščena v plačni razred.

ZSTSPJS namreč po novem funkcionarje definira kot osebe, ki pridobijo mandat za izvrševanje funkcije s splošnimi volitvami, osebe, ki pridobijo mandat za izvrševanje funkcije izvršilne in sodne oblasti z izvolitvijo ali imenovanjem v državnem zboru ali na Vladi Republike Slovenije ali v predstavniškem telesu lokalne skupnosti, ter druge osebe, ki jih v skladu z zakonom kot funkcionarje izvolijo ali imenujejo nosilci zakonodajne, izvršilne ali sodne oblasti oziroma drug pristojni organ ali oseba (8. točka 2. člena).

Predsednik sveta narodne skupnosti ima status funkcionarja v pomenu Zakona o samoupravnih narodnih skupnostih (Uradni list RS, št. 65/94 in 71/17 – ZFO-1C) in statuta narodne skupnosti, od 1. januarja 2025 dalje pa upoštevaje 8. točko 2. člena ZSTSPJS tudi status funkcionarja v pomenu zakona, ki ureja plače v javnem sektorju.

V skladu s 60. členom ZSTSPJS je osnovna plača funkcionarja določena s plačnim razredom, v katerega je uvrščena funkcija, oziroma s plačnim razredom, ki ga je funkcionar pridobil z napredovanjem, če funkcionar lahko napreduje v skladu z zakonom. Uvrstitev in razponi možnih napredovanj v višji plačni razred so določeni v prilogi 2, ki je sestavni del ZSTSPJS. Funkcija predsednika sveta samoupravne narodne skupnosti (A050800) je v prilogi 2 (plačna podskupina A5) uvrščena v 50. plačni razred. Za funkcionarje in javne uslužbence je v prehodnem obdobju od 1. januarja 2025 do vključno 31. decembra 2027 določena postopna pridobitev pravice do višje plače (101. in 102. člen ZSTSPJS). Za funkcijo predsednika sveta samoupravne narodne skupnosti se za izračun razlike uporabi 1.d točka prvega odstavka 101. člena ZSTSPJS, ki določa, da se za funkcionarja, ki je imenovan na funkcijo predsednika sveta samoupravne narodne skupnosti, ugotovi razlika med vrednostjo plačnega razreda, v katerega se uvrsti na dan 1. januarja 2025 (50. plačni razred), in vrednostjo 53. plačnega razreda na dan 31. decembra 2024.

Upoštevaje navedeno, funkcionar samoupravne narodne skupnosti prejema plačo skladno z ZSTSPJS.

Aktivnosti ministrstva v zvezi z ukrepom »Proučitev možnosti umestitve funkcionarjev samoupravnih narodnih skupnosti v plačni sistem (ZSPJS)« so bile izvedene v okviru sredstev finančnega načrta za izvajanje rednega dela. 







Ukrep:
Priprava sprememb ZS

Obrazložitev:
Z naslednjimi spremembami ZS se bo upoštevaje, da se slovenščina kot uradni jezik uporablja na vsem območju države, medtem ko je na območjih občin, v katerih živi avtohtona italijanska ali madžarska narodna skupnost, poleg slovenščine uradni jezik tudi italijanščina ali madžarščina, predlagala sprememba veljavne določbe ZS, ki določa splošni temelj za poslovanje sodišč (tudi) v jezikih narodne skupnosti (izvedba navedene določbe je materija procesnih predpisov), in upošteval se bo 11. člen URS, ki območja narodnih skupnosti veže na občine kot teritorialne enote in pravice uporabe jezika narodne skupnosti ne omejuje glede na osebne okoliščine, torej le na pripadnike narodne skupnosti, ki živijo na tem območju (kakor to izhaja iz veljavne ureditve), temveč jo daje vsem strankam, ki na teh območjih želijo uveljaviti pravico do uporabe italijanskega ali madžarskega jezika v postopku (enako tudi v 4. členu ZDU). Tem spremembam dodatno pritrjuje tudi praksa Sodišča EU (glej primer Grauel Ruffer št. C-322/13, 27. marca 2014), ko je sodišče razsodilo, da je člena 18 in 21 Pogodbe o delovanju Evropske unije treba razlagati tako, da nasprotujeta nacionalni ureditvi, kakršna je ta v postopku v glavni stvari, ki pravico do uporabe jezika, ki ni uradni državni jezik države članice, v civilnih postopkih, ki potekajo pred sodišči te države, ki imajo sedež v določeni ozemeljski enoti navedene države, priznavajo le njenim državljanom, ki prebivajo v tej ozemeljski enoti. Predmetna sodba Sodišča EU od države članice zahteva, da če država članica na nekaterih sodiščih zagotavlja pripadnikom narodnih manjšin uporabo svojega jezika v postopkih, se mora ta pravica do uporabe (tega) jezika v postopku zagotavljati vsem državljanom držav članic EU, ki govorijo ta jezik, ne glede na njihovo prebivališče.

Nosilec:	MP.

Rok za izvedbo:	1. januar 2022 in nato trajna naloga.

Potrebna sredstva:	v okviru letnega proračuna MP.

Finančni vir:	finančni načrt MP.



[bookmark: _Hlk169084740]Ministrstvo za pravosodje 

Ministrstvo je poročalo, da je Državni zbor Republike Slovenije na svoji 36. redni seji 21. novembra 2025 sprejel novi Zakon o sodiščih (Uradni list RS, št. 100/25; ZS-1), ki se začne uporabljati 1. januarja 2027. Z novim zakonom se vzpostavlja okrožje kot osnovna organizacijska raven prvostopenjskih sodišč, okrajna sodišča pa se bodo preimenovala v zunanje oddelke okrožnih sodišč. ZS-1 v 6. členu določa, da bodo okrožna sodišča, ki so krajevno pristojna za območja občin, v katerih živita italijanska ali madžarska narodna skupnost in v katerih je poleg slovenskega jezika uradni jezik tudi italijanski ali madžarski jezik, poslovala tudi v jeziku narodne skupnosti. Glavna novost pri zagotavljanju pravice do uporabe jezika narodne skupnosti je, da se ta pravica ne omejuje glede na osebne okoliščine, torej le na pripadnike narodne skupnosti, ki živijo na tem območju (kot je to izhajalo iz ureditve ZS), temveč navedeno pravico daje tudi drugim strankam, ki želijo v postopkih na teh območjih uveljaviti pravico do uporabe italijanskega ali madžarskega jezika. Do zdaj veljavna ureditev je to pravico namreč zamejevala samo na osebe, ki so živele na dvojezičnem območju in so uporabljale ta jezik. Sprememba oziroma širitev rabe jezika ima podlago v sodbah Sodišča Evropske unije, ki prepovedujejo diskriminacijo zaradi državljanstva.



Ukrep:
Priprava sprememb Sodnega reda

Obrazložitev:
Priprava sprememb Sodnega reda se nanaša na del, ki določa izdajo uradnih izkaznic, in sicer tako, da se na območjih, kjer živita avtohtona italijanska oziroma madžarska narodna skupnost ter sodišča poslujejo tudi v italijanskem ali madžarskem jeziku, izda dvojezična uradna izkaznica za sodnike in sodno osebje.

Nosilec:		MP.

Rok za izvedbo:		leto 2021 in nato trajna naloga.

Potrebna sredstva:		v okviru letnega proračuna MP.

Finančni vir:		finančni načrt MP.



Ministrstvo za pravosodje 

Ministrstvo je poročalo, da so bile spremembe in dopolnitve Sodnega reda, s katerimi je bilo izdajanje uradnih izkaznic določeno tako, da se na območjih, kjer živita avtohtona italijanska oziroma madžarska narodna skupnost ter sodišča poslujejo tudi v italijanskem ali madžarskem jeziku, izda dvojezična uradna izkaznica za sodnike in sodno osebje, že objavljene v Uradnem listu RS, št. 127/21, ter so začele veljati 21. avgusta 2021.



Ukrep:
Izvedba delavnic pravne terminologije za madžarski in italijanski jezik

Obrazložitev:
Vsako leto so v program dela Centra za izobraževanje v pravosodju uvrščene tudi delavnice pravne terminologije za madžarski in italijanski jezik za pravosodne funkcionarje (sodnike, državne tožilce in državne odvetnike) in osebje, zaposleno v teh organih. Center vsako leto izvede dve ali tri delavnice pravne terminologije za italijanski jezik ter dve ali tri delavnice za madžarski jezik, ki so ločene za pravosodne funkcionarje in pravosodno osebje, saj so vsebine prilagojene vsakokratni ciljni skupini. Na delavnicah, namenjenih pravosodnim funkcionarjem, je obravnavana italijanska oziroma madžarska pravna terminologija s poudarkom na terminologiji s področja civilnega in kazenskega prava, pri čemer je posebna pozornost namenjena institutom civilnega in kazenskega prava, ki se v pravnih redih ne prekrivajo popolnoma in je lahko njihovo prenašanje v drug jezik problematično. Na delavnicah, ki so namenjene pravosodnemu osebju, je obravnavana izbrana italijanska oziroma madžarska pravna terminologija prilagojena potrebam pravosodnega osebja, praktični primeri pa potrebam pravosodnega osebja. V obdobju 2021–2025 obseg delavnic pravne terminologije jezikov manjšin in predvidena finančna sredstva ostanejo najmanj enaki kot v preteklem obdobju. Obseg in s tem finančna sredstva se lahko tudi povečajo, če bi se v zadevnem obdobju pokazalo, da so potrebe pravosodnih organov večje. Delavnice jezikov manjšin se financirajo iz evropskih sredstev. MP meni, da bodo delavnicam namenjena finančna sredstva v višini 1000,00 evra na leto. 

Nosilec:		Center za izobraževanje v pravosodju.

Rok za izvedbo:		trajna naloga.

Potrebna sredstva:		okvirno 1000,00 evra na delavnico.

Finančni vir:		finančni načrt Centra za izobraževanje v pravosodju.



Ministrstvo za pravosodje 

Ministrstvo je poročalo, da je izvedlo dve delavnici pravne terminologije za madžarski in italijanski jezik z naslovom Pravna terminologija jezikov manjšin – italijanski jezik, in sicer 25. novembra 2025 za pravosodne funkcionarje in 27. novembra 2025 za pravosodno osebje. V letu 2025 je ministrstvo za izvedbo aktivnosti v okviru tega ukrepa porabilo znesek v višini 2.200,00 evra, ki je bil izplačan iz proračunske postavke 525010 izobraževanje in usposabljanje v pravosodju, 2030-21-0008 (naziv projekta/ukrepa: izobraževanje in usposabljanje v pravosodju). Center za izobraževanje v pravosodju, ki deluje v okviru ministrstva, je v letu 2025 izvedel eno delavnico za pravosodne funkcionarje in eno delavnico za pravosodno osebje za italijanski jezik. Znesek v višini 2.200,00 evra je bil izplačan iz proračunske postavke 525010, 2030-21-0008 izobraževanje in usposabljanje v pravosodju. Za madžarski jezik v letu 2025 ni bila izvedena nobena delavnica. Center za izobraževanje v pravosodju je tudi v letu 2025 izvedel dve delavnici pravne terminologije za italijanski jezik, ki sta bili ločeni za pravosodne funkcionarje in pravosodno osebje, saj so vsebine prilagojene posamezni ciljni skupini. Na delavnicah, ki so namenjene pravosodnim funkcionarjem, je obravnavana italijanska pravna terminologija s poudarkom na terminologiji s področja civilnega in kazenskega prava, pri čemer je posebna pozornost namenjena institutom civilnega in kazenskega prava, ki se v pravnih redih ne prekrivajo popolnoma in je lahko njihovo prenašanje v drug jezik problematično. Na delavnicah, ki so namenjene pravosodnemu osebju, je obravnavana izbrana italijanska pravna terminologija prilagojena potrebam pravosodnega osebja, praktični primeri pa prilagojeni potrebam pravosodnega osebja.



Ukrep:
Spremembe ZDT-1

Obrazložitev:
S predvidenimi spremembami ZDT-1 se bo upoštevaje, da se slovenščina kot uradni jezik uporablja na vsem območju države, medtem ko je na območjih občin, v katerih živi avtohtona italijanska ali madžarska narodna skupnost, poleg slovenščine uradni jezik tudi italijanščina ali madžarščina, predlagala sprememba veljavne določbe 15. člena ZDT-1, ki določa splošni temelj za poslovanje državnega tožilstva (tudi) v jezikih narodne skupnosti (izvedba navedene določbe je materija procesnih predpisov), in upošteval se bo 11. člen URS, ki območja narodnih skupnosti veže na občine kot teritorialne enote in pravice uporabe jezika narodne skupnosti ne omejuje glede na osebne okoliščine, torej le na pripadnike narodne skupnosti, ki živijo na tem območju (kakor to izhaja iz veljavne ureditve), temveč jo daje vsem strankam, ki na teh območjih želijo uveljaviti pravico do uporabe italijanskega ali madžarskega jezika v postopku (enako tudi v 4. členu ZDU). Tem spremembam dodatno pritrjuje tudi praksa Sodišča EU (glej primer Grauel Ruffer št. C-322/13, 27. marca 2014), ko je sodišče razsodilo, da je člena 18 in 21 Pogodbe o delovanju Evropske unije treba razlagati tako, da nasprotujeta nacionalni ureditvi, kakršna je ta v postopku v glavni stvari, ki pravico do uporabe jezika, ki ni uradni državni jezik države članice, v civilnih postopkih, ki potekajo pred sodišči te države, ki imajo sedež v določeni ozemeljski enoti navedene države, priznavajo le njenim državljanom, ki prebivajo v tej ozemeljski enoti. Predmetna sodba Sodišča EU od države članice zahteva, da če država članica na nekaterih sodiščih zagotavlja pripadnikom narodnih manjšin uporabo svojega jezika v postopkih, se mora ta pravica do uporabe (tega) jezika v postopku zagotavljati vsem državljanom držav članic EU, ki govorijo ta jezik, ne glede na njihovo prebivališče.

Nosilec:	MP.

Rok za izvedbo:	1. januar 2022 in nato trajna naloga.

Potrebna sredstva:	v okviru letnega proračuna MP.

Finančni vir:	finančni načrt MP.


Ministrstvo za pravosodje 

Ministrstvo je poročalo, da glede tega ukrepa trenutno ni mogoče podati točne časovnice, kdaj te spremembe bodo. Bodo pa navedene novosti glede jezika narodnih skupnosti vključene v prvo spremembo zakona.   



Ukrep:
Razširitev nabora vsebin v imeniku poravnalcev s podatki o znanju jezika narodne skupnosti

Obrazložitev: 
Razširil se bo nabor vsebin v imeniku poravnalcev, ki opravljajo naloge poravnavanja v skladu z zakonom, ki ureja kazenski postopek, s podatki o naslovu prostorov, kjer poravnalec opravlja naloge poravnavanja, o znanju jezika italijanske oziroma madžarske narodne skupnosti ter o naslovu stalnega ali začasnega prebivališča. Zlasti podatka o znanju jezika italijanske oziroma madžarske narodne skupnosti in o naslovu stalnega ali začasnega prebivališča sta pomembna tudi za poslovanje državnih tožilstev pri določanju poravnalcev za obravnavo posamezne zadeve.

Nosilec: 		MP.

Rok za izvedbo: 		leto 2022 in nato trajna naloga.

Potrebna sredstva: 	v okviru letnega proračuna MP.

Finančni vir:		finančni načrt MP.



Ministrstvo za pravosodje 

Ministrstvo je poročalo, da glede tega ukrepa trenutno ni mogoče podati točne časovnice, kdaj ta sprememba bo, saj takšna sprememba terja poseg v ZDT-1. Dodatno v zvezi s tem ukrepom je ministrstvo pojasnilo, da je po veljavni ureditvi višja raven znanja jezika narodne skupnosti pogoj za imenovanje poravnalca na območjih, kjer živita avtohtona italijanska oziroma madžarska narodna skupnost (prvi odstavek 208. člena ZDT-1).








Ukrep:
Spremembe ZDOdv

Obrazložitev:
Z naslednjimi spremembami ZDOdv se bo upoštevaje, da se slovenščina kot uradni jezik uporablja na vsem območju države, medtem ko je na območjih občin, v katerih živi avtohtona italijanska ali madžarska narodna skupnost, poleg slovenščine uradni jezik tudi italijanščina ali madžarščina, predlagala sprememba veljavne določbe 6. člena ZDOdv, ki določa splošni temelj za poslovanje državnega odvetništva (tudi) v jezikih narodne skupnosti (izvedba navedene določbe je materija procesnih predpisov), in upošteval se bo 11. člen URS, ki območja narodnih skupnosti veže na občine kot teritorialne enote in pravice uporabe jezika narodne skupnosti ne omejuje glede na osebne okoliščine, torej le na pripadnike narodne skupnosti, ki živijo na tem območju (kakor to izhaja iz veljavne ureditve), temveč jo daje vsem strankam, ki na teh območjih želijo uveljaviti pravico do uporabe italijanskega ali madžarskega jezika v postopku (enako tudi v 4. členu ZDU). Tem spremembam dodatno pritrjuje tudi praksa Sodišča EU (glej primer Grauel Ruffer št. C-322/13, 27. marca 2014), ko je sodišče razsodilo, da je člena 18 in 21 Pogodbe o delovanju Evropske unije treba razlagati tako, da nasprotujeta nacionalni ureditvi, kakršna je ta v postopku v glavni stvari, ki pravico do uporabe jezika, ki ni uradni državni jezik države članice, v civilnih postopkih, ki potekajo pred sodišči te države, ki imajo sedež v določeni ozemeljski enoti navedene države, priznavajo le njenim državljanom, ki prebivajo v tej ozemeljski enoti. Predmetna sodba Sodišča EU od države članice zahteva, da če država članica na nekaterih sodiščih zagotavlja pripadnikom narodnih manjšin uporabo svojega jezika v postopkih, se mora ta pravica do uporabe (tega) jezika v postopku zagotavljati vsem državljanom držav članic EU, ki govorijo ta jezik, ne glede na njihovo prebivališče. 

Nosilec: 	MP.

Rok za izvedbo: 	leto 2021 in nato trajna naloga.

Potrebna sredstva: 	v okviru letnega proračuna MP.

Finančni vir:	finančni načrt MP.



Ministrstvo za pravosodje 

Ministrstvo je poročalo, da glede tega ukrepa žal ni točne časovnice, kdaj ta sprememba bo. Bodo pa te novosti glede jezika narodnih skupnosti uvedene ob prvi spremembi zakona.   



Ukrep:
Posodobitev spletnih strani Državnega odvetništva Republike Slovenije

Obrazložitev: 
Državno odvetništvo Republike Slovenije vodi ter na svoji spletni strani javno objavlja in redno posodablja podatke o izvajanju nalog, ki jih opravlja v okviru svojih pristojnosti. Posodobile se bodo spletne strani Državnega odvetništva Republike Slovenije z vsebinami, ki so tudi v madžarskem in italijanskem jeziku, kar je pomembno predvsem za poslovanje zunanjih oddelkov Državnega odvetništva Republike Slovenije v Kopru in Murski Soboti.

Nosilec: 	Državno odvetništvo Republike Slovenije.

Rok za izvedbo: 	leto 2022 in nato trajna naloga.

Potrebna sredstva: 	v okviru letnega proračuna Državnega odvetništva Republike Slovenije.

Finančni vir:	finančni načrt Državnega odvetništva Republike Slovenije.



Ministrstvo za pravosodje

Ministrstvo je poročalo, da spletno stran upravlja Državno odvetništvo Republike Slovenije kot samostojni državni organ, je pa nekaj osnovnih vsebin že prevedenih v italijanski in madžarski jezik.



Ukrep: 
Spremembe Pravilnika o službeni izkaznici državnega odvetnika in kandidata za državnega odvetnika

Obrazložitev: 
Pravilnik o službeni izkaznici državnega odvetnika in kandidata za državnega odvetnika se bo nadgradil z določbami, da se na območjih, kjer državno odvetništvo posluje tudi v italijanskem oziroma madžarskem jeziku, izda službena izkaznica z besedilom v slovenskem in italijanskem oziroma madžarskem jeziku.

Nosilec: 	MP. 

Rok za izvedbo: 	leto 2022 in nato trajna naloga.

Potrebna sredstva: 	sredstva v okviru letnega proračuna ministrstva.

Finančni vir:	finančni načrt MP.



Ministrstvo za pravosodje

Ministrstvo je poročalo, da glede tega ukrepa žal ni točne časovnice, kdaj ta sprememba bo. Bodo pa te novosti glede jezika narodnih skupnosti uvedene ob prvi spremembi ZDOdv.  



Ukrep: 
Prevod dokumentov probacijskih zadev v jezik narodne skupnosti

Obrazložitev: 
Če bo probacijska enota prejela v izvedbo probacijsko nalogo za osebo, ki je pripadnik narodne skupnosti, bo treba pozive ali vabila na zglasitev na probacijsko enoto, seznanitev z njenimi pravicami in obveznostmi ter osebni načrt, ki se sprejme zaradi izvajanja probacijske naloge, prevesti v jezik narodne skupnosti. 

Nosilec: 		Uprava Republike Slovenije za probacijo.

Rok za izvedbo: 		sredina leta 2021, nato trajna naloga.

Potrebna sredstva: 	sredstva v okviru letnega proračuna Uprave Republike Slovenije za probacijo.

Finančni vir:	finančni načrt Uprave Republike Slovenije za probacijo.



Ministrstvo za pravosodje

Ministrstvo je pojasnilo, da so bili obrazci v jezik narodne skupnosti prevedeni že pred letom 2024, stroški za prevode obrazcev v letu 2025 torej niso nastali. V oba jezika se je prevedlo pet obrazcev od skupno šestih.



Ukrep: 
Prevajanje razgovorov med osebo, vključeno v probacijo, in svetovalcem probacijske enote 

Obrazložitev: 
Če bo probacijska enota prejela v izvajanje probacijsko nalogo za osebo, ki je pripadnik narodne skupnosti, ji bo treba zagotoviti razgovore s svetovalcem v jeziku skupnosti. 

Nosilec: 		Uprava Republike Slovenije za probacijo.

Rok za izvedbo: 		trajna naloga.

Potrebna sredstva: 	sredstva v okviru letnega proračuna Uprave Republike Slovenije za probacijo, okvirno 13.824,00 evra.

Finančni vir:	finančni načrt Uprave Republike Slovenije za probacijo.



Ministrstvo za pravosodje
 
Ministrstvo je poročalo, da je na probacijski enoti Koper sistemizirano delovno mesto, na katerem je kot pogoj za zasedbo delovnega mesta določena raven znanja jezika narodne skupnosti (italijanskega jezika). Javni uslužbenec tudi prejema dodatek za dvojezičnost. Probacijska enota Maribor nima sistemiziranega delovnega mesta, na katerem bi bil pogoj za zasedbo določena raven znanja madžarskega jezika, sedež enote namreč ni na dvojezičnem področju. Ne glede na navedeno pa je ministrstvo pojasnilo, da je osebam, napotenim v probacijo, omogočeno spremljanje in izvajanje postopka v jeziku, ki ga razumejo po tolmaču, stroške tolmača pa krije Uprava Republike Slovenije za probacijo.



Ukrep: 
Prevod dokumentov, vezanih na izvrševanje pripora in izvrševanje kazenskih sankcij, v jezik italijanske narodne skupnosti

Obrazložitev: 
Če bo zavod za prestajanje kazni zapora sprejel na izvrševanje pripora ali prestajanja kazni zapora osebo, ki je pripadnik italijanske narodne skupnosti, bo treba vse dokumente  hišne rede, dnevne rede, seznanitev z njenimi pravicami in obveznostmi ter osebni načrt, ki se sprejme med prestajanjem kazni zapora, prevesti v jezik italijanske narodne skupnosti. 

Nosilec: 	Uprava Republike Slovenije za izvrševanje kazenskih sankcij.

Rok za izvedbo: 	trajna naloga.

Potrebna sredstva: 	sredstva v okviru letnega proračuna Uprave Republike Slovenije za izvrševanje kazenskih sankcij.

Finančni vir:	finančni načrt Uprave Republike Slovenije za izvrševanje kazenskih sankcij.



Ministrstvo za pravosodje 

Ministrstvo je poročalo, da sta glede na pojasnila Uprave Republike Slovenije za izvrševanje kazenskih sankcij v Zavodu za prestajanje kazni zapora (ZPKZ) Koper hišni red in dnevni red zagotovljena tudi v italijanskem jeziku. Glede druge dokumentacije velja, da se v primerih, ko zaprta oseba pripada italijanski narodni skupnosti in izrazi potrebo po prevodu, ta zagotovi. Pri tem je za prevode dokumentacije za pripornike pristojno sodišče, medtem ko se za obsojene osebe prevodi zagotavljajo v okviru zavoda. Ob tem je ministrstvo dodalo, da se potreba po prevajanju v praksi pojavlja razmeroma redko, saj zaposleni v ZPKZ Koper z zaprtimi osebami praviloma komunicirajo tudi v italijanskem jeziku. S tem se izvaja tudi ukrep »Prevajanje razgovorov med zaprto osebo italijanske narodne skupnosti in delavci Zavoda za prestajanje kazni zapora Koper potekajo v jeziku narodne skupnosti«.



Ukrep:
Prevajanje razgovorov med zaprto osebo italijanske narodne skupnosti in delavci Zavoda za prestajanje kazni zapora Koper potekajo v jeziku narodne skupnosti

Obrazložitev: 
Če Zavod za prestajanje kazni zapora Koper sprejme v pripor ali zapor osebo, ki je pripadnik italijanske narodne skupnosti, ji je treba zagotoviti razgovore s svetovalcem v jeziku italijanske narodne skupnosti.

Nosilec: 	Uprava Republike Slovenije za izvrševanje kazenskih sankcij.

Rok za izvedbo: 	trajna naloga.
 
Potrebna sredstva: 	sredstva v okviru letnega proračuna Uprave Republike Slovenije za izvrševanje kazenskih sankcij. 

Finančni vir:	finančni načrt Uprave Republike Slovenije za izvrševanje kazenskih sankcij.



Ministrstvo za pravosodje 

Ministrstvo je poročalo, da razgovori s pripadniki italijanske narodne skupnosti potekajo v italijanskem jeziku.


Ukrep:
Zagotavljanje prevoda zdravstvenovzgojnih vsebin

Obrazložitev ukrepa:
Pripadnikom italijanske in madžarske narodne skupnosti dostikrat niso na voljo prevodi vsebin o preventivnem ravnanju in skrbi za zdravje. 

Nosilec:	MZ.

Rok za izvedbo:	trajno.

Potrebna sredstva: 	1.500,00 evra.

Finančni vir:	finančni načrt MZ.



[bookmark: _Hlk119397082]Ministrstvo za zdravje 

Ministrstvo je poročalo, da Zakon o zdravniški službi določa, da izvajalci zdravstvene dejavnosti v mreži javne zdravstvene službe zagotovijo, da se na območjih občin, v katerih živi italijanska ali madžarska narodna skupnost, bolniku zagotovi pravica do sporazumevanja z zdravniki v italijanskem ali madžarskem jeziku. Izvajalci zdravstvenih storitev zagotavljajo, da so dostopne tudi njihove spletne strani v jeziku narodnih skupnosti, njihovi interni obrazci in pomembnejša obvestila. Ministrstvo je zdravstvenim ustanovam ponudilo pomoč pri prevodih vsebin, ki se nanašajo na preventivno ravnanje in skrb za zdravje, za kar ima ministrstvo zagotovljena sredstva v višini 1.500,00 evra, vendar takšnih pobud ali zaprosil s strani zdravstvenih ustanov v letu 2025 ni bilo.



Ukrep:
Nadaljevanje financiranja kulturnih programov narodnih skupnosti
 
Obrazložitev: 
MK bo, tako kot do zdaj, še naprej financiralo kulturna programa italijanske in madžarske narodne skupnosti, ki vključujeta program dela kulturnih zavodov, ki sta ju ustanovili italijanska in madžarska narodna skupnost, ter dejavnosti drugih izvajalcev, ki jih osrednji organizaciji izbereta na podlagi javnih razpisov/pozivov, s čimer narodne skupnosti zadovoljujejo svoje kulturne potrebe ter uresničujejo svoje posebne kulturne pravice. Kulturni program narodnih skupnosti bosta osrednji organizaciji prijavili na podlagi neposrednih pozivov, ki jih bo MK predložilo do konca oktobra za naslednje koledarsko leto. Sredstva bodo razpoložljiva na postavki kulturna dejavnost italijanske in madžarske narodne skupnosti v proračunih oziroma rebalansih proračuna Republike Slovenije.

Nosilec:	MK.

Rok za izvedbo: 	letno.

Potrebna sredstva:	sredstva, zagotovljena v sprejetih vsakoletnih proračunih oziroma rebalansih proračunov na postavki kulturna dejavnost italijanske in madžarske narodne skupnosti, so za leto 2021: 808.488,00 evra in za leto 2022: 808.488,00 evra.

Finančni vir: 	finančni načrt MK.


[bookmark: _Hlk95743447][bookmark: _Hlk32239440][bookmark: _Hlk169156269]
Ministrstvo za kulturo 

Ministrstvo je poročalo, da je 25. oktobra 2024 poslalo neposredni poziv osrednjima organizacijama italijanske in madžarske narodne skupnosti, da predložita predloge kulturnih programov za leto 2025. Obalna samoupravna skupnost italijanske narodnosti in Pomurska madžarska samoupravna narodna skupnost sta poslali predloge kulturnih programov posamezne narodne skupnosti, ki je vključeval sredstva kulturnih zavodov, ki sta ju ustanovili italijanska oziroma madžarska narodna skupnost, ter sredstva, namenjena za izvajalce kulturnega programa narodih skupnosti, ki jih osrednji organizaciji izbereta na podlagi javnih razpisov/pozivov, s čimer narodne skupnosti zadovoljujejo svoje kulturne potrebe ter uresničujejo svoje posebne kulturne pravice. 

Program posameznih skupnosti je vključeval:

Kulturni program italijanske narodne skupnosti 
Predlagatelj: Obalna samoupravna skupnost italijanske narodnosti Koper


	[bookmark: _Hlk31025985]Vrsta dejavnosti
	Odobrena sredstva 
(v EUR)

	Dejavnosti zavoda: 
sredstva za plače, prispevke in druge izdatke zaposlenih v javnem zavodu
	124.707,00

	Sredstva za splošne stroške delovanja v javnem zavodu
	19.226,00

	* Sredstva za programsko-materialne stroške v javnem zavodu 
	26.067,00

	Knjižnična dejavnost
	12.300,00

	Založniška dejavnost
	52.645,80

	Dejavnosti kulturnih skupin
	51.116,60

	Stiki z matičnim narodom
	59.951,60

	Mednarodno sodelovanje
	11.500,00

	Prireditve
	23.228,00

	Dejavnosti za ohranjanje jezika
	7.115,00

	Medsebojno kulturno sodelovanje različnih manjšinskih etničnih skupnosti
	3.000,00

	Predstavitve kulturnih dejavnosti in problematike manjšinskih etničnih skupnosti po Sloveniji
	1.000,00

	Tečaji in predavanja
	3.500,00

	Digitalizacija
	3.000,00

	Drugo (razstavna dejavnost)
	22.458,00

	Skupaj
	420.815,00



	* Dejavnosti zavoda – programsko-materialni stroški
	Odobrena sredstva (v EUR)

	Izdajateljska in založniška dejavnost
	959,00

	Stiki z matičnim narodom
	2.709,00

	Prireditve
	8.959,00

	Razstave
	9.909,00

	Drugo
	3.531,00



	Izvajalci kulturnega programa
	Sredstva (v EUR)

	Promocijsko, kulturno, izobraževalno in raziskovalno italijansko središče Carlo Combi
	170.000,00

	Samoupravna skupnost italijanske narodnosti Koper
	70.095,60

	Samoupravna skupnost italijanske narodnosti Izola
	70.095,60

	Samoupravna skupnost italijanske narodnosti Piran
	70.095,60

	Samoupravna skupnost italijanske narodnosti Ankaran
	10.913,20

	Obalna samoupravna skupnost italijanske narodnosti/Comunità autogestita costiera della nazionalità italiana
	29.615,00



Cilji zavoda:
a) promocija italijanske kulture in jezika, ohranjanje in razvoj kulturne identitete italijanske narodne skupnosti v širši javnosti; 
b) promocija in širjenje sodelovanja z novimi ustanovami območja in na mednarodni ravni;
c) spodbujanje in krepitev dejavnosti italijanske narodne skupnosti;
d) sodelovanje z matičnim narodom z namenom ohranjanja identitete in kulturne ravni italijanske narodne skupnosti;
e) promoviranje in spodbujanje kulturnih izmenjav in sodelovanje med ustanovami italijanske narodne skupnosti z različnih področij delovanja;
f) spodbujanje spoznavanja bogate kulturne dediščine območja, zlasti med mlajšo generacijo;
g) promocija bogate zgodovinsko-kulturne koprske in beneške dediščine;
h) krepitev bogate zgodovinsko-kulturne in književne dediščine;
i) spodbujanje prepoznavnosti in vloge italijanske narodne skupnosti kot gonilnega subjekta kulturnega in družbenega razvoja območja, na katerem je prisotna, in na širšem območju;
j) ohranjanje in razvoj kulturne identitete italijanske narodne skupnosti.

Dejavnosti zavoda:
a) izdajateljska in založniška dejavnost: sodelovanje z revijo Kulturni občasnik za mlade zanesenjake »Svetilnik« – vodenje rubrike Conosciamoci – Spoznajmo se;
b) stiki z matičnim narodom: koordinacija predstav reškega gledališča »Dramma Italiano« v Sloveniji;
c) stiki z matičnim narodom: simpozij Arkadijska krajina med 16. in 18. stoletjem;
d) prireditve: študijski posvet Pietro Coppo in zemljevid Istre;
e) prireditve: slovesnost ob 20-letnici italijanskega središča Carlo Combi; 
f) prireditve: sodelovanje pri izvedbi različnih prireditev (predstavitve in publikacije knjig, znanstveni simpoziji, razstave, razne kulturne prireditve ipd.);
g) razstave: Istra na zemljevidih;
h) razstave: o svetem Nazariju v Benetkah;
i) drugo: delavnice za vrtce in šole;
j) drugo: predstavitev publikacij o Gravisijih in koprskem plemstvu;
k) drugo: predstavitev knjige Osimo v tiskanih medijih; 
l) drugo: predstavitev trojezičnega kataloga Prisotnost beneške dediščine v piranskem občinskem arhivu in lik kustosa grofa Stefana Rote v Rimu.

Cilji drugih izvajalcev:
a) knjižnična dejavnost:
· povečanje dostopnosti italijanskega knjižničnega gradiva za člane skupnosti;
· organizacija literarnih večerov z namenom spodbujanja bralne kulture in širitve jezika italijanske narodne skupnosti;
· digitalizacija izbranega gradiva za večjo dostopnost in ohranjanje dediščine;

b) izdajateljska in založniška dejavnost:
· zagotavljanje kontinuitete pri tistih izdajah, ki so tradicionalne, preverjeno kakovostne in predstavljajo pomemben vidik ustvarjalnosti italijanske narodne skupnosti;
· objava novih izdaj literarnih in strokovnih del v italijanskem jeziku, ki se odlikujejo po kakovosti in pomenijo pomembno pridobitev za italijansko narodno skupnost;
· promocija avtorjev iz italijanske narodne skupnosti;
· sodelovanje z založbami v Italiji z izmenjavo izkušenj in širjenje kulturne ponudbe;

c) dejavnosti kulturnih skupin:
· delovanje različnih vrst kulturnih skupin, kot so: pevski zbori, dramske skupine, vokalne skupine, mini pevci, plesne skupine, likovne skupine, skupine za oblikovanje keramike, literarne skupine, skupine modnega oblikovanja, fotografske skupine;
· promocija ljubiteljske kulturne dejavnosti okviru italijanske narodne skupnosti;
· ohranjanje tradicije, jezika in občutka pripadnosti večkulturnemu okolju;
· podpora delovanju obstoječih pevskih, plesnih in gledaliških skupin;
· organizacija nastopov in prireditev za predstavitev njihovega delovanja širši skupnosti;
· izvajanje delavnic za prenos znanja na mlajše generacije;

d) stiki z matičnim narodom:
· ohranjanje narodne identitete in krepitev občutka zgodovinske pripadnosti;
· organizacija umetniških in kulturnih izmenjav ter obiskov kulturnih ustanov v Italiji;
· krepitev sodelovanja s kulturnimi in izobraževalnimi ustanovami v Italiji;
· promocija znanja italijanskega jezika na višji ravni;
· povezovanje z matično domovino;

e) dejavnosti za ohranjanje jezika:
· spodbujanje jezikovnega in kulturnega bogastva;
· organizacija tečajev italijanskega jezika za različne starostne skupine;
· priprava učnega gradiva za ohranjanje narečnih oblik jezika;
· promocija dvojezičnosti na narodnostno mešanem območju;
· krepitev jezikovne pluralnosti in spodbujanje dialoga med različnimi skupnostmi;
· razvijanje artikuliranih jezikovnih veščin;

f) mednarodno sodelovanje:
· izmenjava dobrih praks na kulturnem področju;
· krepitev mednarodnih odnosov s spodbujanjem kulturnega pluralizma in medkulturnega dialoga;
· vključevanje v mednarodne projekte, povezane s kulturnimi dejavnostmi in izmenjavami;
· sodelovanje z italijanskimi skupnostmi zunaj Slovenije;
· organizacija konferenc o položaju manjšinskih skupnosti v Evropi;

g) medsebojno kulturno sodelovanje različnih manjšinskih skupnosti:
· skupni projekti s kulturnimi društvi drugih narodnosti v Sloveniji;
· organizacija prireditev s poudarkom na raznolikosti in medkulturnem dialogu;
· spodbujanje sodelovanja na lokalni ravni za krepitev povezovanja skupnosti;
· izmenjava podobnih zgodovinskih izkušenj, izkazovanje medsebojne podpore z namenom kulturnega bogatenja;

h) predstavitve kulturnih dejavnosti in problematika manjšinskih etničnih skupnosti po Sloveniji:
· priprava razstav in prireditev o zgodovini in kulturi italijanske narodne skupnosti;
· sodelovanje v medijih za večjo prepoznavnost in ozaveščanje javnosti glede problematike manjšin;
· organizacija okroglih miz in javnih razprav o izzivih manjšinskih skupnosti, s katerimi se spoprijemajo še danes (boj proti predsodkom in stereotipom);

i) prireditve:
· izvedba tradicionalnih prireditev, ki promovirajo italijansko kulturo;
· organizacija glasbenih, literarnih in gledaliških večerov;
· spodbujanje vključevanja mladih v organizacijo in izvedbo prireditev;

j) predavanja, seminarji, tečaji in podobno:
· izvedba strokovnih seminarjev o ohranjanju italijanskega jezika in kulture;
· predavanja o zgodovinskih in kulturnih vidikih italijanske skupnosti v Sloveniji;
· prenos znanja, širitev specifičnih vrst znanja, razvoj tehničnih veščin;

k) digitalizacija:
· nadaljevanje digitalizacije arhivskega gradiva italijanske narodne skupnosti;
· postavitev spletne platforme za dostop do digitaliziranih vsebin;
· razvoj platform za virtualne kulturne prireditve;

l) drugo:
· spodbujanje italijanskih umetnikov in umetnikov, pripadnikov italijanske narodne skupnosti;
· sodelovanje in izvajanje skupnih projektov z drugimi kulturnimi ustanovami in društvi, ki delujejo na razstavnem področju;
· ustvarjanje turistično-kulturnega interesa s promocijo ozemlja, umetniške valorizacije, spodbujanje zanimanja za umetnost;
· vključevanje raznolikega občinstva in ustvarjanje medijskega zanimanja;
· dopolnitev z dejavnostmi glede na potrebe skupnosti ali novoopredeljene prednostne naloge.

[bookmark: _Hlk169156993]Dejavnosti drugih izvajalcev:
a) knjižnična dejavnost:
· nakup knjižničnega gradiva v italijanskem jeziku za potrebe internih društvenih knjižnic pri skupnostih v Kopru, Izoli in Piranu, in sicer nakup knjig in periodike s področij: leposlovja, esejistike, kritičnih prispevkov, jezikoslovja, umetnosti, zgodovine in kulture matičnega naroda in italijanske narodne skupnosti v Republiki Sloveniji ter nakup drugega knjižničnega gradiva, pomembnega za ohranjanje in razvoj kulturne in jezikovne identitete italijanske narodne skupnosti;
· organizacija knjižnih predstavitev in tematskih literarnih večerov z avtorji in na tematiko, vezano na kulturno problematiko italijanske narodne skupnosti (jezik, leposlovje, kultura, umetnost in zgodovina matičnega naroda), ter drugo problematiko posebnega interesa in pomena za italijansko narodno skupnost;
· dopolnitev programov splošnih knjižnic s knjižnim programom, namenjenim predvsem pripadnikom italijanske narodne skupnosti, ker jim je bolj dosegljiv, lažje dostopen in omogoča družbeno povezovanje;
· predstavitev knjig, literarni večeri, srečanja z avtorji besedil in knjig, ki so posebnega pomena za ohranjanje kulturne identitete: Daniela Paliaga Janković – Pripovedovanje Pirana; Bruno Fonda – Pričevalci našega časa; knjiga Racconti muranesi e Lettere de Murano avtorja Itala Sveva, ki jo je uredil Antonio Trampus, ter druga srečanja z avtorji knjig in publikacij;
· izdelava dvojezične monografije projekta »Ankaran: teritorij, zgodovina, toponomastika, kultura, dediščina«;
· predstavitev avtorjev za otroke vseh starostnih skupin, organizacija bralne urice za otroke »Ora della favola« ter sodelovanje z vrtci in šolami s posebnimi dnevi, namenjenimi gledališču v šoli, predstavite projekta DanteXTutti z Valentino Petaros;
· večeri, namenjeni predstavitvi novih publikacij, in večeri, povezani z različnimi prireditvami in festivali;
· knjižna razstava s predstavitvijo najnovejših pridobitev knjižnice in novosti v knjigarnah;

b) založniška dejavnost:
· [bookmark: _Hlk31026052]izdaja kulturnega lista Skupnosti Italijanov Hrvatini »La Purissima«;
· izdaja monografije »Mandolinistica capodistriana«;
· izdaja lista SSIN Izola »Il Mandracchio«; 
· internetna stran SSIN Izola »Il Mandracchio Online«;
· FOTOTEKA uredništva in SSIN Izola (nadaljevanje katalogizacije foto- in videodokumentacije o delovanju italijanske skupnosti in različnih aktualnih temah v občinskem in obalnem prostoru);
· izdaja lista SSIN Koper »La città«;
· izdaja glasbene zgoščenke s pesmimi avtorjev in glasbenih izvajalcev italijanske narodne skupnosti z besedili v italijanščini in istrskobeneškem narečju;
· izdaja mesečnega letaka SSIN Piran in Skupnosti Italijanov Giuseppe Tartini iz Pirana »Il Trillo appuntamenti«;
· izdaja revije SSIN Piran »Il Trillo« v papirnati in digitalni različici;
· izdaja knjig: Cesare Dell'Acqua (dopolnitev splošnega kataloga iz leta 2021), Nives Zudič Antonič: Recepti iz beneške kuhinje in širše; prevod zbirke kratkih zgodb Vanje Pegan; publikacija o zaščiti piranskega pokopališča (na predlog Nadie Zigante, Ondina Lusa in Amalia Petronio – Komisija za zaščito piranskega pokopališča); 
· sodelovanje pri tisku publikacije Forza Piran (v sodelovanju z drugimi športnimi društvi Piran);

c) dejavnosti kulturnih skupin:
· sodelovanje kulturnih skupin s šolami z italijanskim učnim jezikom prek gledaliških predstav dramskih/gledaliških skupin in koncertov italijanske glasbe;
· organizacija tradicionalnih kulturnih dejavnosti: CINEFORUM, CINEFORUM ragazzi (namenjeno otrokom), Besenghi Film, projekt Allegria in vostra compagnia s projekcijo kratkih filmov in dokumentarcev; 
· razni koncerti mešanega pevskega zbora Haliaetum v Sloveniji, Italiji in na Hrvaškem, sodelovanje pri tradicionalnih koncertih: Koncert prijateljstva (Pliberk), Primorska poje, Festival istrskobeneškega narečja, Pomladni koncert in drugi;
· priprava vsaj dveh gledaliških del gledaliških skupin ter predstavitve v Sloveniji, na Hrvaškem in v Italiji;
· delovanje: slikarske skupine »La Macia«, skupine »Noi per voi«; skupin učenja igranja kitare, klavirja in bobnov, skupine Minicantanti z dvema izletoma na Hrvaško, skupine »Gruppo delle tradizioni« (postavlja v ospredje tradicijo našega okolja), skupine pevcev »Giovani cantanti« in »Minicantanti«, skupine »Studio e mi diverto« (namenjena otrokom s posebnimi potrebami), otroške delavnice »Pastrocchi da favola mini-midi«, skupine »Gruppo vocale«, skupine »Minicantanti Piccolo arcobaleno isolano«, skupine »Team ciao si gira« z ustvarjanjem foto- in videovsebin za mlade in še mlajše, skupine »Impariamo assieme«, skupine »Cantanti di musica leggera« z dvema izletoma na Hrvaško, likovne skupine, skupine za modeliranje keramike, pevskega zbora Giuseppe Tartini, skupine za slikovne tehnike in še mnogih drugih; 
· organizacija različnih prireditev: tekmovanje sladkarij, prireditev ob sv. Martinu, pust, kreativne delavnice (patchwork oziroma ustvarjanje krpank, kvačkanje), zeliščarske delavnice, šiviljski krožek, pomoč pri učenju učencem, ki obiskujejo od 3. do 6. razred, otroška delavnica z lego kockami »ROBOTIKA«, delavnice »Musicreando«, raziskovalna delavnica »Storia degli insediamenti in Istria« s strokovnim izletom v Benetke, delavnica za ustvarjanje jaslic »Presepe istriano«;
· organizacija drugih manjših predstav, razstav, izletov, raznoraznih načinov promocije in drugo; 

d) stiki z matičnim narodom:
· gostovanja kakovostnih kulturnih skupin italijanske narodne skupnosti v Italiji in na Hrvaškem ter gostovanja kakovostnih skupin iz Italije in Hrvaške v Sloveniji;
· gostovanje Italijanske drame z Reke na narodnostno mešanem območju;
· gostovanja kakovostnih glasbenih, plesnih in drugih skupin iz Italije in Hrvaške v Sloveniji in gostovanja kakovostnih skupin italijanske narodne skupnosti v Italiji in na Hrvaškem;
· predstavitev najboljših skupin italijanske narodne skupnosti iz Slovenije pripadnikom narodne skupnosti v Istri in Dalmaciji ter tudi rojakom v Italiji; gostovanje skupin iz Trsta ali iz Hrvaške, predvsem z gledališkimi predstavami;
· izvedba glasbene prireditve »Passione secondo Matteo« skladatelja Francesca Colasanta za soliste, zbor in orkester Giuseppeja Tartinija z orkestrskimi skladbami avtorjev Sakamota, Sibeliusa, Jenkinsa, Colasanta; 
· v sodelovanju s CIGT Piran in Pomorskim muzejem Piran priprava razstave »Le vele dipinte di Grado«, kustosinja dr. Luciana Marchesan;
· organizacija dveh predstav (gledališke, glasbene ali druge) s tržaškimi ali hrvaškimi umetniki ter posebni pevski večer »Dimela cantando« v okviru Festivala istrskobeneškega narečja;
· izvedba študijske ekskurzije, razdeljene med Italijo in Hrvaško; 
· sodelovanje na kulturnih prireditvah: julij 2025: Poletni festival, september 2025: praznovanje stoletnice Veslaškega kluba Pullino s predstavitvijo knjige Franca Stenerja, zgodovinarja in raziskovalca istrobeneškega izročila, oktober 2025: predstavitev knjige razmišljanja o temah sedanjosti avtorja Alfija Šurana, november 2025: predstavitev knjige koprske pesnice Isabelle Flego »Per ogni domani di cristallo«;
· izvedba delavnic z italijanskimi kantavtorji za srednje šole z namenom ohranjanja jezikovne tradicije in spodbujanja k uporabi italijanskega jezika; 

e) dejavnosti za ohranjanje jezika:
· izvedba literarnega in likovnega natečaja za dijake šol z italijanskim učnim jezikom in otroke v vzgojno-varstvenih zavodih ter preizkus učencev slovenskih šol v pisanju v italijanskem jeziku;
· organizacija večerov ali prireditev, namenjenih italijanskim in/ali istrskim praznikom (velikonočne delavnice, ustvarjalne dejavnosti v božičnem času), tudi promocija na področju ročnih in motoričnih spretnosti;
· izvedba »Inventastorie«, mesečna literarno-likovna srečanja za otroke od 4. do 8. leta starosti, avtorice Teje Bučinel in druge jezikovne delavnice za različne starostne skupine (delavnica kreativnega pisanja s pesnico in profesorico Eliso Biagini);
· izvajanje poletnega programa asistence (ves julij) za otroke od 5. leta starosti do četrtega razreda osnovne šole;
· izvedba likovne delavnice za otroke »Laboratorio creativo figurativo 2025«;

f) mednarodno sodelovanje:
· izvedba prireditev: festival LIFE in Primorski poletni festival;
· v sodelovanju z mednarodnim operetnim združenjem Furlanije - Julijske krajine ali drugim gledališkim združenjem organizacija gledališke predstave »Stracapirse«;
· organizacija stand up komedije »Nascite e rinascite« Laure Marchig in multikitarista Davorja Jurkovića - Charlieja;
· organizacija koncerta glasbenikov iz Firenc »Trio Rubinum: Ennio Clari, Nicola Dalle Luche in Christiano Sacchi«;
· organizacija koncerta italijanskih glasbenikov z namenom spodbujanja italijanske kulture in širitve v večinskem prostoru; 

g) medsebojno kulturno sodelovanje različnih manjšinskih etničnih skupnosti:
· organizacija razstave in prireditve, posvečene ženskam, v sodelovanju z različnimi umetniškimi in kulturnimi skupinami Italijanske skupnosti Piran in gostov;
· organizacija »Voga Veneta Pirano Piran« ob deseti obletnici sodelovanja s prijatelji iz Santa Croce, Savudrije in Benetk; 

h) predstavitve kulturnih dejavnosti in problematike manjšinskih etničnih skupnosti po Sloveniji:   
· na učinkovit in smotrn način predstavitev kulture italijanske narodne skupnosti po Sloveniji (nastopi zbora Giuseppe Tartini, amaterske dramske skupine, slikarske skupine in keramične skupine iz Pirana); 
                     
i) prireditve:
· organizacija festivala s kulturnimi vsebinami, predvsem glasbene in kinematografske narave (koncerti, projekcije na prostem, uprizoritvene umetnosti), ki temeljijo na multikulturnem dialogu v sredozemskem okolju, s posebnim poudarkom na jadranskem prostoru; 
· organizacija konferenc ob 500. obletnici (1525–2025) nastanka zemljevida Istre Pietra Coppa;
· organizacija avdiovizualnega projekta – dokumentarnega filma o delih kiparke Marie Benedetti;
· izvedba javne prireditve ob 10. obletnici ustanovitve SSIN Ankaran;
· izvedba prireditev: »Pomladni koncert« in »Mednarodni shod pevskih zborov«;
· sodelovanje pri tradicionalnem festivalu »Isola in musica 2025« oziroma »Ethnoinsula 2025«; 
· sodelovanje z gledališko skupino »Il Dramma italiano di Fiume« z Reke; 
· organizacija drugih manjših prireditev;

j) tečaji in predavanja:
· izvedba različnih tečajev in predavanj;
· »Parole di mare«, branje Fabia Favretta in Laure Loi;
· »Istrske večernice«, proza in poezija Simonette Lucchi;
· »Izboljšanje bastiona rta Madonna« (partnerja projekta CAN Piran in Dežela Benečija);
· podelitev nagrade »Isola d'Istria«;
· »Masterclass klavirja«, poletna delavnica, posvečena klasični glasbi;
· posvet s prof. Egidiom Ivetićem, profesorjem zgodovine na Univerzi v Padovi, in druga razstava »Po sledeh časa«;
· konferenca ob dnevu žena s profesorico Simonetto di Picco;
· posvet s prof. Massimom Cacciarijem in tretja razstava »Po sledeh časa«;
· konferenca ob italijanskem državnem dnevu športa;

k) digitalizacija:
· omogočiti dostop do vsebin tudi na spletnih platformah (ohranjanje avdiovizualnega gradiva, katalogizacija kulturne dediščine, digitalno pripovedovanje, platforme za virtualne kulturne prireditve);
· izvedba projekta »Mosaico dell'economia piranese e non solo i timbri«, izdelava kratkih videoposnetkov o delovanju umetniških in kulturnih skupin ter ustvarjanje videoposnetkov, povezanih s svetom šole;

l) drugo: razstavna dejavnost na področjih likovne ustvarjalnosti, fotografije in keramike:
· predstavitev posameznih avtorjev in skupin avtorjev iz Italije, Slovenije in Hrvaške ter avtorjev, pripadnikov italijanske narodne skupnosti, na razstavah;
· priprava zgodovinskih raziskav o območju bivanja italijanske narodne skupnosti in zgodovine krajev; 
· postavitev razstav CNI ljubiteljskih in akademskih umetnikov ter drugih osebnih in skupinskih razstav;
· izvedba razstave umetnika, nagrajenega na 59. mednarodnem slikarskem natečaju Ex Tempore, Aleksandra Brezlana, v okviru Noči muzejev; 
· izvedba razstave del, ki so sodelovala na literarno-figurativnem natečaju v letu 2024 otrok vrtca l'Aquilone in šolarjev OŠ Dante Alighieri Izola;
· izvedba razstave ob koncu šolskega leta »Ne combiniamo di tutti i colori« učencev OŠ; 
· izvedba letne predstavitve izolskih umetnikov v sklopu Poletnih muzejskih noči;
· soorganizacija dveh razstav v sodelovanju z Galerijo Insula v Izoli; 
· organizacija razstave umetnikov z Milj v okviru izredno tesnega sodelovanja s »Fameia muiesana/miljska družina« ali drugo sodelovanje v okviru rožnatega oktobra.

Kulturni program madžarske narodne skupnosti 
Predlagatelj: Pomurska madžarska samoupravna narodna skupnost Lendava

	[bookmark: _Hlk31026420]Vrsta dejavnosti
	Odobrena sredstva (v EUR)

	Dejavnosti zavoda:
sredstva za plače, prispevke in druge izdatke zaposlenih v javnem zavodu
	
365.183,00

	Sredstva za splošne stroške delovanja v javnem zavodu
	63.000,00

	* Sredstva za programsko materialne stroške v javnem zavodu 
	251.000,00

	Dejavnosti drugega izvajalca: založniška in izdajateljska dejavnost (izdaja otroškega časopisa Kelepelő)
	12.000,00

	Skupaj
	691.183,00



	* Dejavnosti zavoda – programsko-materialni stroški
	Odobrena sredstva (v EUR)

	Izdajateljska in založniška dejavnost
	13.500,00

	Dejavnosti kulturnih skupin
	60.544,00

	Stiki z matičnim narodom
	31.900,00

	Predstavitve kulturnih dejavnosti in problematike manjšinskih etničnih skupnosti po Sloveniji
	2.400,00

	Prireditve
	32.306,00

	Dejavnosti za ohranjanje jezika
	68.400,00

	Mednarodno sodelovanje 
	2.900,00

	Medsebojno kulturno sodelovanje različnih manjšinskih etničnih skupnosti
	7.800,00

	Predavanja, seminarji, tečaji ipd.
	500,00

	Digitalizacija
	250,00

	Rokodelska dejavnost
	30.000,00

	Drugo
	500,00



	Izvajalci kulturnega programa
	Sredstva (v EUR)

	Zavod za kulturo madžarske narodnosti
	679.183,00

	Zavod za informativno dejavnost madžarske narodnosti
	12.000,00



Letni cilji in dejavnosti zavoda:
a) izdajatelja in založniška dejavnost:
· izdaja stalnih pomurskih madžarskih publikacij: almanah Naptár, strokovna publikacija Muratáj;
· izdaja rokopisov (2–3);
· izdaja zvezka, ki ga pripravijo mladi – Vsakdanji junaki/Hétköznapi hősök 6;
· predstavitve novoizdanih knjig v Sloveniji in na Madžarskem;

b) dejavnost kulturnih skupin:
· na podlagi internega pravilnika podpora strokovni dejavnosti približno petdesetih (društvenih in šolskih) skupin: Hodoš – folklora za otroke, odrasli ljudski pevci in veziljski krožek, Hodoš podružnična šola in vrtec – otroške plesne igre, Domanjševci – ljudski pevci, Domanjševci podružnična šola in vrtec – otroške plesne igre, DOŠ Prosenjakovci – folklora za dve skupini, recitatorji in izdelava keramike, Vrtec Prosenjakovci – otroške plesne igre, Prosenjakovci – veziljski krožek, Dobrovnik – ljudski pevci, DOŠ Dobrovnik – citrarji, recitatorji in izdelava keramike, Vrtec Dobrovnik – otroške plesne igre, Žitkovci – folklora za otroke, Radmožanci – ljudski pevci in veziljski krožek, Genterovci – veziljski krožek, DOŠ Genterovci – citrarji, ljudski pevci, veziljski krožek in recitatorji, DOŠ I Lendava – citrarji, ljudski pevci, folklora v treh skupinah, izdelava keramike, recitatorji in likovna umetnost, Podružnična šola Gabere – izdelava keramike, DOŠ II Lendava – folklora in izdelava keramike, Vrtec Lendava s podružnicami (DE 1, DE 2, Dolga vas, Genterovci, Gaberje, Čentiba) – otroške plesne igre in enkrat letno izdelava keramike, Čentiba – veziljski krožek, Dolina pri Lendavi – ljudski pevci in citrarji, Trimlini – ljudski pevci, Gornji Lakoš – veziljski krožek, Gaberje – veziljski krožek in citrarji, Kapca – ljudski pevci in veziljski krožek, Murska Sobota – ljudski pevci in veziljski krožek ter citrarska skupina Új Muravidék;

c) stiki z matičnim narodom:
· organizacija in izvedba sklopa madžarskih abonmajev in drugih zelo kakovostnih madžarskih gledaliških predstav v lendavski gledališki in koncertni dvorani, občasno tudi v gledališki dvorani Dobrovnik ter na letnem odru v Domanjševcih;
· podpora nastopom in predstavitvam društev madžarske narodne skupnosti na Madžarskem in v celotnem Karpatskem bazenu;
· organizacija skupinskih predstavitev društev madžarske narodne skupnosti;
· omogočanje ohranjanja povezav s pobratenimi naselji;
· organizacija kulturne predstavitve madžarske narodne skupnosti v Pragi;

d) dejavnosti za ohranjanje maternega jezika:
· izvedba tekmovanj za učence in dijake madžarske narodne skupnosti (študijsko tekmovanje Petőfi Sándor (ki je na državni ravni enačeno s tekmovanjem za Cankarjevo priznanje), tekmovanje iz madžarske zgodovine, recitatorsko tekmovanje in literarni natečaj Sándorja Szúnyogha);
· organizacija študijske ekskurzije v Bratislavo za učence, ki so na tekmovanjih dosegli najboljše rezultate v šolskem letu 2024/25;
· za učence in dijake organizacija različnih poletnih taborov, ki so namenjeni ohranjanju kulturne dediščine in maternega jezika (Összetartozunk tábor za srednješolce, tabor za zadnjo triado osnovne šole, tabor za drugo triado se izvede v Őriszentpéteru, folklorni tabor ipd.);
· podpora gledališki dejavnosti (gledališki skupini LeSzSz Társulat, mladinski gledališki skupini DiáXínpad, otroški gledališki skupini Csitt-Csatt, otroški in odrasli gledališki skupini iz Dolnjega Lakoša ter gledališkima skupinama iz Gornjega Lakoša in Dobrovnika);

e) mednarodno sodelovanje:
· sodelovanje z različnimi zavodi in ustanovami v Karpatskem bazenu;
· organizacija predstavitev literarnih del in piscev, pesnikov iz Karpatskega bazena v Sloveniji ter predstavitev prekmurskih madžarskih pisateljev, pesnikov v drugih predelih Karpatskega bazena;
· organizacija umetniških predstavitev umetnikov iz Karpatskega bazena v Sloveniji in predstavitev prekmurskih madžarskih umetnikov v Karpatskem bazenu;
· sodelovanje na mladinskem večdnevnem mednarodnem festivalu Kultivál v Vojvodini;
· izvedba mednarodnega tekmovanja zamejskih Madžarov za višje razrede osnovnih šol prek štirih meja (Srbija, Romunija, Slovaška in Slovenija);

f) medsebojno kulturno sodelovanje različnih manjšinskih etničnih skupnosti:
· v sodelovanju z JSKD organizacija srečanja gledaliških skupin;
· v sodelovanju z JSKD organizacija srečanja otroških folklornih skupin;
· organizacija srečanja dvojezičnih vrtcev s programom, na katerem sodelujejo otroci iz vseh narodnih skupnosti;
· organizacija srečanja etničnih večerov na letnem odru gledališke in koncertne dvorane Lendava, na kateri se bodo predstavili slovenski, madžarski, romski, hrvaški in srbski predstavniki;

g) predstavitve kulturnih dejavnosti in problematike manjšinskih etničnih skupnosti po Sloveniji:
· organizacija madžarskega večera v Murski Soboti;
· organizacija razstave vezenin v Murski Soboti;
· predstavitev madžarske kulture v Ljubljani znotraj prireditve Prekmurje se predstavi dvakrat letno;
· predstavitev madžarske kulture v Lisztovem inštitutu v Ljubljani (gledališka skupina in dve predstavitvi knjig);



h) prireditve: 
· organizacija različnih prireditev in drugih programov v sodelovanju z drugimi institucijami (skupaj okoli 180);
· organizacija prireditve Dan madžarske kulture in podelitev najvišjih nagrad na področju narodnostne kulture;
· organizacija prireditve ob madžarskih nacionalnih in kulturnih praznikih (osrednje pomurske oziroma občinske prireditve ob dnevu madžarske kulture, 15. marcu, ob dnevu madžarske poezije, 4. juniju, 20. avgustu in 6. oktobru, 23. oktobru, ob dnevu madžarskega jezika, in druge);
· organizacija prireditev za predstavitev pomurske madžarske kulturne ustvarjalnosti zunaj Pomurja, s posebnim poudarkom na Madžarskem in drugih delih Slovenije ter na programih za zamejske madžarske skupnosti (različni literarni, umetniški, gledališki programi, programi ljudske glasbe in poljudnoznanstvena predavanja v sodelovanju s partnerskimi ustanovami);
· srečanja, predstavitve in osrednje prireditve, katerih namen je predstavitev ljubiteljskih skupin in skupin za negovanje izročila (srečanje ljudskih glasbenikov, mednarodno srečanje folklornih skupin, organizacija razstav, kjer se predstavi več skupin za ročna dela, srečanje citrarjev ipd.);
· izvedba delavnic rokodelstva in hiše plesov (delavnice za otroke in odrasle v raznih tehnikah in ob različnih priložnostih, v hiši plesov pa pod strokovnim vodstvom učenje ljudskih plesov);
· predstavitev žetve v Domanjševcih;
· organizacija mednarodne zdravstvene konference Tomka György;
· organizacija srečanja v Krplivniku (predavanje o ljudskih običajih in predstavitev le-teh ter kulturni program);
· organizacija in izvedba več otroških predstav na velikem gledališkem odru;
· organizacija in pomoč pri izvedbi Katarininega sejma;
· organizacija koncertov;
· organizacija likovnih, fotografskih, etnografskih in drugih razstav v Galeriji Bánffy;
· organizacija priložnostnih literarnih in glasbenih programov ter predstavitev knjig pomurskih in drugih avtorjev;
· organizacija filmskih večerov in kina za otroke v prostorih Centra Bánffy;

i) predavanja, seminarji, tečaji:
· sodelovanje zaposlenih na seminarjih, povezanih s področjem kulture, in drugih, ki so pomembni za delovanje zavoda;

j) digitalizacija:
· zbiranje, shranjevanje in urejanje fotoarhiva zavoda;
· objava določenega števila fotoarhiva na spletni strani zavoda;
· snemanje nekaterih prireditev in montaža posnetkov ter njihova objava na lastnem YouTube kanalu (MNMI – ZKMN – YouTube);

k) rokodelska dejavnost:
· izvedba delavnic in krožkov za odrasle na raznih področjih rokodelstva (izdelovanje pirhov, izdelkov iz ličja, izdelki iz šibja, mokro polstenje, lončarjenje itd.);
· izvedba delavnic in krožkov za otroke na raznih področjih rokodelstva (izdelovanje pirhov, izdelkov iz ličja, izdelki iz šibja, mokro polstenje, lončarjenje itd.);
· krožek rokodelstva na DOŠ Genterovci;
· predstavitev rokodelskih običajev v Sloveniji na sejmih, v šolah in na prireditvah;
· organiziranje skupnih delavnic z madžarskimi rokodelci in društvi;
· predstavitev rokodelskih običajev na Madžarskem na sejmih, v šolah in na prireditvah;
· organizacija raznih rokodelskih delavnic za izobraževalne ustanove in mlade (ob madžarskem nacionalnem prazniku, ob tednu otrok ipd.);
· organizacija poletnih rokodelskih taborov, ki so pomembni za madžarsko narodno skupnost, na več lokacijah pri etnografskih hišah;
· organizacija rokodelskega pomladnega in jesenskega tabora za učence od 1. do 3. razreda osnovne šole v Dobrovniku v hiši rokodelstev;
· sodelovanje s kulturnimi ustanovami v Karpatskem bazenu pod imenom »Kárpát-medencei Kerekasztal« ali na kratko »KKK« – znotraj tega z Nemzeti Művelődési Intézet – Zavodom za kulturo iz Lakiteleka Madžarska;
· sodelovanje s kulturno ustanovo Hagyományok Háza in z drugimi ustanovami, ki se ukvarjajo z rokodelsko dejavnostjo (npr. Göcseji Kézműves Egyesület – Rokodelsko društvo Göcsej);
· predstavitev madžarskih rokodelskih običajev v Ljubljani znotraj prireditve Prekmurje se predstavi, organizirana dvakrat letno;
· sodelovanje z Lisztovim inštitutom v Ljubljani pri predstavitvi rokodelskih dejavnosti;
· udeležba na rokodelskih predstavitvah širom Slovenije (osnovne šole, sejmi, prireditve itd.);
· izvedba rokodelskih delavnic ob vključitvi hiše plesov (delavnice za otroke in odrasle v raznih tehnikah in ob različnih priložnostih, v hiši plesov pa se obiskovalci pod strokovnim vodstvom učijo posamezne ljudske plese);
· organizacija sejmov pri etnografskih hišah;
· organizacija prireditev za promocijo rokodelstva;

l) drugo – etnološka dejavnost:
· pomoč društvom pri prijavah na javne razpise;
· pomoč pri promociji pomurskih madžarskih znanstvenih rezultatov in raziskav;
· sodelovanje pri organizaciji raziskovanja posebnosti zgodovine, etnologije, umetnostne in literarne zgodovine ter drugih socioloških posebnosti Prekmurja in madžarske narodne skupnosti.

Letni cilji drugega izvajalca:
a) izvajanje kakovostnega programa, ki zajema celotno narodnostno mešano območje,
b) ohranjanje, spoštovanje in razvoj madžarskega jezika,
c) spodbujanje kulturne dejavnosti v jeziku pripadnikov madžarske narodne skupnosti,
d) prispevek k sožitju pripadnikov različnih narodnih skupnosti,
e) posredovanje madžarskega jezika in kulture večinskemu narodu,
f) izvajanje dejavnosti za otroke in mlade ter
g) spodbujanje sodelovanja in razširitev vsebin z dvojezičnimi vrtci in dvojezičnimi osnovnimi šolami na narodnostno mešanem območju.

[bookmark: _Hlk190033697][bookmark: _Hlk190033685]Znesek porabljenih sredstev ministrstva v letu 2025: sredstva, zagotovljena v proračunu 2025 na postavki kulturna dejavnost italijanske in madžarske narodne skupnosti (PP 131116), so za oba kulturna programa skupaj dosegla vsoto 1.119.087,00 evra, od tega za kulturni program italijanske narodne skupnosti 420.815,00 evra ter za kulturni program madžarske narodne skupnosti 691.183,00 evra.







Ukrep:
Spodbujanje novih vsebin v zavodih narodnih skupnosti

Obrazložitev: 
V rebalansu proračunov za leti 2021 in 2022 se poviša znesek, namenjen kulturnim programom italijanske in madžarske narodne skupnosti, in sicer na 40.000,00 evra za namen novih vsebin v Zavodu za kulturo madžarske narodne skupnosti, Zavodu za informativno dejavnost madžarske narodnosti ter RTV – Studio madžarskih programov Lendava ter 20.000,00 evra za razvoj kulturnih dejavnosti in znanstvenega raziskovanja v italijanskem centru Carlo Combi. Eden od ciljev kulturnih programov je tudi spodbujati kulturni razvoj narodnih skupnosti, ki ga pripadniki narodnih skupnosti uresničujejo s svojimi dejavnostmi, s čimer zadovoljujejo svoje kulturne potrebe in uresničujejo svoje posebne kulturne pravice. Za leto 2022 sta namen in znesek enaka kot v letu 2021. 

Nosilec: 	MK in UN.

Rok za izvedbo: 	do konca leta 2022.

Potrebna sredstva: 	60.000,00 evra za leto 2021 in 60.000,00 evra za leto 2022.

Finančni vir: 	finančni načrt MK in UN. 



Ministrstvo za kulturo 

Ministrstvo je poročalo, da je bil v proračunu za leto 2025 na postavki kulturne dejavnosti italijanske in madžarske narodne skupnosti, za kulturne programe narodnih skupnosti, vključen tudi znesek, namenjen novim vsebinam v zavodih italijanske in madžarske narodne skupnosti, in sicer 13.333,00 evra za nove vsebine v Zavodu za kulturo madžarske narodne skupnosti ter 20.000,00 evra za razvoj kulturnih dejavnosti in znanstvenega raziskovanja v italijanskem centru Carlo Combi. Vključen je bil tudi znesek 100.000,00 evra na letni ravni Zavodu za kulturo madžarske narodnosti Lendava, s katerim se sistemsko financirajo rokodelske dejavnosti (sredstva za programsko-materialne stroške, splošne stroške ter za plače, prispevke in druge izdatke zaposlenih za tri zaposlene na področju rokodelske dejavnosti). 

Znesek porabljenih sredstev ministrstva v letu 2025: 133.333,00 evra na postavki kulturna dejavnost italijanske in madžarske narodne skupnosti. Ta sredstva in aktivnosti so vključeni tudi že v prejšnji ukrep (Nadaljevanje financiranja kulturnih programov narodnih skupnosti).

Urad Vlade Republike Slovenije za narodnosti 

Urad Vlade Republike Slovenije za narodnosti (v nadaljnjem besedilu: UN) je o izvedbi ukrepa poročal v poročilu o izvedbi načrta ukrepov vlade za leto 2021. 



Ukrep:
Nadgradnja in aktualizacija spletnih jezikovnih portalov (Jezikovna Slovenija)

Obrazložitev: 
Spletni jezikovni portali so pomembno spletno okolje, ki spodbuja razvoj sporazumevalne zmožnosti ter pozitiven odnos do jezika oziroma jezikov in jezikovne kulture, in to na vseh ravneh ter za vse ciljne oziroma starostne skupine. Taki portali zagotavljajo spletno dostopnost čim več podatkov o slovenskem jeziku in drugih jezikih, sodobnih priročnikov, učbenikov, slovarjev in monografij, jezikovnih podatkovnih zbirk, jezikovnih virov in tehnologij, digitaliziranih del literarne dediščine, strokovnega svetovanja in zanesljivih informacij pri jezikovnih vprašanjih ter pomembnih dokumentov. MK je na podlagi javnega razpisa za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letih 2020 in 2021, za sofinanciranje med drugimi projekti izbralo tudi projekt Nadgradnja spletnega portala Jezikovna Slovenija (izvajalec: Univerza v Ljubljani). Portal je bil leta 2014 vzpostavljen z namenom, da se čim širši javnosti, tako strokovni kot laični, na enem mestu ponudijo zanesljive in razumljive informacije o aktualnih jezikovnih razmerah v Republiki Sloveniji in njeni jezikovni politiki ter spodbudi jezikovnopolitični dialog. Nadaljujejo se posodabljanje (tudi video) vsebin in posodobljeno delovanje jezikovnopolitične svetovalnice ter ozaveščanje vseh govorcev o jezikovnih pravicah (in dolžnostih), jezikovnih izbirah, jezikovnem izobraževanju, jezikovni opremljenosti in podobnem. Znotraj teh vsebinskih tem (skladne so tudi s področji v resoluciji o nacionalnem programu za jezikovno politiko) imajo pomembno mesto tudi pripadniki obeh narodnih skupnosti, zlasti glede statusa in stanja italijanskega in madžarskega jezika, in sicer v vsej Sloveniji, ne samo na dvojezičnem območju. 

Nosilec: 	MK.

Rok za izvedbo: 	leto 2021.

Potrebna sredstva: 	12.150,00 evra.

Finančni vir: 	finančni načrt MK.



Ministrstvo za kulturo 

Ministrstvo je poročalo, da portal Jezikovna Slovenija (https://jezikovna-politika.si/) pregledno in jedrnato predstavlja različne razpoložljive informacije o jezikovni politiki v Republiki Sloveniji in s tem povezuje ustanove in posameznike, za katere so obravnavana vprašanja relevantna.
Ministrstvo projekta v letu 2025 ni sofinanciralo, ker je bil ukrep zaključen konec leta 2022.

Znesek porabljenih sredstev ministrstva v letu 2025: 0 evrov (ni bilo niti načrtovano).



Ukrep:
Dvig jezikovnih kompetenc pedagoških delavcev v jezikih manjšin v dvojezičnih vzgojno-izobraževalnih zavodih v Prekmurju in Porabju

Obrazložitev: 
Izkazana je potreba po dodatnem usposabljanju pedagoških delavcev v okviru svojstvenih potreb v dvojezičnih vzgojno-izobraževalnih zavodih.

Nosilec: 	MVI. 

Rok za izvedbo:	od leta 2021 do leta 2022.

Potrebna sredstva: 	ESS 2016–2020 (podaljšanje).

Finančni vir: 	finančni načrt MVI.


Ministrstvo za vzgojo in izobraževanje 

Ministrstvo je poročalo, da je navedeni ukrep udejanjilo z izvedbo dvoletnega (v letih 2021 in 2022) projekta »Dvig kakovosti dvojezičnega šolstva z novimi pristopi poučevanja za madžarsko narodno skupnost v Sloveniji ter slovensko narodno skupnost na Madžarskem«. Namen projekta je bilo omogočanje jezikovne podpore v materinščini in usposabljanje pedagoških delavcev z razvijanjem njihovih splošnih, jezikovnih in didaktičnih kompetenc ter novih oblik poučevanja (kombinacija digitalnega in klasičnega poučevanja, izobraževanja na daljavo (online) in kombiniranega izobraževanja (blended) ter hibridnega izobraževanja pri poučevanju na dvojezičnem območju). Projekt je bil uspešno zaključen z letom 2022. 
Dvig jezikovnih kompetenc strokovnih delavcev in dvig kakovosti šolstva je ena izmed vsebinskih prednostnih nalog sistema vzgoje in izobraževanja, zato je ministrstvo, v sodelovanju s PMSNS, v letu 2023 začelo pripravljati nov projekt. Ciljne skupine novega štiriletnega projekta so strokovni delavci dvojezičnih vzgojno-izobraževalnih zavodov v Prekmurju in Porabju ter otroci, učenci in dijaki, ki obiskujejo te zavode. Cilj projekta je nadgradnja jezikovne podpore v materinščini (madžarščina ali slovenščina) z novimi načini in oblikami poučevanja ter nadgradnja pedagoških praks. Projekt bo imel medkulturno razsežnost. Njegove aktivnosti bodo omogočale razvoj sodelovanja med šolami iz Prekmurja in Porabja s poudarkom na kulturi in umetnosti, trajnostnem razvoju, digitalni pismenosti ter enakih možnostih.

V letu 2024 se je v skladu s časovnico projekta nadaljevalo izvajanje glasbenih uric v vseh dvojezičnih vrtcih v Prekmurju. V jeseni 2024 so se začele izvajati plesne urice v dvojezičnih vrtcih Prekmurja, v DOŠ I Lendava in DOŠ Prosenjakovci ter DOŠ II Lendava, ki izvaja program za otroke s posebnimi potrebami. Izvedene so bile tudi lončarske delavnice. Oktobra in novembra 2024 je bilo izvedeno usposabljanje za vzgojitelje in dijake programa predšolske vzgoje z naslovom Razvijanje madžarščine kot materinščine pri predšolskih otrocih. Vključene VIZ Prekmurja so prejele najete licence digitalnih gradiv. S šolskim letom 2024/25 je začela delati tudi jezikovna asistentka v Porabju.

V letu 2025 so se aktivnosti projekta Dvig kakovosti dvojezičnega šolstva izvajale skladno z načrtom. Nadaljevale so se plesne in madžarske glasbene urice ter rokodelske delavnice, jezikovna asistentka pa je nemoteno opravljala delo v vključenih vzgojno-izobraževalnih zavodih. V okviru strokovnega srečanja pedagoških delavcev dvojezičnih šol in vrtcev v Prekmurju je bilo izvedeno tudi srečanje Prekmurja in Porabja z izmenjavo izkušenj. Začelo se je usklajevanje priprave e-gradiva za 1. vzgojno-izobraževalno obdobje osnovne šole, priprava osnutka tega gradiva je bila sicer načrtovana za konec leta 2025. 

Za izvedbo celotnega projekta je predvidenih 380.000,00 evra (ESS + in finančni načrt MVI). V letu 2025 je bilo porabljenih 100.000,00 evra.

Finančni vir:
PP 230674 ESO4.5. izboljšanje sistemov izobraževanja za potrebe trga dela ESS 21-27-V-EU, PP 230675 ESO4.5. izboljšanje sistemov izobraževanja za potrebe trga dela ESS 21-27-V-SLO,
3350-24-4500 dvig kakovosti dvojezičnega šolstva Madžari.

Rok za izvedbo: 	31. 8. 2027 








Ukrep:
Dvig jezikovnih kompetenc pedagoških delavcev v jezikih manjšin v šolah z italijanskim učnim jezikom v Sloveniji in šolah s slovenskim učnim jezikom v Italiji 

Obrazložitev: 
Izkazana je potreba po dodatnem usposabljanju pedagoških delavcev v okviru specifičnih potreb v manjšinskih vzgojno-izobraževalnih zavodih.

Nosilec: 	MVI. 

Rok za izvedbo:	leti 2021 in 2022.

Potrebna sredstva: 	ESS 2016–2020 (podaljšanje).

Finančni vir: 	finančni načrt MVI.



Ministrstvo za vzgojo in izobraževanje 

Ministrstvo je poročalo, da je dvig jezikovnih kompetenc strokovnih delavcev in dvig kakovosti šolstva ena izmed vsebinskih prednostnih nalog sistema vzgoje in izobraževanja v Sloveniji, zato je ministrstvo v sodelovanju z OSSIN v letu 2023 začelo pripravljati projekt Dvig kakovosti narodnega šolstva za italijansko narodno skupnost v Sloveniji in slovensko narodno skupnost v Italiji. Cilj projekta je otrokom in mladostnikom, ki obiskujejo šole z italijanskim učnim jezikom v Sloveniji in šole s slovenskim učnim jezikom v Italiji, zagotoviti strokovno in visoko usposobljeno pedagoško osebje ter dodatno učno podporo. Med cilji projekta je tudi nadaljnji razvoj sodelovanja med manjšinskimi šolami v Sloveniji in Italiji.

Projekt se je začel izvajati marca 2024. Takoj na začetku je bilo izvedeno prvo izobraževanje za strokovne delavce osnovnih šol z italijanskim učnim jezikom. V nadaljevanju sta bila izpeljana načrtovana zaposlitev pri upravičencu ter postopek izbire zunanjega izvajalca, ki pomaga pri izvajanju določenih aktivnosti, s katerimi bodo doseženi zastavljeni cilji projekta. V novembru sta začeli delati dve jezikovni asistentki, ki nudita učno podporo v šolah s slovenskim učnim jezikom v Italiji. Konec leta pa je bil izveden promocijski dogodek projekta, ki je bil tudi medijsko dobro podprt. Poleg navedenega je bila v letu 2024 oblikovana grafična podoba projekta in pripravljeno s projektom predvideno promocijsko gradivo.

V letu 2025 je projekt potekal nemoteno in skladno s cilji. Nadaljevalo se je sodelovanje z zunanjimi izvajalci, podpora jezikovnim asistentom ter posodabljanje učnega gradiva za šole v Sloveniji in Italiji. V poletnih mesecih so bili uspešno izvedeni postopki za nova delovna mesta, kar je od septembra dalje zagotovilo kakovostno pedagoško podporo. Jeseni so bile organizirane ekskurzije za šole in strokovna srečanja za strokovne delavce; posebej je izstopala oktobrska ekskurzija v Novo Gorico, evropsko prestolnico kulture, ki je bila uspešno izvedena tudi z medijsko podporo RTV Koper/Capodistria. Finančno črpanje sredstev je bilo uspešno, kazalnik učinka je dosežen.

Za izvedbo projekta je predvidenih 380.000,00 evra (ESS + in finančni načrt MVI), od katerih je bilo v letu 2025 porabljenih 119.976,73 evra.
Finančni viri: 
PP 230676 ESO4.5. izboljšanje sistemov izobraževanja za potrebe trga dela ESS 21-27-Z-EU, PP 230677 ESO4.5. izboljšanje sistemov izobraževanja za potrebe trga dela ESS 21-27-Z-SLO,
3350-24-4501 Dvig kakovosti dvojezičnega šolstva Italijani.
Rok za izvedbo:	31. 8. 2027



Ukrep:
Pravilnik o preizkusu znanja jezika narodne skupnosti za področje vzgoje in izobraževanja na narodnostno mešanih območjih, Pravilnik o znanju italijanskega jezika v vrtcih in šolah z italijanskim učnim jezikom ter Pravilnik o znanju madžarskega jezika v dvojezičnih vrtcih in šolah

Obrazložitev: 
Zadnja sprememba ZPIMVI[footnoteRef:5] je na področju vzgoje in izobraževanja italijanske in madžarske narodne skupnosti prinesla nekaj bistvenih sprememb glede pogojev za zaposlene v vrtcih in šolah z italijanskim jezikom ter v dvojezičnih vrtcih in šolah. [5:  Uradni list RS, št. 35/01, 102/07 – ZOsn-F in 11/18.] 

Predlog sprememb in dopolnitev pravilnikov tako zajema:
· ureditev preizkusa znanja tako za strokovne delavce kot za administrativno-tehnične delavce, ki morajo ustrezno jezikovno kompetenco dokazovati z ustreznim certifikatom (Pravilnik o preizkusu znanja jezika narodne skupnosti za področje vzgoje in izobraževanja na narodnostno mešanih območjih),
· na podlagi ZPIMVI natančneje določene jezikovne kompetence madžarskega jezika za strokovne in administrativno-tehnične delavce (Pravilnik o znanju madžarskega jezika v dvojezičnih vrtcih in šolah),
· za izvrševanje ZPIMVI natančneje določene jezikovne kompetence italijanskega jezika za strokovne in administrativno-tehnične delavce (Pravilnik o znanju italijanskega jezika v vrtcih in šolah z italijanskim učnim jezikom). 

Nosilec: 	MVI. 

Rok za izvedbo:	leto 2021.

Potrebna sredstva: 	tekoča naloga.

Finančni vir: 	finančni načrt MVI.



Ministrstvo za vzgojo in izobraževanje

Ministrstvo je poročalo, da je bil ukrep izveden v prvi polovici leta 2023, in sicer tako, da je minister, pristojen za vzgojo in izobraževanje, sprejel vse tri pravilnike, ki so bili nato februarja 2023 objavljeni v Uradnem listu Republike Slovenije.
V nadaljnjih dveh letih ni bilo nobenih aktivnosti in nobene porabe sredstev.

[bookmark: _Hlk169160310]

Ukrep:
Program Predšolska vzgoja na Dvojezični srednji šoli Lendava 

Obrazložitev: 
Čez nekaj let se bo v dvojezičnih vrtcih v Prekmurju nekaj vzgojiteljic upokojilo, v Sloveniji pa izobraževanje v srednješolskem programu Predšolska vzgoja poteka le v slovenskem jeziku, zato prihodnji vzgojitelji v svojem izobraževalnem programu nimajo madžarskega jezika kot maternega jezika, kar pa je nujno za izvajanje vzgojno-izobraževalnega procesa v prekmurskih vrtcih na dvojezičnem območju.

Nosilec: 	MVI. 

Rok za izvedbo:	v šolskem letu 2021/2022.

Potrebna sredstva: 	tekoča naloga.

Finančni vir: 	finančni načrt MVI.



Ministrstvo za vzgojo in izobraževanje

Ministrstvo je poročalo, da je za preprečevanje pomanjkanja strokovnega kadra v dvojezičnih vrtcih Center Republike Slovenije za poklicno izobraževanje (CPI), v sodelovanju z Dvojezično srednjo šolo Lendava, pripravil nov izobraževalni program srednjega strokovnega izobraževanja Predšolska vzgoja (DV), ki je prilagojen za dvojezično izvajanje v slovenskem in madžarskem učnem jeziku na narodnostno mešanem območju v Prekmurju. Program temelji na poklicnem standardu pomočnik vzgojitelj predšolskih otrok/pomočnica vzgojiteljica predšolskih otrok. Pripravljen je na podlagi obstoječega izobraževalnega programa srednjega strokovnega izobraževanja Predšolska vzgoja in prilagojen tako, da so dopolnjeni cilji izobraževalnega programa, predmetnik (dodatno umeščene ure madžarščine kot materinščine oziroma madžarščine kot drugega jezika) in znanje izvajalcev. Strokovni svet za splošno izobraževanje je program sprejel na svoji 183. seji dne 19. februarja 2021, ministrica ga je z odredbo objavila v Uradnem listu Republike Slovenije, št. 51/21, in program se je na DSŠ Lendava prvič začel izvajati v šolskem letu 2021/2022. Od takrat je predšolska vzgoja eden od programov te šole. Vsako šolsko leto se v prvi letnik programa vpiše 10–15 dijakinj in dijakov.

Poleg navedenega Dvojezična srednja šola Lendava izvaja fakultativni pouk madžarščine za dijake, ki obiskujejo srednje šole zunaj narodnostno mešanega območja. V šolskem letu 2024/2025 je bilo v takšno obliko pouka prijavljenih 23 dijakov, v šolskem letu 2025/2026 pa 19 dijakov. Dijaki zaključnih letnikov srednje šole imajo 68 ur, dijaki preostalih letnikov pa 70 ur pouka madžarskega jezika. Pouk poteka na dveh ravneh: materinščine (MAD I) in tujega jezika (MAD II) ter v treh skupinah, in sicer za eno skupino na SPTŠ Murska Sobota, za dve skupini pa na DSŠ Lendava.

Potrebna sredstva: višina letno potrebnih sredstev je odvisna od števila v program vpisanih dijakov. Sredstva so zagotovljena na PP 231806 dejavnost srednjega šolstva, ukrep 3311-11-0009 izvajanje srednješolskih izobraževalnih programov.



Ukrep:
Slovenščina in italijanščina kot drugi jezik na nacionalnem preverjanju znanja v osnovni šoli

Obrazložitev:
Slovenščina/italijanščina kot drugi jezik na narodnostno mešanih območjih sta edina predmeta, ki še nista bila izbrana na nacionalnem preverjanju znanja v 9. razredu osnovne šole, zato nimamo vpogleda v jezikovne kompetence dvojezičnih otrok, vključenih v slovenske šole na narodnostno mešanem področju slovenske Istre, prav tako pa nimamo vpogleda v dosežene standarde pri teh predmetih. Državni izpitni center je v letu 2019 pripravil strokovna izhodišča in podlage za izvedbo nacionalnega preverjanja znanja iz obeh jezikov, iz česar sledi, da mora MVI v prvem koraku urediti pravne podlage (spremembo Zakona o osnovni šoli ter zaradi tega tudi spremembo Pravilnika o nacionalnem preverjanju znanja v osnovni šoli), nato pa zagotoviti še izpolnitev drugih pogojev za izvedbo preverjanja znanja iz italijanščine in slovenščine na NPZ v osnovni šoli.

Nosilec: 	MVI.

Rok za izvedbo:	leto 2022.

Potrebna sredstva: 	tekoča naloga.

Finančni vir: 	finančni načrt MVI.



Ministrstvo za vzgojo in izobraževanje 

Ministrstvo je poročalo, da se je v letu 2022 na ministrstvu začela priprava sprememb Zakona o osnovni šoli. Med spremembami na področju nacionalnega preverjanja znanja je bila predvidena tudi vključitev predmeta slovenščina kot drugi jezik in italijanščina kot drugi jezik na narodnostno mešanem območju slovenske Istre na seznam predmetov za določitev tretjega predmeta na nacionalnem preverjanju znanja. Sprememba zakona je bila v državnem zboru sprejeta v februarju 2024. S tem je bila vzpostavljena pravna podlaga za začetek izvajanja tega ukrepa. 

V letu 2025 so aktivnosti potekale znotraj državnega izpitnega centra, ki je ustanovil posebne strokovne komisije tako za pripravo vsebinskih nalog kot za izvedbo potrebnih administrativnih in organizacijskih nalog tega dela nacionalnega preverjanja znanja.

Gre za tekočo nalogo ministrstva, zato v letu 2025 zanjo niso bila potrebna dodatna sredstva.



Ukrep:
Priprava izhodišč za merjenje jezikovnih kompetenc v madžarščini kot drugem jeziku v dvojezičnih šolah

Obrazložitev:
Madžarščina je v dvojezičnih osnovnih šolah na narodnostno mešanem območju Prekmurja in v programih Dvojezične srednje šole Lendava učni jezik, enakopraven s slovenščino. Kot predmet se ga učenci oziroma dijaki učijo na ravni materinščine ali drugega jezika. O tem, na kateri ravni se jo bo posamezni učenec učil, odločajo starši ob vpisu otroka v osnovno šolo, prehod med ravnema pa je možen tudi pozneje. Znanje iz madžarščine kot materinščine se vsako leto preverja na NPZ, na SM, PM in ZI. V nasprotju s tem se znanje madžarščine kot drugega jezika na NPZ, na PM in ZI ne preverja, lahko pa svoje znanje iz tega predmeta preverijo kandidati v izbirnem delu SM. Izvajalec naloge je Zavod Republike Slovenije za šolstvo.

Nosilec: 	MVI.

Rok za izvedbo:	leto 2022.

Potrebna sredstva: 	tekoča naloga.

Finančni vir: 	finančni načrt MVI.



Ministrstvo za vzgojo in izobraževanje 

Ministrstvo je poročalo, da je Zavod Republike Slovenije za šolstvo okviru Letnega delovnega načrta 2023 izvedel strokovno nalogo z naslovom Priprava izhodišč za preverjanje znanja madžarščine kot drugega jezika v dvojezičnih šolah, na podlagi katere je ministrstvo prejelo zaključno poročilo. V poročilu so, v poglavju Izhodišča za preverjanje znanja madžarščine kot drugega jezika v dvojezičnih šolah, opredeljeni možni načini zunanjega preverjanja znanja iz madžarščine kot drugega jezika v dvojezični osnovni šoli. Ukrep je v fazi razmisleka in izbire načina merjenja jezikovnih kompetenc v dvojezičnih šolah.
Potrebna sredstva: v letu 2025 sredstva niso bila potrebna.



Ukrep:
Načrt razvojnih programov 2020–2023, projekt 3330-20-0020: subvencioniranje priprave učbenikov 2020–2021

Obrazložitev:
Država zagotavlja sredstva iz državnega proračuna za subvencioniranje cene učbenikov in učnega gradiva za šolstvo narodnosti v skladu z 81. členom ZOFVI, 26. členom ZPIMVI, Pravilnikom o postopkih za izvrševanje proračuna Republike Slovenije ter letnim načrtom MVI za področje učbenikov in v skladu s proračunskimi zmožnostmi. MVI načrtuje za pripravo, prilagoditve, prevode in izdajanje dvojezičnih učbenikov, delovnih zvezkov in drugega učnega gradiva za učence v šolstvu narodnosti: za dvojezične šole na narodnostno mešanem območju v Prekmurju štirinajst novih naslovov (devet v letu 2020 in pet naslovov v letu 2021); za izdajanje italijanskih prevodov slovenskih učbenikov, recenzij in nakup italijanskih učbenikov šole z italijanskim učnim jezikom v slovenski Istri deset novih naslovov (pet v letu 2020 in pet v letu 2021). Poleg novih naslovov je treba vsako leto zagotoviti tudi ponatise učbenikov in učnega gradiva po seznamu, ki ga pripravijo na Zavodu Republike Slovenije za šolstvo.

Nosilec: 	MVI.

Rok za izvedbo: 	leti 2020 in 2021.

Sredstva: 	800.000,00 evra.

Finančni vir: 	finančni načrt MVI.


[bookmark: _Hlk169161259]
Ministrstvo za vzgojo in izobraževanje

Ministrstvo je poročalo, da je osnovni namen projekta priprava in izdaja učbenikov ter učne tehnologije za šolstvo narodnih skupnosti, učence in dijake s posebnimi potrebami in drugo nizkonakladno učno gradivo, ki je nujno za nemoteno izvajanje vzgojno-izobraževalnega procesa.

[bookmark: _Hlk190088929]Ministrstvo je tudi v letu 2025, v sodelovanju in v okviru letnih delovnih načrtov Zavoda Republike Slovenije za šolstvo in Centra Republike Slovenije za poklicno in strokovno izobraževanje ter s sklepanjem pogodb z izbranimi založniki, zagotavljalo prevode, natise in ponatise učbenikov in učnega gradiva.

Za potrebe šolstva obeh narodnih skupnosti je temu namenilo 383.000,00 evra. Sredstva so bila zagotovljena na PP 231753 učbeniki in učna tehnologija.


[bookmark: _Hlk169161861]
Ukrep:
Javni razpis za dodelitev štipendij za deficitarne poklice

Obrazložitev: 
Republika Slovenija bo v letih 2020–2024 za štipendije za deficitarne poklice zagotavljala tudi sredstva za štipendiranje dijakov, ki se vpisujejo na izobraževalne programe na področjih, ki jih kot deficitarna opredeli italijanska ali madžarska narodna skupnost.

Nosilec: 	MDDSZ.

Rok za izvedbo: 	2020–2024.

Sredstva: 		kvota pripadnikov madžarske in italijanske narodne skupnosti ni posebej določena, temveč je zajeta v sredstva javnega razpisa, ki se objavi vsako leto (sredstva se dodelijo vlagatelju v obliki štipendije, če ta izpolnjuje pogoje javnega razpisa in je izbran v postopku). 

Finančni vir: 		finančni načrt proračunskega sklada MDDSZ. 



Ministrstvo za delo, družino, socialne zadeve in enake možnosti 

Ministrstvo je poročalo, da je bilo na javnem razpisu za dodelitev štipendij za deficitarne poklice:
· v šolskem letu 2024/2025 podeljenih 31 štipendij štipendistom iz madžarske narodne skupnosti ter pet štipendij štipendistom iz italijanske narodne skupnosti;
· v šolskem letu 2025/2026 podeljenih 31 štipendij štipendistom iz madžarske narodne skupnosti ter deset štipendij štipendistom iz italijanske narodne skupnosti.
Sredstva: kvota za manjšine ni posebej določena, temveč je zajeta v sredstva javnega razpisa, ki se objavi vsako leto (sredstva se dodelijo vlagatelju v obliki štipendije, če izpolnjuje pogoje javnega razpisa in je izbran v postopku).



Ukrep:
Program spodbujanja gospodarske osnove madžarske narodne skupnosti 2021–2024

Obrazložitev ukrepa:
V skladu s 14. členom Zakona o spodbujanju skladnega regionalnega razvoja se finančne spodbude za ustvarjanje gospodarske osnove avtohtone madžarske narodne skupnosti iz državnega proračuna dodelijo na podlagi programa spodbujanja gospodarske osnove avtohtone 
madžarske narodne skupnosti, ki ga za programsko obdobje pripravi narodna skupnost v sodelovanju z regionalno razvojno agencijo, UN in ministrstvom, pristojnim za gospodarstvo. Program spodbujanja gospodarske osnove avtohtone narodne skupnosti sprejme Vlada Republike Slovenije in je pripravljen za obdobje 2021–2024. Program je namenjen razvoju gospodarske osnove območja, kjer živijo pripadniki avtohtone madžarske narodne skupnosti, kar podrobneje pomeni ustvarjanje novih delovnih mest in ohranjanje že obstoječih, vzpostavljanje nove infrastrukture in posodobitev že obstoječe ter povečanje privlačnosti območja. Namenjen je vsem upravičencem, ki svojo dejavnost opravljajo na območju, kjer živijo pripadniki avtohtone madžarske narodne skupnosti, in ki bodo z izvedbo svojih projektov pripomogli k uresničitvi njegovih ciljev. Program obsega naslednje ukrepe: spodbujanje naložb v gospodarstvu na programskem območju, spodbujanje turističnih dejavnosti in produktov, promocija programskega območja in podpora pri izvajanju programa. Ukrep 4 je namenjen spodbujanju kmetijstva na programskem območju.

Nosilec:	MKRR (ukrepi 1, 2, 3) in MKGP (ukrep 4).

Rok za izvedbo:	2021–2024.

Potrebna sredstva: 	2.800.000,00 evra (MKRR), 5.250.000,00 evra (MKGP).

Finančni vir:	finančni načrt MKRR in MKGP.



Ministrstvo za kohezijo in regionalni razvoj 

Ministrstvo je poročalo, da je Vlada Republike Slovenije 7. novembra 2024 s sklepom št. 09500-8/2024/3 sprejela Program spodbujanja gospodarske osnove madžarske narodne skupnosti 2025–2028. V letu 2025 so se izvajali trije ukrepi iz programa v skupni vrednosti financiranja s strani ministrstva 850.000,00 evra.

Ukrep 1: spodbujanje naložb v gospodarstvu na programskem območju
Izveden je bil javni razpis JR PMSNS – MMÖNK – UKREP 1/2025 z osrednjim ciljem rasti in razvoja mikro, malih in srednje velikih podjetjih (v nadaljnjem besedilu: MSP) prek novih naložb in zagotavljanja obratnega kapitala v povezavi z naložbami na območjih, kjer živijo pripadniki madžarske avtohtone narodne skupnosti. Za izvedbo ukrepa je bilo v skladu s finančnim načrtom programa od načrtovanih 500.000,00 evra porabljenih 500.000,00 evra. V okviru ukrepa 1 je bilo 16 gospodarskih subjektov vključenih v sofinancirane projekte, na programskem območju so se odprla štiri nova delovna mesta. Vsi upravičenci javnega razpisa JR PMSNS – MMÖNK – UKREP 1/2025 bodo s pomočjo uresničitve sofinanciranih projektov lahko izdelovali nove produkte, širili in modernizirali svojo proizvodnjo z novimi izdelki in storitvami.
Sredstva so bila zagotovljena s PP 231412 – razvoj območij narodnih skupnosti, 1630-25-9010 spodbujanje naložb v gospodarstvu.

Ukrep 2: spodbujanje turističnih dejavnosti in produktov
V okviru ukrepa spodbujanje turističnih dejavnosti in produktov je bila v letu 2025 izvedena obnova prostorov MNSS Občine Moravske Toplice v višini 100.000,00 evra. 
Za izvedbo ukrepa je bilo v skladu s finančnim načrtom programa od načrtovanih 250.000,00 evra porabljenih 100.000,00 evra.
Sredstva so bila zagotovljena s PP 231412 – razvoj območij narodnih skupnosti, 1630-25-9011 obnova prostorov MNSS Občine Moravske Toplice v Prosenjakovcih.

Ukrep 3: promocija programskega območja in podpora pri izvajanju programa 
V okviru ukrepa so bile skladno s sprejetim programom izvedene vse aktivnosti za promocijo programskega območja in strokovno-tehnično podporo za izvajanje programa.
Za izvedbo ukrepa je bilo v skladu s sprejetim finančnim načrtom programa v letu 2025 porabljenih
250.000,00 evra.
Sredstva so bila zagotovljena s PP 231412 – razvoj območij narodnih skupnosti, 1630-25-9012 program spodbujanja gospodarske osnove madžarske narodne skupnosti 2025–2028.

Ministrstvo za kmetijstvo, gozdarstvo in prehrano

Ministrstvo je v zvezi s Programom spodbujanja gospodarske osnove madžarske narodne skupnosti 2021–2024 poročalo o izvajanju ukrepa 4.
Za izvedbo aktivnosti v okviru tega ukrepa je bilo v letu 2025 realiziranih 22.780,66 evra (od načrtovanih 23.600 evrov) – PP 211016, 2330-22-0004 – »Vzorčna kmetija«.
Sredstva so bila namenjena za izplačilo plač za november in december 2024, pri čemer so se vloge oddajale v januarju 2025.

Ministrstvo je pojasnilo tudi, da se madžarska narodna skupnost v okviru ukrepa LEADER lahko vključuje na območju LAS Pri dobrih ljudeh, vendar v letu 2025 ni bilo nobenega projekta, v katerega bi bila vključena ta narodna skupnost. 



Ukrep:
Program spodbujanja gospodarske osnove italijanske narodne skupnosti 2021–2024

Obrazložitev ukrepa:
V skladu s 14. členom Zakona o spodbujanju skladnega regionalnega razvoja se finančne spodbude za ustvarjanje gospodarske osnove avtohtone italijanske narodne skupnosti iz državnega proračuna dodelijo na podlagi programa spodbujanja gospodarske osnove avtohtone italijanske narodne skupnosti, ki ga za programsko obdobje pripravi narodna skupnost v sodelovanju z regionalno razvojno agencijo, UN in ministrstvom, pristojnim za gospodarstvo. Program spodbujanja gospodarske osnove avtohtone narodne skupnosti sprejme Vlada Republike Slovenije. Pripravljen je za obdobje 2021–2024. S štiriletnim programom se želi kar najučinkoviteje vplivati na razvoj območja avtohtone italijanske narodne skupnosti oziroma razvoj pospešiti. Narodnostno mešana območja, kjer živijo pripadniki avtohtone italijanske narodne skupnosti, so:
· na ozemlju občine Ankaran: območje naselja Ankaran/Ancarano; 
· na ozemlju občine Izola območja krajev: Izola/Isola, Dobrava pri Izoli/Dobrava presso Isola, Jagodje/Valleggia; 
· na ozemlju občine Koper območja krajev: Barizoni/Barisoni, Bertoki/Bertocchi, Bošamarin/Bossamarino, Cerej/Cerei, Hrvatini/Crevatini, Kampel/Campel, Kolomban/Colombano, Koper/Capodistria, Prade, Premančan/Premanzano, del naselja Spodnje Škofije (Valmarin), Šalara/Salara in Škocjan/San Canziano; 
· na ozemlju občine Piran območja krajev: Piran/Pirano, Portorož/Portorose, Lucija/Lucia, Strunjan/Strugnano, Seča/Sezza, Sečovlje/Sicciole, Parecag/Parezzago in Dragonja/Dragogna. 
V teh naseljih imajo upravičenci pravico izvajati projekte. Program je sestavljen iz štirih ukrepov: spodbujanje novih gospodarskih projektov, spodbujanje turističnih dejavnosti in produktov italijanske narodne skupnosti, sofinanciranje projektov z odobrenimi evropskimi sredstvi in promocija regije ter podpora pri izvajanju programa in projektov. 

Nosilec:	MKRR.

Rok za izvedbo:	2021–2024.

Potrebna sredstva:	1.400.000,00 evra.

Finančni vir:	finančni načrt MKRR.



Ministrstvo za kohezijo in regionalni razvoj 

Ministrstvo je poročalo, da so bila v zvezi s Programom spodbujanja gospodarske osnove italijanske narodne skupnosti za obdobje 2021–2024 v letu 2025 v okviru ukrepa 4 realizirana sredstva v višini 10.183,52 evra, ki so bila namenjena za zaključevanje tega programa. Pripravljeno je bilo končno poročilo o izvedbi programa.

Sredstva so bila zagotovljena s PP 231412 – razvoj območij narodnih skupnosti, 2130-21-9007 promocija regije in podpora pri izvajanju programa in projektov na programskem območju italijanske narodne skupnosti 2021–2024. 

Vlada Republike Slovenije je 27. februarja 2025 s sklepom številka 09500-8/2024/8 sprejela Program spodbujanja gospodarske osnove italijanske narodne skupnosti za obdobje 2025–2028. V letu 2025 so se izvajali štirje ukrepi, izvedenih je bilo 12 projektov ter promocija in podpora pri izvajanju programa v skupni vrednosti financiranja s strani ministrstva 202.805,42 evra.

Ukrep 1: spodbujanje novih gospodarskih projektov 
Ukrep izvaja italijanska narodna skupnost prek javnega razpisa. V letu 2025 je bilo izvedeno prvo odpiranje vlog v okviru javnega razpisa (JR OSSIN – ANS ukrep 1-2025-2028) za spodbujanje novih gospodarskih projektov na območju, kjer živijo pripadniki avtohtone italijanske narodne skupnosti. Za sofinanciranje je bilo izbranih 12 projektov v skupni vrednosti 137.500,00 evra. Skupna realizacija upravičenih stroškov je znašala 132.805,42 evra.
Sredstva so bila zagotovljena s PP 231412 – razvoj območij narodnih skupnosti, 1630-25-9020 spodbujanje novih gospodarskih projektov OSSIN.

Ukrep 2: spodbujanje turističnih in kulturnih dejavnosti ter produktov italijanske narodne skupnosti
V NRP državnega poračuna je bil 4. decembra 2025 uvrščen projekt in podpisana je bila pogodba o izvajanju in financiranju ukrepa 2.
Sredstva so zagotovljena s PP 231412 – razvoj območij narodnih skupnosti, 1630-25-9021 spodbujanje turističnih in kulturnih dejavnosti ter produktov italijanske narodne skupnosti.

Ukrep 3: delna prenova palače Tarsia z namenom ohranjanja kulturne dediščine in zagotovitve novih delovnih prostorov
V NRP državnega poračuna je bil 4. decembra 2025 uvrščen projekt in podpisana je bila pogodba o izvajanju in financiranju ukrepa 3.
Sredstva so zagotovljena s PP 231412 – razvoj območij narodnih skupnosti, 1630-25-9022 delna prenova palače Tarsia z namenom ohranjanja kulturne dediščine in zagotovitve novih delovnih prostorov.

Ukrep 4: promocija regije in podpora pri izvajanju programa in projektov
Izvajale so se aktivnosti promocije območja in podpore pri izvajanju programa in projektov, financirali so se splošni materialni in administrativni stroški ter stroški dela zaposlenih, ki so potrebni za izvajanje programa. Za izvajanje ukrepa 4 je bilo krovni Obalni samoupravni skupnosti italijanske narodnosti v letu 2025 izplačano 70.000,00 evra.
Sredstva so bila zagotovljena s PP 231412 – razvoj območij narodnih skupnosti, 1630-25-9023 promocija regije in podpora pri izvajanju programa in projektov.

Ministrstvo za kmetijstvo, gozdarstvo in prehrano

Ministrstvo je pojasnilo, da se v okviru ukrepa LEADER italijanska narodna skupnost lahko vključuje na območju LAS Zelene Istre, vendar v letu 2025 ni bilo nobenega projekta, v katerega bi bila vključena ta narodna skupnost. 






Ukrep:
Zagotavljanje delovanja PMSNS in OSSIN 

Obrazložitev ukrepa:
V skladu z ZSNS pripadniki italijanske in madžarske narodne skupnosti za uresničevanje posebnih pravic, ki jih zagotavlja URS, za uveljavljanje svojih potreb in interesov ter za organizirano sodelovanje pri javnih zadevah na območjih, kjer avtohtono živijo, ustanovijo samoupravne narodne skupnosti. Naloge samoupravnih narodnih skupnosti so, da v skladu z ustavo in zakonom samostojno odločajo o vseh vprašanjih iz svoje pristojnosti, v skladu z zakonom dajejo soglasje k zadevam, ki se nanašajo na varstvo posebnih pravic narodnih skupnosti, o katerih odločajo skupaj z organi samoupravnih lokalnih skupnosti, obravnavajo in proučujejo vprašanja, ki zadevajo položaj narodnih skupnosti, sprejemajo stališča in dajejo predloge ter pobude pristojnim organom in spodbujajo ter organizirajo dejavnosti, ki prispevajo k ohranjanju narodne identitete pripadnikov italijanske in madžarske narodne skupnosti. Naloge uresničujejo tako, da spodbujajo in organizirajo kulturne, raziskovalne, informativne, založniške in gospodarske dejavnosti za razvoj narodnih skupnosti, ustanavljajo organizacije in javne zavode, spremljajo in spodbujajo razvoj vzgoje in izobraževanja za pripadnike narodnih skupnosti ter v skladu z zakonom sodelujejo pri načrtovanju in organiziranju vzgojno-izobraževalnega dela ter pri pripravi vzgojno-izobraževalnih programov, razvijajo stike z matičnim narodom, pripadniki narodnih skupnosti v drugih državah in z mednarodnimi organizacijami, v skladu z zakonom opravljajo naloge iz državne pristojnosti ter opravljajo druge naloge v skladu s statutom. Sredstva za delovanje italijanske (OSSIN) oziroma madžarske (PMSNS) samoupravne narodne skupnosti se v skladu z 18. členom ZSNS zagotavljajo iz proračuna Republike Slovenije. 

Nosilec:	UN.

Rok za izvedbo:	trajna naloga.

Potrebna sredstva:	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje delovanja oziroma programov krovnih organizacij madžarske (PMSNS) in italijanske (OSSIN) narodne skupnosti. Po poročanju PMSNS je bil cilj delovanja v letu 2025 enak dolgoročnemu cilju njihove skupnosti, to je ohranitev madžarske narodne skupnosti, njenega maternega jezika, narodne zavesti, stvarne in duhovne dediščine ter izvajanja posebnih pravic, ki jih zagotavljajo URS, zakonski in podzakonski akti. Še naprej so veliko pozornosti namenjali srečanjem z visokimi državnimi funkcionarji v Sloveniji in na Madžarskem, s čimer so želeli prispevati k boljši prepoznavnosti madžarske narodne skupnosti in k razvoju narodnostno mešanega območja. Tako kot vsako leto je PMSNS tudi v letu 2025 organizirala dve osrednji prireditvi, in sicer 15. marca in 20. avgusta. Poleg teh dveh prireditev je skupnost organizirala oziroma soorganizirala še razna obeležja (na primer ob dnevu narodne povezanosti, ob spominu na revolucijo leta 1956). V poletnih mesecih je izvedla oziroma soorganizirala različne tabore (dramski in podobni). V letu 2025 je delo nadaljeval tudi Urad za dvojezičnost, in sicer s pripravo prevodov za dvojezične institucije (na primer pogodbe, uradne vloge, brošure). PMSNS je veliko energije vložila v dogovore in izvedbo različnih večjih projektov (na primer obnova že obstoječih ter izgradnja novih etnografskih hiš v sodelovanju s posameznimi občinskimi samoupravnimi narodnimi skupnostmi, nadaljevanje strokovnega dela v Hiši priložnosti v Radmožancih, vzdrževanje in delovanje prekmurske vzorčne kmetije v Banuti, delovanje dijaškonastanitvenega centra Dolga vas). Poleg tega je sofinancirala različne kulturne, raziskovalne, informacijske in gospodarske dejavnosti. Aktivno je sodelovala pri spremljanju izvajanja Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji 2021–2025. Izvajala je tudi različne aktivnosti v sklopu ukrepa za dvig kakovosti dvojezičnega šolstva za madžarsko narodno skupnost ter slovensko narodno skupnost na Madžarskem. Leta 2025 je PMSNS zaznamovala tudi petdeset let organiziranega delovanja in petintrideset let ustanovitve.
Po poročanju je OSSIN v letu 2025 med drugim izvajala mnogotere aktivnosti za varstvo posebnih pravic italijanske narodne skupnosti, ki jih zagotavljata URS in področna zakonodaja. Pristojni organi skupnosti so med drugim obravnavali in proučevali vprašanja v zvezi s položajem italijanske narodne skupnosti v Republiki Sloveniji, sprejemali stališča in dajali predloge ter pobude pristojnim organom. OSSIN je spodbujala razvoj kulturne, raziskovalne, informativne, založniške in gospodarske dejavnosti s ciljem ohranjanja narodne identitete skupnosti in njenih pripadnikov. Med drugim je sodelovala na X. posvetu MJU o izvajanju dvojezičnosti v devetih občinah, kjer bivata italijanska in madžarska narodna skupnost, ki je bil 14. maja 2025 v Mestni občini Koper. Februarja 2025 je Vlada RS sprejela novi Program spodbujanja gospodarske osnove italijanske narodne skupnosti za obdobje 2025–2028. OSSIN je z Ministrstvom za kohezijo in regionalni razvoj sklenila pogodbe za izvajanje progama. V letu 2025 je delo nadaljeval tudi Urad za dvojezičnost, in sicer z izvajanjem dejavnosti v okviru evropskega projekta CrossTerm – Crossborder standardization of institutional terminology. Februarja 2025 so se v Rimu udeležili tudi konference na temo umetne inteligence v prevajanju. Zavodu Republike Slovenije za zaposlovanje so pomagali pri prevodu gradiva za Čezmejni sejem zaposlitveno-kariernih priložnosti, ki je bil marca v Kopru. Oktobra so se udeležili delovnega srečanja o pripravi novega nacionalnega programa za jezikovno politiko, ki ga je organiziralo Ministrstvo za kulturo. Novembra so priredili delavnico o posebnostih italijanskega uradovalnega jezika za osebje Zavoda Republike Slovenije za zaposlovanje. Urad med drugim redno sodeluje z Medobčinsko upravo Istra, Delovno skupino Istrske županije za standardizacijo terminologije v italijanskem jeziku in Centralnim uradom za slovenski jezik pri Avtonomni deželi FJK. OSSIN ima zakupljeni dve strani na spletnem portalu mesečnika OBALAplus. Gre za spletni portal, ki dosega širši krog bralcev (tudi pripadnike večinskega naroda). OSSIN se je udeležila sestankov na UN, stalna komunikacija med OSSIN in UN omogoča dobro in učinkovito sodelovanje pri izvajanju aktivnosti. OSSIN je nadaljevala tudi projekt »Dvig kakovosti dvojezičnega šolstva za italijansko narodno skupnost v Sloveniji ter slovensko narodno skupnost v Italiji« skupaj z Ministrstvom za vzgojo in izobraževanje.
UN je za zagotavljanje delovanja PMSNS v letu 2025 zagotovil 375.784,00 evra in za zagotavljanje delovanja OSSIN 384.216,00 evra.
Sredstva so bila zagotovljena s PP 131007 – narodni skupnosti, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje dvojezičnosti in uresničevanje ustavnih pravic avtohtone italijanske in madžarske narodne skupnosti

Obrazložitev ukrepa:
ZFO-1 v prvem odstavku 20. člena določa, da se občinam, v katerih živi italijanska oziroma madžarska narodna skupnost, iz državnega proračuna zagotovijo sredstva za sofinanciranje dvojezičnosti in uresničevanje pravic avtohtone italijanske oziroma madžarske narodne skupnosti. Financiranje dejavnosti in programov občinskih samoupravnih narodnih skupnosti je lahko neposredno ali posredno. V drugem odstavku 20. člena ZFO-1 določa, da se neposredno financiranje občinske samoupravne narodne skupnosti iz državnega proračuna izvaja na podlagi zahteve občinske samoupravne narodne skupnosti, ki jo ta poda najpozneje do 30. junija tekočega leta za naslednje proračunsko leto pri državnem organu, pristojnem za narodnosti, in na podlagi soglasja občine za neposredno financiranje. Občinska samoupravna narodna skupnost, ki ne poda zahteve za neposredno financiranje, se financira posredno iz občinskega proračuna. ZFO-1 v tretjem odstavku 20. člena določa, da se sredstva iz prvega odstavka 20. člena navedenim občinam oziroma občinskim samoupravnim narodnim skupnostim za vsako proračunsko leto zagotovijo v višini 0,15 % skupne primerne porabe občin. 

Nosilec:	UN.

Rok za izvedbo:	trajna naloga.

Potrebna sredstva:	za vsako proračunsko leto v višini 0,15 % skupne primerne porabe občin.

Finančni vir: 	finančni načrt UN.



Urad Vlade Republike Slovenije za narodnosti

Vlada Republike Slovenije je 13. februarja 2025 izdala odločbo, na podlagi katere so bila zagotovljena sredstva za sofinanciranje dvojezičnosti in uresničevanje pravic avtohtone italijanske oziroma madžarske narodne skupnosti. Zakon o financiranju občin v prvem odstavku 20. člena določa, da se občinam, v katerih živi italijanska oziroma madžarska narodna skupnost, iz državnega proračuna zagotovijo sredstva za sofinanciranje dvojezičnosti in uresničevanje pravic avtohtone italijanske oziroma madžarske narodne skupnosti. Podrobnejše namene porabe in merila za izračun višine sredstev, ki pripadajo posameznim občinam oziroma občinskim samoupravnim narodnim skupnostim, je Vlada Republike Slovenije določila z Uredbo o določitvi podrobnejših namenov porabe in meril za izračun višine sredstev, ki pripadajo posameznim občinam oziroma občinskim samoupravnim narodnim skupnostim. Občinska uprava in organi občine v okviru izvedbe dvojezičnega poslovanja uporabljajo dodeljena sredstva za: stroške dodatka za dvojezičnost za zaposlene, stroške sejnin članov občinske komisije za vprašanja italijanske oziroma madžarske samoupravne narodne skupnosti ter stroške priprave in objave dvojezičnega gradiva za seje občinskega sveta in njegovih delovnih teles ter prevodov, lektoriranja in objave občinskih predpisov, dvojezičnih obrazcev in drugega gradiva v jeziku italijanske oziroma madžarske narodne skupnosti. Občinske samoupravne narodne skupnosti v okviru izvedbe dejavnosti in programov uporabljajo dodeljena sredstva za: stroške delovanja sveta samoupravne narodne skupnosti, njegovih organov in strokovnih služb, materialne stroške poslovanja in investicijsko vzdrževanje premičnega in nepremičnega premoženja, potrebnega za delovanje ali izvajanje njihovih programov, pri čemer se za investicijsko vzdrževanje lahko nameni največ 30 odstotkov dodeljenih sredstev, ter programske stroške, ki vključujejo lastne programe, stroške stikov z matičnim narodom in materialne stroške v skladu z letnim programom sveta občinske samoupravne narodne skupnosti, če to ni v nasprotju z zakonom. Za leto 2025 je bilo na podlagi odločbe zagotovljenih 2.373.366,00 evra. 

Sredstva so bila zagotovljena s PP 131003 – sofinanciranje dvojezičnega poslovanja občin in delovanja občinskih samoupravnih narodnih skupnosti, 1516-11-0001 podpora italijanski in madžarski narodni skupnosti ter romski skupnosti.










Ukrep:
Sofinanciranje radijskih in televizijskih programov za italijansko in madžarsko narodno skupnost

Obrazložitev ukrepa:
V okviru Javnega zavoda Radiotelevizija Slovenija ustvarjajo, pripravljajo, arhivirajo in oddajajo za avtohtono italijansko in madžarsko narodno skupnost po en radijski in televizijski program (v nadaljnjem besedilu: narodnostni program). Radiotelevizija Slovenija v svojih programih zagotavlja uresničevanje ustavnih pravic madžarske in italijanske narodne skupnosti na področju radijskega in televizijskega javnega obveščanja ter spodbuja povezovanje narodnih skupnosti z matičnim narodom in vključevanje kulturnih ter drugih dosežkov italijanskega oziroma madžarskega naroda v narodnostne programe. Radijski in televizijski program za italijansko narodno skupnost se pripravlja v okviru Regionalnega RTV-centra Koper/Capodistria. Radijski in televizijski program za madžarsko narodno skupnost se pripravlja v okviru Regionalnega RTV-centra Maribor, in sicer Studia madžarskih programov Lendava. Na podlagi določbe 30. člena ZRTVS-1 se programi obeh narodnih skupnosti dodatno sofinancirajo iz državnega proračuna.

Nosilec:	UN.

Rok za izvedbo:	trajna naloga.

Potrebna sredstva:	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje radijskih in televizijskih programov za italijansko in madžarsko narodno skupnost. V okviru Javnega zavoda RTV Slovenija se pri Regionalnem RTV-centru Koper/Capodistria ter pri Regionalnem RTV-centru Maribor – Studio madžarskih programov Lendava pripravljajo redni dnevni radijski in televizijski programi za italijansko oziroma madžarsko narodno skupnost. Po poročanju Javnega zavoda RTV Slovenija v okviru TV-programa za italijansko narodno skupnost zaradi upokojevanja brez nadomeščanja, premestitev na druga delovna mesta in bolniških odsotnosti niso mogli v celoti zagotoviti izvedbe programsko-produkcijskega načrta za leto 2025. Med izvedenimi projekti izstopa večurni dvojezični neposredni prenos uradnega odprtja GO! 2025 Nova Gorica/Gorizia, evropska prestolnica kulture. V dveh dnevnoinformativnih oddajah »Tuttoggi« (televizijski dnevnik) in v tedenskih informativnih oddajah so dokumentirali in poglobljeno analizirali vse pomembne dogodke v povezavi z italijansko narodno skupnostjo. V kulturnem uredništvu so vložili veliko truda v snemanje dokumentarnega filma »Plemiški kolegij, štiri stoletja izobraževanja«. V italijanski jezik so začeli podnaslavljati in sinhronizirati serijo oddaj »Naravni parki Slovenije«. Med drugim so posneli koncert skupine »Kameleoni«, Festival otroške pesmi »Voci Nostre« in druge. Zelo intenzivno je bilo delo tudi v športnem uredništvu, ki je, med drugim, poleg dnevnoinformativne rubrike »TG Sport« pripravljalo tedensko oddajo »Zona Sport«. Program TV Koper/Capodistria oddaja 24 ur na dan. TV-program za italijansko narodno skupnost si deli programski prostor z regionalnim (slovenskim) TV-programom. V okviru radijskega programa za italijansko narodno skupnost so imeli na sporedu vse načrtovane redne informativne, razvedrilne in glasbene oddaje. Izpeljali so vsa sodelovanja z zunanjimi sodelavci v turnusu radijskih dnevnikov in v razvedrilnem in glasbenem programu. Obravnavali so manjšinske tematike (dvojezičnost, zgodovinske table v Kopru), pozornost so namenili kulturi, manjšinski politiki, nacionalnemu in mednarodnemu dogajanju. Nadaljevali so evropski projekt »Sport Trainers Squared«. Nadaljevali so sodelovanje z Italofonsko radijsko skupnostjo in z agencijo Vivardio ter z Rai Trst. Med drugim so pripravili devet koncertov v avdio-video streamingu v studiu Hendrix. V duhu pluralnosti in objektivnosti so zagotavljali obseg (24 ur) in samostojno oddajanje programa na FM kanalu, v digitalnem multiplexu DAB+, po spletu, prek satelita in po kablu. Nadaljevali so tudi oddajanje po srednjem valu.  
V letu 2025 so v studiu madžarskih RTV-programov izvajali programsko-produkcijski načrt v skladu s potrjenim PPN. Pri izvedbi programa so upoštevali svoje najpomembnejše poslanstvo: utrditi vlogo enega od nepogrešljivih dejavnikov pri ohranjanju in krepitvi narodnostne pripadnosti ter negovanju jezika. Stremeli so k vsestranskemu, celovitemu in objektivnemu informiranju avtohtone madžarske narodne skupnosti v njenem maternem jeziku, k izpolnjevanju pričakovanj najširšega kroga ciljnega občinstva, hkrati pa k medkulturnemu dialogu ter povezovanju manjšine z večinskim in matičnim narodom. V uredništvu informativnega, izobraževalnega in dokumentarnega programa so pripravljali naslednje oddaje: Hidak/Mostovi, Nagyító alatt/Pod drobnogledom, Határtalan/Brez meja, Súlypont/Težišče. V uredništvu kulturno-umetniškega, mladinskega, otroškega in športnega programa so pripravljali naslednje oddaje: Vendégem/Moj gost, moja gostja, Kanapé/Kanape, Pitypang/Lučka, Barangolások/Potepanja. Vse oddaje TV-programa za madžarsko narodno skupnost so bile opremljene s slovenskimi in madžarskimi podnapisi ter premierno predvajanje na TV SLO 1, ponovitve oddaj pa so bile (glede na žanr oddaje) predvajane na 2. ali 3. programu TV Slovenije in na TV Maribor. Dostopne so tudi na portalu https://365.rtvslo.si/ ter na spletni strani https://www.hidak.si/, promovirali pa so jih tudi na družbenih omrežjih in Pomurskem madžarskem radiu. V letu 2025 so na Pomurskem madžarskem radiu uspešno izvedli vse oddaje, načrtovane v PPN. Zagotavljali so 24-urni radijski program v madžarskem jeziku. V vsebinskem smislu so največ pozornosti namenili življenju madžarske narodne skupnosti, aktualnim dogodkom ter družbenim, kulturnim in manjšinskim vprašanjem na narodnostno mešanem območju. Pomemben del programa so bile tudi kulturne vsebine, ki so jih vključili skozi različne tematske oddaje. UPE RA in TV program za madžarsko narodno skupnost sta tudi v letu 2025 sledila načelom integracije in sodelovanja na vseh področjih dela.  

Za izvedbo sofinanciranja radijskih in televizijskih programov za italijansko narodno skupnost je UN v letu 2025 zagotovil 8.633.831,53 evra in za izvedbo sofinanciranja radijskih in televizijskih programov za madžarsko narodno skupnost 3.624.004,00 evra.
Sredstva so bila zagotovljena s PP 131008 – sofinanciranje RTV-programov za narodni skupnosti in romsko skupnost, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje delovanja Zavoda za informativno dejavnost madžarske narodnosti

Obrazložitev ukrepa:
Zavod za informativno dejavnost madžarske narodnosti je leta 1993 ustanovila krovna organizacija madžarske narodne skupnosti v Sloveniji PMSNS ob soglasju UN in drugih resornih organov. Zavod izvaja raznovrstne dejavnosti na področju tiskanega javnega informiranja v madžarskem jeziku. Poudarjeno skrbi za zaščito ter spodbuja jezikovnokulturni razvoj madžarskega jezika ter nacionalno identiteto madžarske narodne skupnosti v Sloveniji in na širšem območju. Z izdajanjem tednika Népújság kot edinega tiskanega medija v madžarskem jeziku v Republiki Sloveniji in drugih publikacij pomembno vpliva na ohranjanje identitete in razvoj madžarske narodne skupnosti v Sloveniji. Sredstva za delovanje zavoda se na podlagi zakona med drugim zagotavljajo tudi iz državnega proračuna.

Nosilec:	UN.

Rok za izvedbo: 	trajna naloga.

Potrebna sredstva:	letno v okviru proračunskih sredstev.

Finančni vir:	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje delovanja Zavoda za informativno dejavnost madžarske narodnosti, ki z izdajanjem tednika Népújság kot edinega tiskanega medija v madžarskem jeziku v Republiki Sloveniji in drugih publikacij pomembno vpliva na ohranjanje identitete in razvoj madžarske narodne skupnosti v Sloveniji. S svojim poslanstvom obveščanja pripadnikov madžarske narodne skupnosti v Sloveniji v njihovem maternem jeziku, ohranjanja ter razvoja jezika in kulture, krepitve in razvoja stikov z matičnim narodom ter pripadniki madžarske narodne skupnosti, živečimi v drugih državah, pomembno vpliva na počutje, obstoj in razvoj madžarske narodne skupnosti v Sloveniji. Poleg tega skrbi za ohranjanje, razvoj in promocijo madžarskega jezika in kulture. 
Zavod je izvedel vse načrtovane dejavnosti in izdal vse načrtovane publikacije ter z novimi vsebinami obogatil ponudbo.
Zavod je v letu 2025 svojo dejavnost uresničeval z:
· izdajanjem tednika Népújsag z različnimi prilogami (52 številk);
· izdajanjem mesečnika Kelepelő (deset prilog);
· spletno izdajo Népújsag in 
· izdajanjem občasnih publikacij.

Na spletu www.nepujsag.net je dostopna spletna izdaja časopisa, kjer so objavljene tudi vsebine, ki v tiskani izdaji niso dostopne.

Vse svoje objave oziroma njihove vsebine je tudi promoviral v partnerskih manjšinskih in drugih medijih ter na samostojnih predstavitvah. Poleg tega je za boljšo prepoznavnost in lastno promocijo prevzemal medijska sponzorstva narodnostnih kulturnih prireditev in madžarskega gledališkega abonmaja v Lendavi. 

Za izvedbo ukrepa je UN zagotovil 407.445,00 evra. 
Sredstva so bila zagotovljena s PP 131009 – sofinanciranje tednika Népújsag, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje delovanja časopisno-založniške ustanove EDIT

Obrazložitev ukrepa:
Na podlagi ustnih dogovorov med Republiko Hrvaško in Republiko Slovenijo iz leta 1972 Republika Slovenija sofinancira dejavnosti ustanov italijanske narodnosti, ki imajo sedež v Republiki Hrvaški ter so skupnega pomena za italijansko narodno skupnost v Republiki Sloveniji in Republiki Hrvaški. Republika Slovenija na podlagi navedenih dogovorov zagotavlja sredstva v obsegu 2030 % potrebnih sredstev za njihovo delovanje. K nadaljnjemu sofinanciranju dejavnosti ustanov, med katere je uvrščena tudi časopisno-založniška ustanova EDIT, se je Vlada Republike Slovenije zavezala 6. decembra 2012 s sprejetjem sklepa št. 41010-8/2012/3. Republika Slovenija zagotavlja sredstva za pripravo in izdajo dnevnika La Voce del Popolo, dvotednika Panorama, mesečnika Arcobaleno, tromesečnika La Battana ter šolskih knjig in delovnih zvezkov v italijanskem jeziku za potrebe učencev italijanske narodne skupnosti v osnovnih in srednjih šolah.

Nosilec:	UN.

Rok za izvedbo:	trajna naloga.

Potrebna sredstva:	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje dejavnosti ustanov italijanske narodnosti, ki imajo sedež v Republiki Hrvaški in so skupnega pomena za italijansko narodno skupnost v Republiki Sloveniji in Republiki Hrvaški. Založba EDIT deluje v cilju uresničevanja posebnih potreb pripadnikov italijanske narodne skupnosti na področju informiranja, javnega obveščanja in časopisno-založniške dejavnosti ter izdaje šolskih učbenikov in knjig ter ponudbe drugih informativnih, kulturnih in založniških storitev za italijansko skupnost. Deluje kot pomemben dejavnik pri ohranjanju kulturne in jezikovne identitete italijanske skupnosti v Republiki Hrvaški in Republiki Sloveniji. V letu 2025 je EDIT uresničila vse načrtovane programe, in sicer:
· objavljena je 301 številka dnevnika La Voce del Popolo s skupno naklado 380.650 izvodov,
· objavljenih je 24 številk dvotednika Panorama s skupno naklado 18.510 izvodov,
· objavljenih je 10 številk mesečnika Arcobaleno s skupno naklado 8.840 izvodov,
· objavljene so štiri številke trimesečne knjižne revije »La Battana« s skupno naklado 3.520 izvodov,
· objavljenih je dvanajst šolskih učbenikov.
Po navedbah je EDIT uresničila vse cilje, med drugim je zadovoljila vse posebne potrebe pripadnikov italijanske narodne skupnosti na področju informiranja, javnega obveščanja in časopisno-založniške dejavnosti ter izdaj šolskih učbenikov in knjig skozi ponudbo drugih informativnih, kulturnih in založniških storitev za italijansko skupnost, prispevala je k razvoju odnosov kulturnega in gospodarskega sodelovanja, spodbujanju vrednosti sožitja ter medsebojnega razumevanja med družbenimi, kulturnimi in gospodarskimi dejavniki v tej regiji, delovala je kot bistveni dejavnik pri ohranjanju kulturne in jezikovne identitete italijanske skupnosti v Republiki Hrvaški in Republiki Sloveniji. 

UN je za delovanje založbe EDIT zagotovil 175.300,00 evra.
Sredstva so bila zagotovljena s PP 131006 – obveznosti do ustanov italijanske narodne skupnosti, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje delovanja A. I. A. Jadranske informativne agencije

Obrazložitev ukrepa:
Na podlagi ustnih dogovorov med Republiko Hrvaško in Republiko Slovenijo iz leta 1972 Republika Slovenija sofinancira dejavnosti ustanov italijanske narodnosti, ki imajo sedež v Republiki Hrvaški ter so skupnega pomena za italijansko narodno skupnost v Republiki Sloveniji in Republiki Hrvaški. Republika Slovenija na podlagi navedenih dogovorov zagotavlja sredstva v obsegu 2030 % potrebnih sredstev za njihovo delovanje. K nadaljnjemu sofinanciranju dejavnosti ustanov, med katere je uvrščena tudi A. I. A. Jadranska informativna agencija, se je Vlada Republike Slovenije zavezala 6. decembra 2012 s sprejetjem sklepa št. 41010-8/2012/3. Republika Slovenija zagotavlja sredstva za pripravo prispevkov iz Slovenije za dnevnik La Voce del Popolo in druge publikacije.

Nosilec: 	UN.

Rok za izvedbo:	trajna naloga.

Potrebna sredstva: 	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje delovanja A. I. A Jadranske informativne agencije, ki deluje tudi za potrebe časopisa italijanske narodne skupnosti (La Voce del Popolo), ki izhaja pri založbi EDIT. To nalogo opravlja v dogovoru z osrednjo redakcijo EDIT-a na Reki. Glavni cilj agencije je bil tudi v letu 2025 celovito obveščanje pripadnikov italijanske narodne skupnosti v Sloveniji. V letu 2025 so delovali s štirimi novinarji, kar je prispevalo k njihovi večji prisotnosti na terenu. Po odzivih sodeč, so bila poročila A. I. A. dobro sprejeta, nekatera pa celo javno pohvaljena. Še naprej so poročali o sestankih ustanov in različnih projektih italijanske narodne skupnosti. Stalna tema je še naprej tudi uresničitev dvojezičnosti na območju, kjer je italijanščina uradni jezik. Med večjimi dogodki je bil obisk italijanskega predsednika Sergia Mattarelle ob odprtju prenovljene palače Collegio dei Nobili. 
Pisali so tudi o razpisih za gospodarske dejavnosti, ki jih italijanska narodna skupnost objavlja skupaj z MKRR z namenom omogočiti nastanek malih gospodarskih družb. Med drugim so pisali tudi o stikih med Slovenijo, Hrvaško in Italijo. Zanimale so jih povezave, ki imajo za končni cilj zaščito manjšin in njihovih jezikov. 

Za delovanje agencije je UN v letu 2025 zagotovil 150.000,00 evra.
Sredstva so bila zagotovljena s PP 131006 – obveznosti do ustanov italijanske narodne skupnosti, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje dejavnosti Italijanske drame

Obrazložitev ukrepa:
Na podlagi ustnih dogovorov med Republiko Hrvaško in Republiko Slovenijo iz leta 1972 Republika Slovenija sofinancira dejavnosti ustanov italijanske narodnosti, ki imajo sedež v Republiki Hrvaški ter so skupnega pomena za italijansko narodno skupnost v Republiki Sloveniji in Republiki Hrvaški. Republika Slovenija na podlagi navedenih dogovorov zagotavlja sredstva v obsegu 2030 % potrebnih sredstev za njihovo delovanje. K nadaljnjemu sofinanciranju dejavnosti ustanov, med katere je uvrščena tudi Italijanska drama, se je Vlada Republike Slovenije zavezala 6. decembra 2012 s sprejetjem sklepa št. 41010-8/2012/3. Republika Slovenija zagotavlja sredstva za pripravo in izvedbo gledaliških predstav. 

Nosilec: 	UN.

Rok za izvedbo:	trajna naloga.

Potrebna sredstva: 	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

UN je v letu 2025 zagotavljal sofinanciranje delovanja Italijanske drame. Italijanska drama je stalni gledališki ansambel v italijanskem jeziku, ki deluje v okviru Hrvaškega narodnega gledališča Ivana pl. Zajca na Reki. Je edino poklicno italijansko gledališče, ki deluje na Hrvaškem in zunaj meja Italijanske republike, in sicer že od sezone 1946/47. Gre za manjšinsko gledališče z velikimi zmogljivostmi in zavidljivo gledališko zgodovino. S svojo gledališko ponudbo je vedno širilo italijanski jezik in pomenilo oporo za celotno italijansko skupnost na Hrvaškem in v Sloveniji. Italijanska drama je v letu 2025 izvedla različne predstave, med drugim Mudra žena/La moglie saggia, predstavo, nastalo v sodelovanju s TSV – Teatro Stabile del Veneto, Fiumani: europei per tradizione e un pò per forza/Fijumani: Europljani po tradiciji, pomalo i silom, Odvest tu će sa sobom/Ti porto via con me, Kule od bijesa/Castelli di rabbia v sodelovanju z ERT – Emilia Romagna Teatro Fondazione, Iluzije/Illusioni v sodelovanju s festivalom Mittelfest, Naša familija/La nostra Famiglia v sodelovanju Slovenskim stalnim gledališčem iz Trsta in Gledališčem Koper, Adriatiko/Adriatico v sodelovanju z Mestnim gledališčem mladih iz Splita, Ja, tata/Il papà v sodelovanju z ZaTroCaRaMa APS. Med drugim so gostovali na Hrvaškem, v Italiji ter Sloveniji. 

UN je za izvedbo dejavnosti Italijanske drame v letu 2025 zagotovil 30.200,00 evra. 
Sredstva so bila zagotovljena s PP 131006 – obveznosti do ustanov italijanske narodne skupnosti, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje delovanja Središča za zgodovinska raziskovanja Rovinj

Obrazložitev ukrepa:
Na podlagi ustnih dogovorov med Republiko Hrvaško in Republiko Slovenijo iz leta 1972 Republika Slovenija sofinancira dejavnosti ustanov italijanske narodnosti, ki imajo sedež v Republiki Hrvaški ter so skupnega pomena za italijansko narodno skupnost v Republiki Sloveniji in Republiki Hrvaški. Republika Slovenija na podlagi navedenih dogovorov zagotavlja sredstva v obsegu 2030 % potrebnih sredstev za njihovo delovanje. K nadaljnjemu sofinanciranju dejavnosti ustanov, med katere je uvrščeno tudi Središče za zgodovinska raziskovanja Rovinj, se je Vlada Republike Slovenije zavezala 6. decembra 2012 s sprejetjem sklepa št. 41010-8/2012/3. Republika Slovenija zagotavlja sredstva za znanstvenoraziskovalne, arhivske, založniške in knjižnične dejavnosti.

Nosilec: 	UN.

Rok za izvedbo: 	trajna naloga.

Potrebna sredstva:	letno v okviru proračunskih sredstev.

Finančni vir: 	finančni načrt UN.




Urad Vlade Republike Slovenije za narodnosti

UN je v letu 2025 zagotavljal sofinanciranje delovanja Središča za zgodovinska raziskovanja Rovinj. Po poročanju Središča za zgodovinska raziskovanja Rovinj so bili v letu 2025 doseženi rezultati izjemno pozitivni tako na področju znanstvenih raziskav in založništva kot tudi pri povečanju in izboljšanju knjižničnih in arhivskih fondov. Središče daje poseben poudarek spodbujanju sodelovanja in interakcije z javnostjo, institucijami in posamezniki, kar odraža njegove temeljne vrednote, usmerjene v spodbujanje medkulturnega dialoga ter sobivanja različnih narodnosti, jezikov in kultur. V tem duhu je bilo med letom organiziranih več obiskov od uglednih gostov iz akademskega sveta, medijev, civilnodružbenih organizacij do skupin študentov in dijakov iz Hrvaške, Italije in Slovenije. Znanstvena dejavnost se je odvijala po načrtu, kar je omogočilo večinoma uspešno izvedbo vnaprej določenega programa. Založniška dejavnost je bila posebej intenzivna, vključno s pripravo in objavo revij Atti in Quaderni ter več monografij. V letu so med drugim potekala tudi intenzivna dela za izboljšanje infrastrukture prostorov. Bistveno so okrepili tudi digitalno prisotnost. Vzpostavili so uradni kanal CRS na YouTubu, na katerem redno objavljajo videoposnetke njihovih glavnih prireditev. Hkrati so odprli račun na Instagramu, bistveno izboljšali upravljanje strani na Facebooku, dodatne izboljšave pa so izvedli tudi na sami spletni strani. V letu 2025 so se prvič prijavili za sredstva za evropske projekte. Poleg znanstvenoraziskovalne dejavnosti in založništva sta bili pomembni tudi arhivska in knjižnična dejavnost. V okviru arhivske dejavnosti je bila, na primer, posebna pozornost namenjena zbiranju in ohranjanju sklada, ki se nanaša na prisotnost italijanske narodne skupnosti v Republiki Hrvaški in Sloveniji. Znanstvena knjižnica središča ima status posebne knjižnice in pomeni eno najpomembnejših bibliografskih zbirk na vzhodnem Jadranu. 
UN je za delovanje središča v letu 2024 zagotovil 58.600,00 evra. 
Sredstva so bila zagotovljena s PP 131006 – obveznosti do ustanov italijanske narodne skupnosti, 1516-11-0001 podpora italijanski in madžarski narodni skupnosti ter romski skupnosti.



Ukrep:
Sofinanciranje delovanja Italijanske unije

Obrazložitev ukrepa:
Na podlagi ustnih dogovorov med Republiko Hrvaško in Republiko Slovenijo iz leta 1972 Republika Slovenija sofinancira dejavnosti ustanov italijanske narodnosti, ki imajo sedež v Republiki Hrvaški ter so skupnega pomena za italijansko narodno skupnost v Republiki Sloveniji in Republiki Hrvaški. Republika Slovenija na podlagi navedenih dogovorov zagotavlja sredstva v obsegu 2030 % potrebnih sredstev za njihovo delovanje. K nadaljnjemu sofinanciranju dejavnosti ustanov, med katere je uvrščena tudi Italijanska unija, se je Vlada Republike Slovenije zavezala 6. decembra 2012 s sprejetjem sklepa št. 41010-8/2012/3. Italijanska unija s sedežem na Reki je krovna organizacija pripadnikov italijanske narodne skupnosti na Hrvaškem. V Sloveniji
ima Italijanska unija s sedežem v Kopru status društva. Primarni cilji delovanja Italijanske unije v Kopru so povezovanje z matično državo z namenom ohranjanja identitete italijanske narodne skupnosti, sodelovanje s sorodnimi ustanovami italijanske narodne skupnosti ali javnih služb, ki imajo sedež v Sloveniji in ponujajo storitve, namenjene vsej italijanski narodni skupnosti v Sloveniji in na Hrvaškem, skrb za določanje strategije na področju kulturne (informiranje, znanstveno raziskovanje, založništvo), športne in gospodarske dejavnosti italijanske narodne skupnosti v Sloveniji in na Hrvaškem. 

Nosilec: 	UN.

Rok za izvedbo: 	trajna naloga.

Potrebna sredstva: 	letno v okviru proračunskih sredstev.

Finančni vir:	finančni načrt UN.


Urad Vlade Republike Slovenije za narodnosti

UN je v letu 2025 zagotavljal sofinanciranje delovanja Italijanske unije. Italijanska unija Reka, ki upravlja sredstva, prejeta od UN, je Italijanski uniji s sedežem v Kopru za doseganje ciljev (ohranjanje kulture, identitete in jezika italijanske narodne skupnosti) dodelila sredstva. To ji je omogočilo izvajanje aktivnosti, za katere je bila ustanovljena, in sicer izvajanje institucionalnih dejavnosti, ki so v njeni pristojnosti, in za dejavnosti v pisarni Europa. Med drugim je skrbela za redno delovanje skupne skupščine, kritje potnih in drugih stroškov predstavnikov Italijanske unije in drugih stroškov njenih kulturnih programov. Projekti v izvajanju v sklopu pisarne so:
· Projektiramo Evropo:
Projekt je plod sodelovanja med Italijansko unijo in združenjem ARCI iz Trsta, prizadeva pa si za promocijo meddržavnega sodelovanja in izvajanje skupnih čezmejnih projektov na območju Jadrana. Še zlasti je osredotočen na narodne manjšine, vrednote sobivanja, medkulturni dialog, mladinsko politiko, socialno pravičnost in solidarnost;
· Kreativni inkubator Istre:
Za leto 2024/2025 je Ministrstvo za zunanje zadeve in mednarodno sodelovanje Republike Italije odobrilo svojstveni projekt za nadaljevanje in nadgradnjo aktivnosti, vezanih na delovanje podjetniškega inkubatorja Istra v Luciji. Projekt je mladim podjetnikom in/ali možnim podjetnikom iz vrst italijanske narodne skupnosti, ki želijo ustvarjati družbeni vpliv na lokalnem območju in obenem vrednotiti njegove posebnosti, ponudil orodja za usposabljanje, spremljanje in promocijo podjetniških idej;
· PRIMIS PLUS – Zgodbe o večkulturnosti: senzorično potovanje z vidika manjšin:
Splošni cilj projekta je okrepiti vlogo kulture narodnih in jezikovnih skupnosti na programskem območju s kapitalizacijo projekta PRIMIS ob krepitvi mreže multimedijskih centrov, uporabi digitalizacije in organiziranju čezmejnih kulturnih dejavnosti;
· TARTINI BIS – krepitev vplivov in sinergij kulturnega turizma v znamenju Giuseppeja Tartinija:
Splošni cilj projekta je izboljšati dejavnosti za ohranjanje, vrednotenje, razvoj in promocijo kulturne dediščine Tartinija in njegove dobe ter sledilcev, da bi pomagali odgovoriti na povpraševanje po trajnostnem turizmu na programskem območju;
· KISS&GO!:
Splošni cilj projekta je prispevati k izboljšanju pasivne dvojezičnosti prebivalstva, ki živi v bližini italijansko-slovenske meje, z organiziranjem čezmejnih javnih prireditev na zelo obiskanih mestih, kot so nakupovalna središča;
· RE-ACTIVE:
Prizadeva si za okrepitev sodelovanja civilne družbe pri upravljanju podnebnih tveganj na čezmejnem območju Italija-Slovenija, s posebnim poudarkom na jezikovnih manjšinah;
· nakup in montaža dvigala v italijanskem multimedijskem centru Gravisi.

Pisarna je sodelovala na konferenci »Interreg Central Europe: sodelovanje in sinergije za kapitalizacijo rezultatov in izkušenj«, na mednarodnem srečanju »Paths That Last – Collaborating for a Sustainable Tourism in the Mediterranean«, na forumu FUEN na temo gospodarske vrednosti narodnih skupnosti na čezmejnih območjih. Sodelovala je tudi pri prijavi projekta URBANSENSE (Interreg Central Europe 2021–2027).      

UN je za delovanje Italijanske unije v letu 2025 zagotovil 61.574,00 evra. 
Sredstva so bila zagotovljena s PP 131006 – obveznosti do ustanov italijanske narodne skupnosti, 1516-11-0001 podpora italijanski in madžarski narodni skupnosti ter romski skupnosti.


Ukrep:
Delovanje Komisije Vlade Republike Slovenije za narodni skupnosti

Obrazložitev ukrepa:
Pri Vladi Republike Slovenije deluje komisija za narodni skupnosti, ki obravnava vsa pomembna vprašanja glede položaja italijanske in madžarske narodne skupnosti. Njeni člani so predstavniki pomembnejših ministrstev, samoupravnih lokalnih skupnosti ter obeh krovnih organizacij italijanske in madžarske narodne skupnosti. UN opravlja strokovne, organizacijske in administrativne naloge.

Nosilec: 		UN, ministrstva, samoupravne lokalne skupnosti, PMSNS, OSSIN.

Rok za izvedbo:	trajna naloga.

Potrebna sredstva:	letno v okviru proračunskih sredstev.

Finančni vir: 	finančni načrt UN.



Urad Vlade Republike Slovenije za narodnosti

Pri Vladi Republike Slovenije deluje komisija za narodni skupnosti, ki obravnava vsa pomembna vprašanja glede položaja italijanske in madžarske narodne skupnosti. Njeni člani so predstavniki pomembnejših ministrstev, samoupravnih lokalnih skupnosti ter obeh krovnih organizacij italijanske in madžarske narodne skupnosti. UN za komisijo opravlja strokovne, organizacijske in administrativne naloge. V letu 2025 je Vlada Republike Slovenije na seji 5. marca in na seji 23. julija s sklepoma potrdila spremembo sestave komisije. Komisija je v letu 2025 imela eno sejo, in sicer 16. decembra. Na seji je obravnavala uresničevanje pogodb o sofinanciranju radijskih in televizijskih programov za italijansko in madžarsko narodno skupnost v letu 2025, seznanila pa se je tudi z izvajanjem dvojezičnosti na narodnostno mešanem območju.



Ukrep:
Delovanje Delovne skupine vlade za pripravo Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji in za spremljanje njegovega izvajanja

Obrazložitev ukrepa:
Vlada Republike Slovenije je na seji 14. maja 2020 sprejela sklep o ustanovitvi Delovne skupine vlade za pripravo Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji in za spremljanje njegovega izvajanja. Naloga delovne skupine je priprava predloga Načrta ukrepov Vlade Republike Slovenije o izvajanju predpisov na področju uresničevanja pravic italijanske in madžarske narodne skupnosti v Republiki Sloveniji za obdobje 2021–2025 in spremljanje njegovega izvajanja (priprava letnih poročil). Administrativno-tehnično podporo za delo delovne skupine zagotavlja UN.

Nosilec:		Delovna skupina vlade za pripravo Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji in za spremljanje njegovega izvajanja.

Rok za izvedbo:	14. maj 2020–30. oktober 2026.

Potrebna sredstva:	letno v okviru proračunskih sredstev.

Finančni vir:	finančni načrt UN.



Urad Vlade Republike Slovenije za narodnosti

Vlada Republike Slovenije je na seji 14. maja 2020 sprejela sklep o ustanovitvi Delovne skupine vlade za pripravo Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji in za spremljanje njegovega izvajanja. Naloga delovne skupine vlade je bila priprava predloga Načrta ukrepov Vlade Republike Slovenije o izvajanju predpisov na področju uresničevanja pravic italijanske in madžarske narodne skupnosti v Republiki Sloveniji za obdobje 2021–2025. Med njene naloge spada tudi spremljanje njegovega izvajanja (priprava letnih poročil). Administrativno-tehnično podporo za delo delovne skupine vlade zagotavlja UN. 

V letu 2025 je Vlada Republike Slovenije na seji 11. septembra s sklepom potrdila spremembo sestave delovne skupine. Prvotno načrtovani sestanek za 28. novembra 2025 je bil izveden 9. januarja 2026. Na sestanku je delovna skupina vlade obravnavala predlog Poročila o izvedbi Načrta ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji 2021–2025 za leto 2024. 

CSD	center za socialno delo
DM	delovno mesto
FURS	Finančna uprava Republike Slovenije
IRSKGLR	Inšpektorat Republike Slovenije za kmetijstvo, gozdarstvo, lovstvo in ribištvo
MDDSZ	Ministrstvo za delo, družino, socialne zadeve in enake možnosti
MDP	Ministrstvo za digitalno preobrazbo
MF	Ministrstvo za finance
MGTS	Ministrstvo za gospodarstvo, turizem in šport
MJU	Ministrstvo za javno upravo
MK	Ministrstvo za kulturo
MKGP	Ministrstvo za kmetijstvo, gozdarstvo in prehrano
MKRR	Ministrstvo za kohezijo in regionalni razvoj
MNZ	Ministrstvo za notranje zadeve
MO	Ministrstvo za obrambo
MP	Ministrstvo za pravosodje
MSP	Ministrstvo za solidarno prihodnost
MVI	Ministrstvo za vzgojo in izobraževanje
MZ	Ministrstvo za zdravje
MZI	Ministrstvo za infrastrukturo
NPZ	nacionalno preverjanje znanja
OSSIN	Obalna samoupravna skupnost italijanske narodnosti
PM	poklicna matura
PMSNS 	Pomurska madžarska samoupravna narodna skupnost
SM	splošna matura
TIRS	Tržni inšpektorat Republike Slovenije
UE	upravna enota
UN	Urad Vlade Republike Slovenije za narodnosti
URS	Ustava Republike Slovenije
URSIKS	Uprava Republike Slovenije za izvrševanje kazenskih sankcij
URSP	Uprava Republike Slovenije za pomorstvo
URSZR 	Uprava Republike Slovenije za zaščito in reševanje
UVHVVR	Uprava Republike Slovenije za varno hrano, veterinarstvo in varstvo rastlin
ZDOdv	Zakon o državnem odvetništvu
ZDT	Zakon o državnem tožilstvu
ZDU	Zakon o državni upravi
ZEVP	Zakon o evidenci volilne pravice
ZFO	Zakon o financiranju občin
ZI	zaključni izpit
ZJU	Zakon o javnih uslužbencih
ZLS	Zakon o lokalni samoupravi
ZODPol	Zakon o organiziranosti in delu v policiji
ZOFVI	Zakon o organizaciji in financiranju vzgoje in izobraževanja
ZPIMVI		Zakon o posebnih pravicah italijanske in madžarske narodne skupnosti na področju vzgoje in izobraževanja
ZPIZ	Zavod za pokojninsko in invalidsko zavarovanje Slovenije
ZPKZ	zavod za prestajanje kazni zapora
ZPLD	Zakon o potnih listinah
ZRSŠ	Zavod Republike Slovenije za šolstvo
ZRTVS	Zakon o Radioteleviziji Slovenija
ZS	Zakon o sodiščih	
ZSNS	Zakon o samoupravnih narodnih skupnostih
ZSPJS	Zakon o sistemu plač v javnem sektorju
ZSTSPJS	Zakon o skupnih temeljih sistema plač v javnem sektorju
ZUP	Zakon o splošnem upravnem postopku

